އިމްތިއާޒަކީ ޑައިރެކްޓަރެއްނޫން، އެއީ ޖާދޫގަރެއް: ކާރްތިކް އިމްތިއާޒަކީ ޑައިރެކްޓަރެއްނޫން، އެއީ ޖާދޫގަރެއް: ކާރްތިކް\nއިމްތިއާޒަކީ ޑައިރެކްޓަރެއްނޫން، އެއީ ޖާދޫގަރެއް: ކާރްތިކް\nއިމްތިއާޒް ޢަލީއަކީ ފިލްމް ޑައިރެކްޓަރެއްނޫން ކަމަށާއި، އޭނާއަކީ ޖާދޫގަރެއްކަމަށް ކުރިއަރަމުން އަންނަ ބޮލީވުޑްގެ ޒުވާންތަރި ކާރްތިކް އާރިޔާން ބުނެފިއެވެ.\nއުމުރުން 29 އަހަރުގެ ކާރްތިކް، އެންމެފަހުން ފެނިގެންގޮަސްފައި ވަނީ ކާމިޔާބު އެތައް ފިލްމްތަކެއް ހިންދީ ސިނަމާތަކަށް ގެނެސްދީފައިވާ ކުޅަދާނަ ޑައިރެކްޓަރ އިމްތިއާޒް ޢަލީގެ "ލަވް އާޖް ކަލް" އިންނެވެ. މިއީ ހަމަ އެނަމުގައި އިމްތިއާޒް 2009 ވަނަ އަހަރު ޑައިރެކްޓްކުރި ފިލްމުގެ ރީމޭކެކެވެ. ޒަމާނީ ރަހަތަކަކާއެކީ އުފައްދާފައިވާ މި ފިލްމް ރިލީޒްކޮށްފައި ވަނީ މިއަހަރުގެ ފެބްރުއަރީމަހުގެ 14 ވަނަ ދުވަހުއެވެ.\nމި ފިލްމުގައި ކާރްތިކްއާއިއެކު ބަތަލާއެއްގެ ރޯލުން ފެނިގެންގޮސްފައި ވަނީ ކުރީގެ ފިލްމުގައި ބަތަލެއްގެ ރޯލުން ފެނިގެންދިޔަ ސައިފް ޢަލީ ޚާންގެ ދޮށީދަރިފުޅު ސާރާ ޢަލީ ޚާނެވެ. ކޯވިޑް-19ގެ ސަބަބުން ރައްކާތެރިކަމުގެ ފިޔަވަޅުތައް އިންޑިއާއިންވެސް ވަރުގަދަކުރުމާއިއެކު މި ފިލްމަށް ބޮކްސް އޮފީހުގައި ހީކުރިވަރުގެ ބޮޑު ކާމިޔާބީއެއް ނުލިބުނު ނަމަވެސް، ފިލްމުގައި ކާރްތިކް އަދި ސާރާގެ ފަރާތުން ފެނިގެންދިޔަ ކެމިސްޓްރީ ގިނަ ބަޔަކަށް ވަނީ ކަމުގޮސްފައެވެ.\nފިލްމް ރިލީޒްކުރިތާ ދުވަސްތަކަކަަށްފަހު، ކާރްތިކް މި ވަނީ "ލާވް އާޖް ކަލް"އާމެދު އޭނާގެ ހިތުގައި އުފެއްދިފައިވާ ޝުޢޫރުތައް ސޯޝަލް މީޑިއާއަށް ބަންޑުންކޮށްލާފައެވެ. ޓުވިޓަރ މެދުވެރިކޮށް ކޮށްފައިވާ ޕޯސްޓެއްގައި ކާރްތިކްވަނީ ފިލްމުގެ ޑައިރެކްޓަރަށް ވަރަށް ބޮޑަށް ތަޢުރީފުކޮށްފައެވެ.\nއިމްތިއާޒްގެ ފިލްމެއްގައި މަސައްކަތް ކޮށްލުމަކީ ލިބުނު ބޮޑު އުފަލެއްގެ ގޮތުގައި ފާހަގަކޮށް ކާރްތިކް ބުނެފައިވަނީ ފިލްމުގެ ވާހަކަ އިމްތިއާޒް ކިޔައިދޭން ފަށާ ހިސާބުންވެސް ހުވަފެނީ ދުނިޔެއަކަށް މީހާ ގެންދާކަމަށެވެ. އަދި ސެޓުގައި ހަރަކާތްތެރިވާއިރު، ކެމެރާއެއް ހުންނަކަންވެސް އިޙްސާސްނުވާކަމަށާއި، މޮނިޓަރ ސްކްރީނުން ބަލަން އިނުމުގެ ބަދަލުގައި، ކޮންމެ ޝޮޓެއް ކަޓްކޮށް ނިމުމާއެކު އިމްތިއާޒް ކައިރީގައި ހުންނަކަމަށެވެ.\n"ލަވް އާޖް ކަލްގައި ދެއްކުނު ޕަރފޯމަންސާއެކު ލިބިގެންދިޔަ ލޯތްބާއި ތަޢުރީފުގެ ބަސްތަކަކީ މިއިން ދުވަހަކު އަހަންނަށް ތަޖުރިބާކުރެވުނު ކަމެއްނޫން. އެވެސް އަހަރެން އެންމެ ގަޔާވާ ފިލްމް އުފެއްދުންތެރިންނާއި، އިންޑަސްޓްރީގައި އަހަރެން އެންމެ އިޙްތިރާމްކުރާ މީހުންގެ ފަރާތުން" ކާރްތިކް ބުނެފައިވެއެވެ.\nތަފާތު2ޖީލެއްގައި އުޅުނު2ލޯބިވެރިންގެ ވާހަކަތަކެއް ގެނެސްދޭ މި ފިލްމުގައި ކާރްތިކް ތަފާތު ދެ ރޯލަކުން ފެނިގެންދެއެވެ.\nއެއް ފިލްމެއްގައި ދެ ކެރެކްޓަރއެއް ދައްކުވައިދިނުމަކީ ޖެހިލުންވާކަމެއްނަމަވެސް، މި ފިލްމުގައި "ވީރް"ގެ ރޯލުން "ރައްގޫ"ގެ ރޯލަށް ބަދަލުވާން އެހާ އުނދަގޫނުވިކަމަށްވެސް ކާރްތިކް ބުނެފައިވެއެވެ. އަދި ކާމިޔާބު އެތައް އެކްޓަރުންނެއްގެ އެންމެ މޮޅު ހުށަހެޅުމެއް އިމްތިއާޒް ޢަލީގެ ފިލްމްތަކުގައި ގެނެސްދެވިފައިވަނީ ސަބަބުތަކެއް ނެތިގެން ނޫންކަމަށްވެސް ކާރްތިކް ބުނެފައިވެއެވެ.\n"އިމްތިއާޒްއަކީ ޑައިރެކްޓަރެއްނޫން. އެއީ ޖާދޫގަރެއް. އަހަރެންގެ ކެރިއަރގައި މިހާތަނަށް ދެއްކުނު އެންމެ ފުރިހަމަ އެކްޓިން ދައްކާލުމުގެ ފުރުޞަތުދިނީތީ ވަރަށް ބޮޑަށް ޝުކުރިއްޔާ" ކާރްތިކް އޭނާގެ ޕޯސްޓް ނިންމާލަމުން ބުނެފައިވެއެވެ.\nކެރިއަރގެ ކުރީކޮޅުގައި ކާމިޔާބު ފިލްމްތަކެއް ގެނެސްދެވިފައިނުވި ނަމަވެސް ކާރްތިކް އާރިޔާނަކީ މިހާރު ބޮލީވުޑްގެ އެންމެ ނަން ހިނގާ އެއް އެކްޓަރެވެ. އޭނާ މިހާތަނަށް ގިނައިން ފެނިފައިވަނީ ހެއްވާ މަޖާ ރޯލުތަކާއި، ލޯބީގެ ރޯލުތަކުންނެވެ. ކާރްތިކްގެ ކުރިއަށްހުރި ފިލްމުތަކުގެ ތެރޭގައި "ބޫލް ބުލައްޔާ 2" އަދި "ލުއްކާ ޗުޕީ 2" ހިމެނެއެވެ.


އެފްއޭ ކަޕް: ކޮންފެރޭ ކޮޅަށް 16 ލަނޑު ޖަހައި ގްރީން ސެމީއަށް\nކޮންފެރޭ އަތުން ގްރީން މޮޅުވީ 1-16 ގެ ތަފާތުބޮޑު ނަތީޖާއަކުން\n30 ނޮވެންބަރ 2017 | ބުރާސްފަތި 19:15\nކޮންފެރޭ އަދި ގްރީން ބައްދަލުކުރި މެޗުގެ ތެރެއިން\nއެފްއޭ ކަޕްގައި ކޮންފެރޭ ސްޕޯޓްސް ކްލަބް ކޮޅަށް 16 ލަނޑު ޖަހައި ކްލަބް ގްރީން ސްޓްރީޓް މުބާރާތުގެ ސެމީ ފައިނަލަށް ދަތުރުކޮށްފިއެވެ.\nމިމުބާރާތުގައި ހޮނިހިރު ދުވަހު ހަވީރު، ކޮންފެރޭއާ ވާދަކޮށް ގްރީން އިން މެޗު ކާމިޔާބުކުރީ 1-16 ގެ ތަފާތުބޮޑު ނަތީޖާއަކުންނެވެ.\nގަލޮޅު ދަނޑުގައި ކުޅުނު މި މެޗު ފެށިގެން ދެވަނަ މިނެޓުގައި ގްރީން އިން ވަނީ މެޗުގެ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ އާދަމް އިޝާމްއެވެ. އޭގެ ތިން މިނެޓު ފަހުން އިޝާމް ވަނީ ގްރީން އަށް ލީޑު ފުޅާކޮށްދީފައެވެ.\nގްރީންގެ ތިންވަނަ ލަނޑު 14 ވަނަ މިނެޓުގައި އަހުމަދު ހަސަން ކާމިޔާބުކުރިއިރު، ހަތަރުވަނަ ލަނޑު 29 ވަނަ މިނެޓުގައި އެޓީމަށް ކާމިޔާބުކޮށްދީ އަހުމަދު ނިޒާމްއެވެ.\nއޭގެ ފަހުން ގްރީންގެ މުހުތާރު ނަސީރު (ޓޫކިލޯ) ވަނީ ދެ ލަނޑު ކާމިޔާބުކޮށްފައެވެ. ގްރީންގެ ހަތްވަނަ ލަނޑު 40 ވަނަ މިނެޓުގައި ނިޒާމް ކާމިޔާބުކުރިއިރު، އަށްވަނަ ލަނޑު 42 ވަނަ މިނެޓުގައި ކާމިޔާބުކުރީ އަހުމަދު ހަސަންއެވެ. ފުރަތަމަ ހާފް ނިމުމުގެ ކުރިން ގްރީންގެ ނުވަވަނަ ލަނޑު ކާމިޔާބުކޮށްދިނީ މުހައްމަދު ނަޒާމްއެވެ.\nފުރަތަމަ ހާފް ނިމުނީ 0-9 ގެ ތަފާތުބޮޑު ނަތީޖާއަކުން ކޮންފެރޭގެ މައްޗަށް ގްރީން ކުރީގައި އޮވެގެންނެވެ.\nދެވަނަ ހާފްގައި ގްރީންއިން ވަނީ ހަތް ލަނޑު ޖަހާފައެވެ. ދެވަނަ ހާފްގައި ގްރީންގެ އަބްދުﷲ ޔާމީން ދެ ލަނޑު ކާމިޔާބުކުރިއިރު، އާދަމް އިޝާން ވަނީ ދެ ލަނޑު ޖަހާފައެވެ.\nދެވަނަ ހާފްގައި ގްރީންގެ އަހުމަދު ހަސަން، ޓޫކިލޯ އަދި މުހައްމަދު ޝައްފާޒް ކުރެ ކޮންމެ ކުޅުންތެރިޔަކުވެސް ވަނީ ލަނޑެއް ކާމިޔާބުކޮށްފައެވެ. ކޮންފެރޭގެ ހަމައެކަނި ލަނޑު މެޗުގެ ފަހުކޮޅު ކާމިޔާބުކޮށްދިނީ ނާޖިހް އިބްރާހިމްއެވެ.\nމި ނަތީޖާއާއެކު ގްރީން ވަނީ މުބާރާތުގެ ސެމީ ފައިނަލަށް ދަތުރުކޮށްފައެވެ. ސެމީގައި ގްރީން ބައްދަލުކުރާނީ ކްލަބް އީގަލްސް ބަލިކޮށް ސެމީއަށް ދަތުރުކުރި ނިއުރޭޑިއަންޓް ސްޕޯޓްސް ކްލަބްއާއެވެ.


Ep. 1 — Faanoozu | Safuhaa\n"ރާގީންނާއި ޑޮކްޓަރުން އަދި ހަކީމުން މެދުވެރިކުރައްވާ ޝިފާ ދެއްވާ ފަރާތަކީ ﷲ ސުބުހާނަހޫ ވަތައާލާއެވެ. ބައްޔެއްވިޔަސް ބޭސްކައިގެން ދުޢާކޮށް ގުރުއާން އަޑުއެހުމުން ޕޮޒިޓިވްކޮށް ވިސްނި ބަލިން ފަސޭހަވުމަށް އެހީތެރިވެދެއެވެ. ގުރުއާން ގިނަގިނައިން އަޑުއެހުމުން ހިތާއި ސިކުނޑިއަށް އެލިބޭ ތަސައްލީ އެނގޭނީ ހަމައެކަނި ގުރުއާނުގެ އަހުލުވެރިންނަށެވެ."\nއާޒީންގެ ދަރިފުޅު ހަނާއަށް ގޮވައިލިއިރު އެކުއްޖާ އުޅުނީ މެދުގޯތީގައި އަޅާފައިވާ ގާތަކުގެ މަތިން ދުވާ ރޭލުފަނިތަކަށް ހަމަލާދިނުމުގައި އަވަދިނެތިއެވެ. އެތުއްތު ހުނުމުގެ އަޑު މެދުގޯތީގައި ގުގުމާލާފައެވެ. ފަނިތައް މަރުވާހިނދު އެދޫކޮށްލާ ކެމިކަލްގެ ވަސްގަނޑު ނޭފަތުގައި ޖެހުމުން އާޒީން މޭ ނުބައިކުރާގޮތްވިއެވެ.\nހަނާ ބޮލުގައި ތޮތްޕެއް ފަދައިން ނެޕީ އަޅުވައިގެން ހުރިތަން ފެނި އާޒީން ހިނި އަންނަން އުޅުނެވެ. އެކުވެރިންނަށް ދަރިފުޅުގެ ލާނެތްކަން ދައްކައިލާ ހިތުން ނުހުރެވިގެން ނިކަން ސިއްރުން ފޮޓޯއެއް ނެގިއެވެ. އެތައް ކޮމެންޓެއް އަންނާނެއެވެ. އޭނަގެ އެފްބީ ފުރިފައިވަނީ ހަނާގެ ރީތި ތަސްވީރުތަކުންނެވެ.\n"ހަނާ....މަންމަ ބުނެފީމެއްނު މެދުގޯތި ހަޑިވަނީއޭ. ކިތައްފަހަރު ބުނާނީ ދަނޑިއަކުންނޭ ތި ޗަސްކުރާނީ. ފައިވާނުން ނާރާށޭ. ހަނާގެ ފައިވާންވެސް ޗީކޮށްލީ....އައްޗީޑި. ފަކުރުން ހަލާކު. ދެވަނަ ފަހަރަށް ބުނަން ވެއްޖެއްޔާ ހޫނު ބޮނޑިއެއް އެޅިދާނެ....." އާޒީން ތުން ދަމާލައިގެން ހުރެ ގޮސް ހަނާ ކިހިލީގައި ޖެހިއެވެ. ގަދަހަދާ އަތުން ވީއްލިގަންނަން އުޅުނަސް ހަނާއަކަށް އޭނަގެ މަންމައަށްވުރެ ގަދައެއް ނުވެވުނެވެ. ދޮރު ތަޅުލުމުން ޗުސް ތަޅާލާފައި އިރުކޮޅެއްވާންދެން މޫނު ހަދައިގެން ހުރި ހަނާ ތަށިމުށި މައްޗަށް ވެއްޓިގަތެވެ. ދެފައި ތަޅައިގަތެވެ. އާޒީން ސަމާލުކަމެއް ނުދިނުމުން ތެދުވުނެވެ. ޓެބް ހިފައިގެންގޮސް ސޯފާގައި ހަމަޖެހިލީ އޭނަ ގެންގުޅޭ ކަފަ ބުދު ހިފައިގެންނެވެ.\nއާޒީންގެ ފަހަރި މަހާ ސިޑިން ފައިބައިގެން އައެވެ.\n"މާދަމާ ނަފްސާނީ ޑޮކްޓަރަކަށް އެޕޮއިންޓްމެންޓް ލިބިއްޖެ...." މަހާ ފޯނަށް ލިބިފައި އޮތް މެސެޖް ކިޔާލިއެވެ.\n"މިފަހަރު ޑޮކްޓަރަށް ހަނާގެ ބަލި ދެނެގަނެވިއްޖެއްޔާ ރަގަޅު. މިރަށަށް އައީ އަންނަހިތަކުން ނޫން. މިލިޕީޑްގެ ވާހަކަތައް ކިޔާދީފައި އޮތީމަ ބޮޑު ބިރުވެރިކަމަށް ވީ. އަގް...ސީރިޔަސްކޮށް މި ރަށް ކިތަންމެ ހިތްގައިމުވިޔަސް މި މަޚުލޫގުންނާއިހެދި ހަމަ ދުއްތުރާ....މަ ގޫގުލް އެބަކުރަން މި އެއްޗެހި ނައްތާލާނެގޮތެއް ހޯދަން....." އާޒީން އިނީ ބުމަ ގޮށް ޖަހާލައިގެންނެވެ. އޭނަގެ ތަބީއަތު ހުންނަގޮތުން މަހާ ބައެއްފަހަރު ބިރުވެސް ގަނެއެވެ. އެތިވަރު ގޮވައިގަންނަންވެސް ފަހެއް ނުޖެހޭނެފަދަ މިޒާޖެއްގެ ގޮތް ނޭގޭ ކުއްޖެކެވެ.\n"ހަނާ ގޮވައިގެން ބީޗަށް ހިނގާލަން ގެންދާ ވާހަކަ މަންމަ ބުނި. އެވެސް ރަތްވިލާ ލާ ގަޑީގައި......"\n"ހަހަހަ....ހުވާ މަންމަމެން ނިކަން ސައިންސާއި ދެކޮޅުވާނެ. މަންމަމެންނަށް ހުރިހާ ބައްޔެއްގެ ހައްލަކީ އަދި މެޑިސިން އެއް ނޫން. ޖިންނި ޝައިތާނުންގެ ފަރާތުން ބަލި ޖެހޭކަމުގައި މަންމަ ގަބޫލުކުރާނީ. މަންމަ ބުނީ ޖިންނިއެއްގެ އެސްފީނާ ހަނާއަށް ލައިގަތީއޭ. ފަންޑިތަ ހައްދަންވީއޭ. އެހެންވެ ބުނިން ފުރަތަމަ ސައިކޭޓްރިސްޓަކަށް ދައްކާފައޭ އެކަމެއް ފަށާނީ. ދެން ރަށުގައި ހުންނަ މޫސާބެ ތުން ތަޅުވާފައި މޫނަށް ކުޅު ޖަހާ އެކިޔަވާ އެއްޗެއް ހުވާ ނޭގޭ. ދެން ހަނާއަށް އިތުރު ބަލިތައް ޖެހުން ނޫންކަމެއް ނުވާނެ. ކިހިނެއް އެކަމާއި އެއްބަސްވާނީ؟"އާޒީން ދޭތެރެއަކުން ހިނިގަނޑެއް ޖަހައިލައެވެ." މޫސާބެގެ ވީޑިއޯ އެއްވެސް އިންނާނެ. މަންމަގެ މައިގްރެއިންގެ ބޭސްވެރިއަކީވެސް އޭނަ.."\nއާޒީން ވީޑިއޯ ހޯދަން ފެށިއެވެ.\nމީހަކު ބާރަށް ދޮރުގައި ތަޅައިގަތެވެ. މަހާ ދޮރު ހުޅުވައިލުމާއެކު އޭނަގެ މާމަ ހަމީދާ އެތެރެއަށް ދެމިގެންފާ ތަންޑު އަޅުވައިލިއިރު މޫނުމަތިން އޮށް ދާ ހިއްލާލާފައެވެ.\n"މާމަ އޯކޭތަ؟ ކިހިނެއްވީ؟ ސުބުހާނަﷲ..." މަހާ ހާސްކަމާއެކު މާމަގެ ކޮނޑުގައި ހިފަހައްޓައިލިއެވެ.\n"މީހުން ކިޔައެއްނު މިހިސާބުގައި އެ ދާއްބަ އުޅޭ ވާހަކަ... އެފެނިފައި މާމަގެ އެކުވެރި ސަކީނާ ހުރިތަނަށް ނުދެމުނީ ކިރިޔާ......." ހަމީދާ ހަނދާންކުރަން މަސައްކަތްކުރިއެވެ.\n"ކޮމޮޑޯ ޑްރެގަންތަ؟" އާޒީން އެހިއެވެ.\n"އާނ ކަނބުލޯ. އެ ޓުމާޓޯ ޑަކުތަރު ކިރިޔާނު މާމަމެން ކައިނުލީ. ހަސްފަތާލާއި ދިމާލުން މި ފަރާތަށް އެއޮންނަ މަގުން ހިނގައިލަން ދަނިކޮށް އޭތި ކަނބިއްޔެއް ފަހާފައި ހަމަ އުދުހިފައި ކަހަލަ ގޮތަކަށް ދިޔައީ. އެސޮރުގެ އިސްކޮޅުގައި ހުންނާނެ ވިއްސަކަށް ފޫޓު. ދެތިން ފޫޓުގެ ދިގު ދުލެއް ނެރެގެން .މާމަ ކިރިޔާ ހިތް ނުހުއްޓުނީ. އެކަމަކު ހިތްވަރުކޮށްފައި ގާގަނޑެއް އެއްލައިލީމަ ލޯ މުދުނަށް އަރުވައިގެން ބުޅަލު ބުޑުގައި އުނބުން ޖެހީމަ ދާހެން އެސޮރު ވަލުތެރެއަށް ވަދެ ގެއްލިއްޖެ........" ހަމީދާ ވާހަކަދައްކާނީ ކާފޫރު ފޮނިތޮށި ލާފައިކަން މަހާ ދަނެއެވެ. އަދި މާމައަށް އިނގިރޭސި ނޭގޭތީ ދޭތެރެއަކުން ނުބައި ލަފުޒެއް ކިޔައިފިއްޔާ އާޒީން މަލާމާތްކޮށް ހޭކަންވެސް ދަނެއެވެ. އާޒީންއާއި ދިމާލަށް އެއްޗެއް ބުނަން ނުކެރެނީ ފިރިމީހާދެކެ ވާ ލޯތްބެއްގެ ބޮޑުކަމުންނެވެ. އެފިރިމީހާގެ ހިތުގައި އާޒީންއަށްޓަކާ އޮންނަ މަގާމުވެސް އެންމެ ރަގަޅަށް އިހުސާސްކުރެވޭނެ އެކަކީ މަހާއެވެ.\n"މާމާ...ޓުމާޓޯ ޑަކްތަރު ހާދަ ބޮޑޭ. އެ ޑަކްތަރަށް މެސެޖެއް ދިންނަމަ. މިތާ މިއުޅޭ މިލިޕީޑްތައް ކައިހުސްކުރަން ބުނިނަމަ..ޕްރޮބަބްލީ އޭތި މި އެއްޗެހި ކަން ނޭގޭ ކާނީ...." އާޒީން ދަތް ނުދައްކާ ހޭ ވައްތަރަށް ތުން ފިތާލައިގެން އެތެރެއަށް ހިނިގަނޑު ބިންދާލައިފިއެވެ.\n"ރޭލުފަނި......އެއަށް ކިޔާ އިނގިރޭސި ނަން ބުނީ. މިލިޕީޑް."\n"މިލަފުނި......."ހަމީދާ އެ ކިޔައިލި އެއްޗަކުން އާޒީންއަށް ހެވުނެވެ.\n"މަގޭ މަންމަވެސް ކޮމެޑިއަންއަކަށް ވިނަމަ. އެކަމަކު ދިމާ އިދިކޮޅު. ނިކަން ސީރިޔަސް. މަންމަގެ ހިތަށް ބަލައިފިއްޔާ އޮންނާނީ ގަނޑުފެންގަނޑެއް........." އާޒީން އަމިއްލަ މަންމައާއި ދިމާލަށްވެސް ހިތަށް އެރި އެއްޗެއް ބުނަން ފަހެއް ނުޖެހޭނެއެވެ.\n"މަހާ....ހަނާއަށް ކާންދީ ބަލަ. ހުވާ މަށަކަށް ވާނެ ކަމެއްނޫން. ސިކްސް ޔިއާރސް އެކަމަކު އެކުއްޖާއަށް ކާންދޭ މީހަކު ވަރުބަލިވެ ހަލާކުވެދާނެ. ހޫމް. މާމާ. މި މިލަފުނިތަކަށް ކީއްކުރާނީ؟ މާމަ ދިން ނަން ރީތި ދޯ...މިލަ ފުނި ކިޔަންވެސް ފަސޭހަ........"\n"ސަކީނާ ބުނި އޭނަ ކަރާސީނު ތެޔޮ އަޅަންފެށީމަ އެގޭ ދޮށުގައި ތަންކޮޅެއް މަދުވެއްޖެކަމަށް. ބައެއްމީހުން ހޫނުފެންވެސް އަޅާ. އަނެއްބަޔަކު ފުޅިފުޅިއަށް އަޅައިގެން ގޮސް އުކާލަނީ. އަލިފާން ޖަހާ މީހުންވެސް އުޅޭ އެކަމަކު ދިރޭ ފުރާނައެއް އަލިފާނަށް ލާން މާމަމެންނަށް ލާހިކެއް ނޫން......."\n"މާމަ..ގަޓް ހުންނަން ޖެހޭނެ އިނގޭ. މާމައަށް ނުކެރުނަސް މަގޭ އެއްވެސް ސިމްޕަތީއެއް އެ ކްރީޗާސްއަކަށް ނެތް. އެންމެ ނުބައި މަރަކުން އެ ގްރޮސް އެއްޗެހި ފުނޑާލާނަން."އާޒީން ބުނެލިއެވެ. މަހާ ހަނާއަށް ނަޒަރު ހިންގައިލިއިރު އިނީ ގޭމަށް ގޮސް ހުސްވެފައެވެ. ދަރިފުޅުގެ ކުޅޭވަގުތަށް ވުރެ ޓެބާއި ޓީވީއަށް ވަގުތުދޭ ވަގުތު ގިނައެވެ.\nހުރިހާ މައްސަލައެއް ހިލެނީ ޒަމާނީ ޓެކްނޮލޮޖީއިން ކަން މަހާ ދަނެއެވެ.\nއާޒީންގެ އެއް މާބަނޑު ބޭބެ މަހާއާއި ކައިވެނިކުރުމަށްފަހު ބަދަލުވީ އައްޑުއަތޮޅަށެވެ. އަލަށް އާބާދުވާ އެންމެ ހިތްގައިމު ހިސާބުގައި މަހާގެ ބައްޕައަށް ލިބުނު ގޯތީގައި ބޭބެދެބުރި ގެއެއް އަޅާ ހަމަޖެހޭ ދިރިއުޅުމެއް ފެށިތާ އަދި މިވީ ދުވަސްކޮޅެކެވެ. ބޭބެ ކިޔަވާ ނިމިގެން އައިގޮތަށް ހޮސްޕިޓަލުން ވަޒީފާ ހޯދައިގެން މަހާ ގާތަށް ބަދަލުވީއެވެ. އެހާވަރުން މަތީ ތައުލީމް ހާސިލުކުރުވަން ބުރަ މަސަައްކަތްކޮށް ލެޔާއި ދާ އޮހޮރުވި މައިންބަފައިންނާއި އަޅާލާ އެމީހުން ގާތު ހުރުމަށްވުރެ އަންހެނުން މުހިއްމުވީއެވެ.\nއާޒީން އައްޑޫ ސިޓީއަށް ޖައްސައިލީ ހަނާއަށް ބޭސްކުރުވުމަށެވެ. ދުވަހަކަށްވުރެ ދުވަހަކަށް ހާލު ގޯސްވަމުން އަންނާތީއާއި އުނގެނުމުގައިވެސް އެއުމުރުގެ ކުދިންނަށްވުރެ މާ ފަހަތުގައި އުޅޭތީއެވެ.\n"ވިންޓަރ ވިއު" ގެ މަތީބައިގާ ތިބޭއިރު އެ ފެހިކަން ގަދަ ސަރަހައްދު ދުރުދުރަށް ދާންދެން ފެތުރިފައެވެ. ބޯވިނަގަނޑާއި ކަށިކެޔޮގަސްތަކާއި އެކު ކުޅި ރީތިކޮށް ފެންނާން އޮވެއެވެ. ރޭ ވެހުނު ވާރެއިން ތެމި ތާޒާކަމާއެކު ވިދަ ވިދާ ހުރިއިރު ފަތްތަކުގެ މަތީގައި ޝަބްނަމްގެ ތިކިތަކެވެ. ކުޅީގައި މާކަނާފަދަ ދޫނިތައް އުދުހޭ މަންޒަރުބަލަން އިނަސް ކުޅަދުންވަންތަކަން ހަނދާންވާވަރުވެއެވެ. ހޮސްޕިޓަލުގެ ވަށައިގެން އޮތް ކުޅީގެ އެއް ފަޅި ހިސާރަކޮށްފައިވަނީ ވައިލެޓްކުލައިގެ އެތައް ހާސް މާތަކުންނެވެ. ޗާލުކަމުން ލޮލަށް ފިނިކަން ގެނެސްދެއެވެ. އަނެއް ފަޅީގައި އޮންނަ ފެންގަނޑަކީ މަސްތަކުގެ މަކާނެވެ. އެކި ކުލައިގެ މަސްތަކަށް ކާން ދިނުމަށް ކުޑަކުދިންގެ އިތުރަށް ބޮޑެތި މީހުންވެސް ޝައުގުވެރިކަން ހުރެއެވެ. އެހިސާބުގައި "ގޯވާ" މަގު އޮތުމުން ސިއްރުން ފުރިފައިވާ ސަރަހައްދެއްކަމުގައިވެސް ބުނެވިދާނެއެވެ.\nއާޒީންއާއި މަހާ ހޮސްޕިޓަލާއި ދިމާލަށް މިސްރާބުޖެހިއިރު މަހާ ހުރީ ހަނާގެ އަތުގައި ހިފަހައްޓާލައިގެންނެވެ. ތަންކޮޅެއް ދުރުން ބުރެއް ޖަހައިލުމަށްފަހު ލިންކްރޯޑު މަގަށް އެޅިއެވެ. އެއްފަރާތުން މޫދު ފެންނަން އޮތްއިރު އަނެއްފަރާތުގައި ހިޔާދޭ ބޮޑެތި ގަސްތަކެވެ.ފެހިކަން ގަދަ ވިނަތައް މައްޗަށް ހުދުކުލައިގެ މާތައް ވިހުރުވިފައިވާއިރު ޕާކެކޭ ތަފާތެއްނެތެވެ. އާޒީން ފޯނުގައި އެހިތްގައިމު މަންޒަރުތައް ރައްކާކުރުމުގައި އަވަދިނެތި އުޅުނެވެ.\n"ކުޅީގައި އެހެރަ މާތައް ހާދަ ރީއްޗޭ. މަންމައަށް ފެނިއްޖެއްޔާ އަނބުރައިގަންނާނެ. މަންމަގެ ދުނިޔެއަކީ މާމެލާމެލި. ދަރިންނަށްވުރެ ލޯބިން ގަސްކޮޅު ގެންގުޅޭނެ. އައި ވުޑް ސޭ އަހަރެމެންގެ މަންމަގެ ބަގީޗާ އަށްވުރެ ހާސްގުނަ ރީއްޗޭ........." ކުއްލިއަކަށް އާޒީންގެ ލޮލުގައި ދޮންދޫނިތައް ލަވަކިޔަމުން އުދުހޭތަން ފެނުމުން ހިތް އަވަސްވިއެވެ. ކޮންފަދަ ރީތި އަޑެއްހެއްޔެވެ؟ ފޮނި މިއުޒިކެއްފަދައެވެ. އަވަހަށް ފޯނު ދިއްކޮށްލެވުނެވެ.\n"މިއީ އައްޑޫ ސްޕެޝަލް ދޫނިތަ؟ ޒިން އަބަދު މި އެއްޗެހީގެ ވާހަކަ ދައްކާ........" އާޒީންގެ ހިތުގައި ކުޑަކޮށް ހަސަދަވެރިކަން ހިނގައިލިއެވެ. އޭނަގެ ރަށް އެހާ ކުޑައީ ކީއްވެހެއްޔެވެ؟ އެއްވެސް ޚިދުމަތެއް ލިބެނީއެއް ނޫނެވެ. މާޒިންވެސް ރަށް ދޫކޮށްފައި އަންނަން ޖެހުނީވެސް އެ ކުޑަ ފުކެއްވަރުގެ ތަނުގައި ހުރެގެން ސްޕެޝަލައިޒްވާނެ ފުރުސަތުވެސް ނުލިބޭނެތީއެވެ. މިރަށުން އިންނާނެ މީހެއް ހޯދަން ވީއެވެ.\nއާޒީން ވަގުތުން އެފްބީއަށް ފޮޓޯތައް ލައިފިއެވެ.\nއޭނަގެ އެކުވެރިން މޮޔަވާ ވަރުވިއެވެ.\n"އަޅެ މަ ގެންދެބަލަ ހެޔޮނުވާނެ........"\n"ތި އައްޑޫ ސިޓީތަ؟ ނޫނީ ޔޫރަޕްތަ؟" އެއްކުއްޖަކު ލިޔުނެވެ.\n"މިތަން ޔޫރަޕް ފެންވަރަށް އާދެވޭނީ އަދި ގަރުނެއް ފަހުން ލޮލް. މީ އަދި ވިލެޖެއް. ކޮންމެ ތަނެއްގައިވެސް ރީތި މަންޒަރުތަކާއެކު ގޮނޑުވެސް ހުރެއޭ. މިތަނުގެ ރީތިކަމާއެކު އަހުލުވެރިންނަށްވުރެ މަދިރިއާއި މިލިޕީޑް ގިނަ އަދި ނުވީތާކަށް ޑްރެގަންއެއްވެސް އެބަ އުޅޭ...ޖިންނި މަގެއްވެސް އެބައޮތް މިތާ ދާދިކައިރީ. ހުރޭ ޖިންނިއަކާއެކު ފޮޓޯއެއް ނެގުނުއިރަކުން އަދި އެބަފޮނުވަން...." އާޒީން ހިނިގަނޑެއް ޖަހާލިއެވެ." ޖިންނި ހަންޓިންއަށް ނިކުންނަން މިރޭ ވިސްނަނީ......"\nކޮންމެ ގޮތެއް ވިޔަސް އަމިއްލަ ރަށާއި އަޅުވާ ކިޔާއިރު އޭނަ ގާތުގައި އައްޑޫ ސިޓީ ކިތަންމެހާވެސް ހިތްގައިމު ސިއްރުން ފުރިފައިވާ ތަނަކަށް ވިއެވެ. ރޭގަނޑު ގަދަ އަނދިރިކަމުގައި މި ބޯ ޖަންގަލީގެ ތެރޭ ދިރިއުޅޭ ކަމަށް ބުނާ ޖިންނިންނަކީ ހަގީގަތެއް ބާވައޭވެސް ހިތަށް އެރިއެވެ. ހަނާގެ ބޭހުގެ ކަންތަކުން ނިމިގެންވެސް ދުވަސްކޮޅަކަށް މިތަން ހޯދާ ބަލައިލަން މަޑުކުރަން އޭނަ ހިތާހިތުން ނިންމިއެވެ. މަންމަމެން ގާތުގައި ބުނާނެ އުޒުރަކާއިބެހޭގޮތުން ވިސްނަން ފެށިއެވެ.\nޑޮކްޓަރ މާޒިން އިމަޖެންސީގައި އެކަނި ހުއްޓަސް ފުދޭވަރަކަށް "ކޫލް"ކަމަށް ފެނެއެވެ. ބޮޑެތި ކޭސްތައް މެނޭޖްކޮށްލަނީ ސްޕެޝަލިސްޓެކޭ އެއްވަރަށް ކުޅަދާނަކަމާއެކުގައެވެ. ބިދޭސީއަކު ހާޓްއެޓޭކެއް ޖެހިގެން ގެނައުމުން ބްރޭކް ގަޑިވެސް ކެޓިއެވެ. ނުކައި ގިނައިރު ހުންނާންވުމުން ކޮންމެވެސް ވަރަކަށް ބަނޑުހައިކަން އިހުސާސްކުރެވި ފޯނުން ގަޑިވެސް ބަލައިލެވުނެވެ. ކީއްކުރާނީހެއްޔެވެ؟ އަބަދުވެސް މެޑިކަލް އޮފިސަރުން މަދުވުމުގެ ޝަކުވާ އިންތިހާއަށް އޮވެއެވެ.ބިދޭސީ މީހާ ހަމަޔަކަށް އެޅުމުން ފައިލްގައި ލިޔަން އިންދާ ނަރުސްކުއްޖަކު ކައުންޓަރު ކައިރީ ހުއްޓުނެވެ. ލަދުރަކިގޮތަކަށް ހީލިއެވެ.\n"ޑޮކްޓަރ މާޒިން..ކޮންމެވެސް އަންހެންކުއްޖަކު އެބަހުރި ހޯދަން އައިސް. މޫނު ބުރުގާ އަޅާފައި......."\n"ވަޓް؟" މާޒިންގެ ލޮލުން ހައިރާންކަމުގެ ކުލަވަރު ފެނުނެވެ. ކޮވިޑާއިހެދި މާސްކު އަޅަން ޖެހުމުން މޫނުބުރުގާ އަޅާ ކުދިން ގިނަވިއެވެ. ނަމަވެސް އޭނަގެ އާއިލާގައި އަދި ދަންނަ މީހުންގެ ތެރޭގައިވެސް މޫނު ބުރުގާ އެޅި އަންހެނަކު ހުންނަކަމެއް އެނގިފައެއް ނެތެވެ. ފަހަރެއްގައި ބަލިމީހެއްގެ އެހީތެރިއަކަށްވެދާނެ ނޫންހެއްޔެވެ؟


4 ރަތްކާޑާއެކު ދެމަފިރިން ވަކިވުމުން މުދާ ބަހަންޖެހޭ ގޮތަށް ޤާނޫނު ފާސްކޮށްފި\nމިއަދު ބޭއްވުނު ރައްޔިތުންގެ މަޖިލީހުގެ މިއަހަރުގެ ފުރަތަމަ ދައުރުގެ 26 ވަނަ ޖަލްސާގައި، ސަރުކާރުގެ ފަރާތުން، ދިއްދޫ ދާއިރާގެ މެންބަރު ޢަބްދުއްލަޠީފް މުޙައްމަދު ހުށަހަޅުއްވާފައިވާ، ޢާއިލާއާބެހޭ ޤާނޫނަަށް އިޞްލާޙު ގެނައުމުގެ ބިލު، އިޖްތިމާޢީ ކޮމިޓީން އަލުން ދިރާސާކުރައްވައި ނިންމެވިގޮތަށް ފާސްކޮށްފިއެވެ.\nއިޞްލާޙް ފާސްކުރީ 50 މެންބަރުންގެ އަޢުލަބިއްޔަތުންނެވެ.\nބިލު ފާސްކުރަން ފެނިވަޑައިނުގަންނަވާ ކަމަށް4މެންބަރުން ވަނީ ވޯޓްދެއްވާފައެވެ. އަދި ވަކިފަރާތަކަށް ވޯޓްދެއްވަން ބޭނުންފުޅު ނުވާކަމަށް5މެންބަރަކު ވޯޓްދެއްވާފައިވެއެވެ.\nމިބިލަކީ އިސްލާމް ދީނުގެ އަސްލާ ތަޢާރަޒްވާ އިސްލާހެއް ކަމަށް ވަކާލާތު ކުރެއްވި މެންބަރުންގެތެރޭގައި ތޮއްޑޫ ދާއިރާގެ މެންބަރު އިބްރާހީމް ޙަސަން އާއި ތުލުސްދޫ ދާއިރާގެ މެންބަރު މުޙައްމަދު ވަޙީދު އިބްރާހީމް ހިމެނިވަޑައިގަންނަވައެވެ. މި ދެ މެންބަރުންގެ އިތުރަށް ބިލަށް ރަތް ކާޑު ދެއްކެވީ އިސްދޫ ދާއިރާގެ މެންބަރު އަހްމަދު ރަޝީދު އިބްރާހީމް އާއި އުނގޫފާރު ދާއިރާގެ މެންބަރު ޖައުފަރު ދާއޫދު އެވެ.\nމިއަދުގެ ޖަލްސާގައި، މި ބިލު ކޮމިޓީން ދިރާސާ ކުރައްވާ ނިންމެވި ގޮތުގެ ރިޕޯޓް މަޖިލީހުގެ ތަޅުމަށް ހުށަހަޅުއްވާދެއްވީ އެ ކޮމިޓީގެ މުޤައްރިރު ހޮޅުދޫ ދާއިރާގެ މެންބަރު ޢަލީ މުޙައްމަދުއެވެ. މި ރިޕޯޓަށް 13 މެންބަރަކު ވާހަކަދެއްކިއެވެ.\nމިބިލުގެ ފުރަތަމަ ކިޔުން އިއްވަވާފައިވަނީ3މާރިޗު 2015 ގައި ބޭއްވުނު ރައްޔިތުންގެ މަޖިލީހުގެ ފުރަތަމަ ދައުރުގެ2ވަނަ ޖަލްސާގައެވެ. އަދި، 25 ނޮވެންބަރު 2015 ވަނަ ދުވަހު އޮތް ރައްޔިތުންގެ މަޖިލީހުގެ ތިންވަނަ ދައުރުގެ 22 ވަނަ ޖަލްސާގައިވަނީ، ދިރާސާކުރެއްވުމަށް އަލުން އަނބުރާ ކޮމިޓީއަށް ފޮނުއްވާފައެވެ.


ސަޔަކީ ދިވެހިންގެ ސުފުރާމަތި ފަޅުފިލުވައިދޭ ބުއިމެކެވެ. ހާއްސަކޮށް ހެނދުނުގެ ނާސްތާއާއި ހަވީރުގެ ސައިގައި ކަޅުސައި މިއީ، ހާއްސަ ދައުރެއް އަދާކުރާބުއިމެކެވެ.\nއެންމެ އާދައިގެ ސުފުރާތަކުން ފެށިގެން އެންމެ މުއްސަނދި ސުފުރާތަކުގައިވެސް ސައިގެ ދައުރު ނުހަނު ބޮޑެވެ. ދިވެހިންނަށް އާއްމުކޮށް ބޭނުންކުރާ ސައިގެ ބާވަތަކީ، ކަޅުސައެވެ. ދިވެހިންނަށް ސައިގެ ވައްތަރުތަކުން ކަޅުސައި ހާއްސަވެފައި އާއްމުކޮށް ބޮއެ އުޅުނު ނަމަވެސް، ދުނިޔޭގެ އެކި ކަންކޮޅުތަކުގައި އާއްމުކޮށް ބޮއެއުޅޭ ސައިގެ ވައްތަރުތައް ގިނައެވެ.\nސައޭ ބުނެފިނަމަ، ފުރަތަމަވެސް ހިތަށް އަރާނީވެސް އޭގެ ކުލަކަމަށްވެސް ކަޅުކުލައެވެ. ސައިގެ ބާވަތްތަކުގެ ތެރެއިން އެންމެ އާއްމު ބާވަތަކީވެސް ކަޅުސައެވެ. ތަފާތުއެކި ނަންނަމުގައި، ކަޅުސައިގެ ސާފަތް ޕެކެޓުތައް، ބަންދުކޮށްފައި ހުރެދާނެއެވެ. ރަހާގައިވެސް ތަފާތެއް ފެނިދާނެއެވެ. އެއީ، ޕްރޮސަސް ކުރުމާ، ބަންދުކުރުމުގައި ހުންނަ ތަފާތުތަކުގެ ސަބަބުން ފާހަގަވާ ފާހަގަވުމެކެވެ. ކޮފީއެކޭ އެއްފަދައިން ކަޅު ސަޔަކީ، ގިނައަދަދަކަށް އޭގައި ކެފެއިން އެކުލެވޭ އެއްޗެކެވެ. ސައިފަތުގެ އެހެން ބާވަތްތަކަށްވުރެ ކެފެއިން އޭގައި އެންމެ ގިނަ އަދި އެންމެ ވަރުގަދަ ރަހައެއް ހުންނަ ސާފަތުގެ ބާވަތަކީވެސް މިއެވެ. ކަޅު ސައި އުފެއްދުމަށްޓަކައި، ސައި ފަތް ކޮށައި، މުރަނަކޮށް، ކުޑަކޮށް ފުނޑުފުނޑުކޮށްލައެވެ.\nއެންމެ ގިނައިން ކަޅުސައި ބޯ ޤައުމުތަކަކީ، ޗައިނާ އާއި އިންޑިއާގަ އެވެ. މީގެ އިތުރުން އެންމެ ގިނައިން (ކަޅު) ސައިފަތް ބޭރުކުރާ ޤައުމުތަކުގެ ތެރޭގައި، ސްރީލަންކާ، ނޭޕާލް، ވިއެޓްނާމް އަދި ކެންޔާ ހިމެނެ އެވެ. އާންމު ގޮތެއްގައި އިންޑިއާގެ ކަޅު ސައި ގެ ތަފާތު ބާވަތްތައް ވަރަށް މަޝްހޫރުކަމަށް ފާހަގަ ކުރެވެއެވެ. އަދި ގިނަ ފަހަރަށް މި ސައިފަތް ބޭނުން ކުރަނީ ކިރު އަދި ގެރިކިރު، އެއްކޮށްގެންނެވެ. ނަމަވެސް، ޗައިނާގައި އާއްމުކޮށް ކަޅުސައި ބޭނުންކުރަނީ އަހަރެމެން ދިވެހިންވެސް މި ބޭނުންކުރާ ބީދައިންނެވެ. އެއަށް ކިރު އެއްކުރުމެއް ނެތިއެވެ.\nގްރީން ޓީ (ފެހި ސައި)\nގްރީން ޓީ އަކީ ގިނަ ފަހަރަށް ލުއި ފެހި ނުވަތަ ނުވަތަ މަޑު ރީނދޫ ކުލައަކަށް ހުންނަ، ކަޅުސަޔަށްވުރެ އޭގައި ލުއި ރަހައެއް އެކުލެވިގެންވާ ބާވަތެކެވެ. މިވައްތަރުގައި ކެފެއިން އެކުލެވޭ ނިސްބަތް ކަޅުސަޔަށްވުރެ ދެގުނަ މަދެވެ. މަޝްހޫރު ގްރީން ޓީތަކުގެ ތެރޭގައި ގުންޕައުޑަރު، ޖޭސްމިން ޔިން ކްލައުޑް، އަދި މޮރޮކޯ މިންޓް ހިމެނެ އެވެ. ސާފަތް، ގަހުން ފެހި ކުލާގައި ހުއްޓާ ކެނޑުމަށްފަހު، އޭގެ ވައިބަންދުކޮށް މިލުވަނީއެވެ. ގިނަފަހަރަށް ސްޓީމް ކޮށްފައެވެ. އެއަށްފަހު ފަތްތައް ރޯލްކޮށް ނުވަތަ ފެން ހިކިލަންދެން ބަހައްޓާ ބަންދުކުރެއެވެ.\nގްރީން ޓީ އެންމެ ފުރަތަމަ އުފެއްދީ ޗައިނާ އާއި ޖަޕާނުގަ އެވެ. ޗަޕާނުގެ ގުރީންޓީ އެހެން ބާވަތްތަކަށްވުރެ ފެހިކަން ގަދަވެފައި ފުރިހަމަކަމަށްވެއެވެ. މޮޅު ގުރީންޓީ އުފެއްދުމަށް، ސާފަތް، ގަހުން ކެނޑުމުގެ ކުރިން ހަފުތާއެއް ވަންދެން ޖަޕާނުގައި ސާފަތްގަސްތައް އަވިން ނިވާކުރެއެވެ. މި ކަމުގެ ސަބަބުން ސައިފަތުގައި، ކްލޮރޯފައިލް، ކެފެއިން، އަދި އެލް-ތީނީންގެ މިންވަރު އިތުރުވެގެން ދެއެވެ.\nޖަޕާނުގެ މަޝްހޫރު ގްރީން ޓީތަކުގެ ތެރޭގައި ސެންޗާ، ކުކިޗާ އަދި ގިޔޯކުރޯ ހިމެނެ އެވެ. އާންމު ގޮތެއްގައި ޗައިނީސް ގްރީންޓީތަކަކީ ޖަޕާނުގެ ގްރީން ޓީއަށްވުރެ ސާފަތް ރަހަ މަޑު އަދި މީރު ރަހައެއް އެކުލެވޭ، ހޫނު ފެނުގައި ކެއްކުމުން ނުވަތަ ގިރާލުމުން މަޑު ރަންކުލައެއް ގެނެސްދޭ ސައިފަތެކެވެ. ޗައިނާގެ މަޝްހޫރު ގްރީން ޓީތަކުގެ ތެރޭގައި ޑްރެގަން ވެލް، ގަންޕައުޑާ އަދި ޗުން މީ ހިމެނެ އެވެ.\nވައިޓް ޓީ (ހުދު ސައި)\nވައިޓް ޓީ އަކީ ވަރަށް ލިބުން ދަތި، އަދި އެންމެ ކުޑަކޮށް ޕްރޮސެސްކުރާ ސައިފަތުގެ ބާވެތެވެ. މިއީ ސައިފަތުގެ ބާވަތްތަކުން އަގުބޮޑު ބާވަތެކެވެ. ވައިޓް ޓީއަކީ ވަރަށް ފުރިހަމައަށް ސާފުކޮށް، ގަހުން ވަކިކުރެވޭ ފަތްތަކުން ވަކި ކޮލިޓީއެއްގެ ފަތްތައް ވަކިކުރެވި ޕޮރޮސެސް ކުރެވޭ މީރު ރަހައެއް ހުންނަ ބާވަތެކެވެ. ވައިޓް ޓީ އަކީ ކެފެއިން ވަރަށް މަދުން ހުންނަ އެއްޗެކެވެ.\nނަމަވެސް ސިލްވަ ޓިޕް ބުރޭންޑުގެ ބައެއް ބާވަތުގައި ތަންކޮޅެއް ގިނައިން ކެފެއިން ހިމެނެއެވެ. މަޝްހޫރު ވައިޓް ޓީތަކުގެ ތެރޭގައި ބަޝަން، ސިލްވަރ ޓިޕް އަދި ވައިޓް ޕިއޯނީ ހިމެނެއެވެ. ވައިޓް ޓީ އުފެއްދުމަށްޓަކައި، ސައިފަތްގަހުން ފަތް ވަކިކުރަނީ، ގަހުގެ ކުރީގެ އެންމެ ތޫރިފަތް ފޮޅުމުގެ ކުރިން ގަހާ ވަކިކޮށްގެންނެވެ. އާއްމުގޮތެއްގައި ވައިޓް ޓީ އުފައްދަނީ ޗައިނާގައެވެ. ޚާއްސަކޮށް ފުޖިއާން ޕްރޮވިންސްގައެވެ. އެ ޕްރޮވިންސަކީ މުއްސަނދި ތާރީޚެއް އޮތް ޕްރޮވިންސެކެވެ. އާއްމުކޮށްނޫން ނަމަވެސް، ނޭޕާލް، ޓައިވާން އަދި ސްރީލަންކާ ފަދަ ޤައުމުތަކުގައިވެސް ހާއްސަބުއިން ތައްޔާރުކުރުމަށް ވައިޓް ޓީ އުފައްދަ އެވެ.\nޕާޕަލް ޓީ (ދަނބު ސައި)\nޕާޕަލް ޓީ އަކީ ވަރަށްފަހުން ފެނުނު އާ ވައްތަރެއްގެ ސައިފަތެއްކަމުން، މި ވައްތަރުގެ ސާފަތް ލިބުން ވަރަށް ދައްޗެވެ. އަދި ގަންނަން ލިބެން ހުންނަނީވެސް ވަރަށްމަދު ޤައުމެއްގައި މަދު ސަރަހައްދުތަކެއްގައެވެ. މިވައްތަރުގެ ސައިފަތް ފެނިފައިވަނީ އިންޑިއާގެ އައްސާމް ސަރަހައްދުގައި ޖަންގަލީގެ ތެރެއިންނެވެ. މި ޖަންގަލީގައި މިވައްތަރުގެ ގަސް ހެނދުނު ނަމަވެސް، އެހެން ސަރަހައްދުތަކުން މިބާވަތުގެ ގަސް ފެންނަނީ ވަރަށް މަދުންނެވެ. އަދި ހެއްދުމަކީވެސް އުނދަގޫކަމެކެވެ. އެހެންކަމުން މިއީ އަގުބޮޑު ލިބުން ތަދު ބާވަތެއްގެ ސައިފަތެކެވެ.\nއިންޑިޔާގެ އައްސާމުގެ އިތުރުން މިވައްތަރުގެ ސާފަތް ދެން އެންމެ ގިނައިން ހައްދަނީ، ޗައިނާގައެވެ. އަދި އިންޑިޔާގެ އައްސާމުން ފުރަތަމަ ފެނުނު މި ސައިފަތްގަސް ކެންޔާއަށް ގެންގޮސް، ކެންޔާގެ ނަންޑީ ހިލްސްގައި ހުންނަ ތުމޯއީ ޓީ ގާޑަން ގައި ކެންޔާގެ ޓީ ރިސާޗް ފައުންޑޭޝަނުން ކުރި މަސައްކަތުން ކެންޔާގައި އެކަށޭނަ މިންވަރަކަށް މި ގަސް ހެއްދޭނެގޮތް ވިއެވެ. އަދި ތިންވަނައަށް އެންމެ ގިނައިން ޕަރޕަލް ޓީ އުފައްދަނީ ކެންޔާ އާއި އެފްރިކާގައެވެ. ޕާޕަލް ޓީ އާންމު ގޮތެއްގައި އުފައްދަނީ ގުރީންޓީ އާ އެއްފަދަ ގޮތަކަށެވެ.\nފަތްތައް ކޮށައި، މިލުވައި، އެއްކޮށް ހިކުމުގެ ކުރިން ވައި ބަންދުކޮށް މިލުވައެވެ. މި ސައިފަތުގެ ހާއްސަ ކަމަކީ، ޕާޕަލް ޓީ އިން މަޑު ޖަންބު ކުލައިގެ ބުއިމެއް އުފެއްދޭ ކަމެވެ.\nމަތީގައި ބަޔާންވެ ދިޔައީ ސައިފަތުގެ ބައެއް ވައްތަރުތަކެވެ. މީގެ އިތުރުންވެސް ވަރަށް ގިނަ ކުލަ ކުލައިގެ ސައިތައް ހުރެ އެވެ. ސައިފަތުގެ ގިނަވައްތަރުތަކަކީ، އެއްގަހަކުން އެކި މަރުހަލާތަކުގެ ފަތްތައް އުފުރައިގެން ނުވަތަ އެކި މަރުހަލާތަކުގެ ފަތްތައް އުފުރުމައްފަހު އެ ޕްރޮސަސްކުރުމުގައި އެކި ބަދަލުގެނައުމުން އުފެއްދޭ ބާވަތްތަކެވެ. ނަމަވެސް އަނެއްބައި ސައިފަތަކީ، ސާފަތްގަހުގެ އާއިލާގެ ތަފާތު ގަސްތަކުން ނެގޭ ބާވަތްތަކުގެ ފަތްތަކެވެ. މީން ކޮންމެ ސައިފަތެއްގައިވެސް ހާއްސަރަހައެއް ނުވަތަ ކުލައެއް ނޫނީ ވަހެއް ވެއެވެ.


Eagles athun fahu vaguthu Green Streets ah point eh | Mihaaru\nއީގަލްސް އަތުން ފަހު ވަގުތު ގްރީން ސްޓްރީޓްސް އަށް ޕޮއިންޓެއް\n25 ޖޫން 2019 - 00:33 8 comments\nއީގަލްސް ކުޅުނު ފުރަތަމަ މެޗުގައި ޓީސީ ސްޕޯޓްސް ކްލަބާ ވެސް ފަހު ވަގުތު 1-1 އިން އެއްވަރުވީ އެވެ. މި މެޗުގައި ކްލަބް އީގަލްސް އަށް އިރުޝާދުދިނުމުގައި ހަރަކާތްތެރިވީ ޓީމުގެ އޮފިޝަލް އަދި ކުރީގެ ކޯޗު އަހުމަދު ނިމާދު (ނިމާ) އެވެ. އީގަލްސްގެ ކޯޗު މުހައްމަދު ޝިޔާޒް (މޯހަން) މި ވަގުތު ޓީމާ ދުރުގައި ހުރީ އޭއެފްސީ ޕްރޯ ލައިސަންސް ނެގުމަށެވެ.\nމި ފަހަރު ސީޒަނަށް ވަރުގަދަ ޓީމަކާ އެކު ތައްޔާރުވި ގްރީން ސްޓްރީޓްސް ކުޅުނު ފުރަތަމަ މެޗުން ވަނީ މާޒިޔާ އަތުން ބަލިވެފަ އެވެ. އަލުން ފޯމަކަށް އެޅެން ގްރީން ސްޓްރީޓްސް އަށް މި މެޗު އޮތީ މުހިއްމުވެފަ އެވެ. ފަހު ވަގުތު މިރޭ ލިބުނު ޕޮއިންޓަކީ މި ވަގުތުގެ ހާލަތަށް ބަލާއިރު ގްރީން ސްޓްރީޓްސް އަށް ރަނގަޅަށް ދިޔަ ކަމެއްގެ ގޮތުގައި އެ ޓީމުގެ ކޯޗު އަލީ ސުޒޭން ވަނީ ފާހަގަކޮށްފަ އެވެ.\n"ވަރަށް އުނދަގޫ ހާލަތެއްގައި އޮއްވައި ހަގީގަތުގައި ޕޮއިންޓެއް ލިބުމަކީ ރަނގަޅު ފާލަކަށް ވާނެ. އީގަލްސް އިން ވަރަށް ރަނގަޅަށް ކުޅުނު މެޗެއް މިއީ. އެކަމަކު މެޗުގެ ފަހު ވަގުތު ގްރީން ސްޓްރީޓްސްގެ ތަޖުރިބާކާރު ކުޅުންތެރިންގެ ބޭނުން ހިފައިގެން ޕޮއިންޓެއް ލިބިއްޖެ." މެޗަށް ފަހު އޮތް ނޫސްވެރިންގެ ބައްދަލުވުމުގައި ސުޒޭން ބުންޏެވެ.\nމެޗު ފަށައިގެން 50 ސިކުންތު ތެރޭގައި އީގަލްސް އަށް ލީޑުނަގައިދޭން އަލީ ފާސިރު (ސެންޓޭ) އަށް ހުސްކޮށް ލިބުނު ފުރުސަތުން އޭނާ ޖެހި ބޯޅަ ދިޔައީ ގޯލާ ސީދާނުވެ އެވެ. އޭގެ ތިން މިނިޓް ފަހުން އީގަލްސްގެ މުހައްމަަދު ނާއިމް މުޅިން ހުސްކޮށްވަދެ ޖެހި ބޯޅަ ގްރީން ސްޓްރީޓްސްގެ ކީޕަރު ލަބާން ޝަރީފް ވަނީ މަތަކޮށްފަ އެވެ.\nގްރީން ސްޓްރީޓްސްގެ ފަހަތުން ފުރަތަމަ ހާފުގެ ކުރީކޮޅުގައި ގިނަ ގޯސްތަކެއް ފެނިގެންދިޔައިރު، އީގަލްސް އަށް ދިޔައީ އެންމެ ފުރިހަމަ އަށް ބޭނުމެއް ނުހިފި އެވެ. އެކަމަކު މެޗުގެ 22 ވަނަ މިނިޓްގައި އަހުމަދު ރިޒުވާން (ރިޒޭ) ވަނީ އީގަލްސް އަށް ލީޑުނަގައިދީފަ އެވެ. އަރިމަތިން ބޯޅަ ހިފައިގެން އޭރިއާތެރެއަށް ވަދެ ރިޒޭ ޖެހި ބޯޅަ އަމާޒުވީ ގޯލުގެ މަތީ ކަނަށެވެ.\nމިރޭގެ މެޗުގައި ރިޒޭ ގޯލަށް ފޮނުވާލި ބޯޅަ. -- ފޮޓޯ: ނިޝާން އަލީ/ މިހާރު\nމެޗުގެ 26 ވަނަ މިނިޓްގައި ގްރީން ސްޓްރީޓްސް އިން ވަނީ ގާސިމް ސައްމާމު (ސައްމެ)ގެ ބަދަލުގައި ބިދޭސީ ޑިފެންޑަރު އަލް ސައީދު މުހައްމަދު ކުޅެން އަރުވައިފަ އެވެ. އެއާ އެކު ގްރީން ސްޓްރީޓްސްގެ ޑިފެންސް ރަނގަޅުވި އެވެ. ހަތަރު މިނިޓް ފަހުން ގްރީން ސްޓްރީޓްސްގެ ފުރަތަމަ ހަމަލާ ފެނިގެންދިޔަ އެވެ. މުހައްމަދު އުމެއިރު ހުސްކޮށްލާފައި ދަގަނޑޭ އަށް ދިން ބޯޅަ އޭނާ ފޮނުވާލި ނަމަވެސް ދިޔައީ ހުރަސްދަނޑި މަތިންނެވެ.\nދެ ވަނަ ހާފް ފަށައިގެން އީގަލްސް އިން ކުރިއަށް ޖެހިގެން ކުޅެމުން ދިޔައިރު، އޭރިއާ ތެރެއިން ރިޒޭ ފޮނުވާލި ބާރު ބޯޅައެއް ދިޔައީ އަރިމަތިން ބޭރުންނެވެ. މެޗުގެ 60 ވަނަ މިނިޓްގައި ގްރީން ސްޓްރީޓްސްގެ އަހުމަދު ރަޝީދު (އައްމަޑޭ) ޖެހި ބޯޅައެއް އީގަލްސްގެ ކީޕަރު ސުޖަން ޕެރޭރާ ވަނީ މަތަކޮށްފަ އެވެ. އޭގެ ފަހުން ބަދަލު ކުޅުންތެރިޔެއްގެ ގޮތުގައި ކުޅެން އެރި މުހައްމަދު ރިސްވާން (ފުކޭ) ތިރިތިރިން ޖެހި ބޯޅަ ވެސް ސުޖަން ވަނީ ހުއްޓުވައިފަ އެވެ.\nގްރީން ސްޓްރީޓްސްގެ ލަނޑު ދަގަނޑޭ ޖެހީ މެޗުގެ ފަހު މިނިޓްގަ އެވެ. އުމެއިރު ޖެހި ހިލޭ ޖެހުމެއްގައި ބޯޅަ ހިފަން އުޅުމުގެ ތެރޭގައި ކީޕަރު ސުޖަން އަތުން ދޫވި ވަގުތު ދަގަނޑޭ ވަނީ ގޯލުގެ ތެރެއަށް ބޯޅަ ފޮނުވާލައިފަ އެވެ. އޭގެ ފަހުން މޮޅުވަން ލިބުނު ބޯޅައިގެ ބޭނުން ގްރީން ސްޓްރީޓްސް އަށް ނުހިފުނެވެ.\nއީގަލްސް އިން މި ފަހަރު ކުޅުނު ފުރަތަމަ މެޗުން ޓީސީއާ އެއްވަރުވީ ވެސް ފަހު ވަގުތު ވަން ގޯލަކުންނެވެ. އީގަލްސްގެ މެނޭޖަރު މުހައްމަދު އިނާން ބުނީ ދެ މެޗު ވެސް ދިޔައީ އެއް ކަހަލަ ގޮތަކަށް ކަމަށާއި ލީޑުފުޅާކުރަން ލިބި ބޭނުން ނުކުރެވިދިޔައިރު، ފަހު ވަގުތު ދިމާވީ ފިޓްނަސްގެ މައްސަލަ ކަމަށެވެ.


Miverikamuge3aharuga 15 killo meter ge gondudhoh himaayai kuraane: Minister - vNews.mv\nމިވެރިކަމުގެ ތިން އަހަރުގައި 15 ކިލޯމީޓަރުގެ ގޮނޑުދޮށް ހިމާޔަތްކުރާނެ: މިނިސްޓަރު\nއަހުމަދު ރިފާއު 14 March 2016, 10:19\nރައީސުލްޖުމްހޫރިއްޔާ އަބްދުﷲ ޔާމިންގެ ވެރިކަމުގެ ތިން އަހަރު ނިމޭއިރު ރާއްޖޭގެ ރަށްތަކުގެ ގޮނޑުދޮށް ހިމާޔަތް ކުރުމަށް ކުރެވޭ މަސައްކަތްތަކުގެ ދަށުން 15.8 ކިލޯމީޓަރުގެ ގޮނޑުދޮށް ހިމާޔަތްކޮށް ރައްކާތެރިކުރެވޭނެ ކަމުގައި އެންވަޔަރަންމަންޓް މިނިސްޓަރު ތޯރިގް އިބްރާހިމް ވިދާޅުވެއްޖެ އެވެ.\nމިނިސްޓަރު ތޯރިގު މިހެން ވިދާޅުވީ ރައީސް ޔާމިން މިއަހަރު ދެއްވި ރިޔާސީ ބަޔާނުގައި ބައެއް ރަށްތަކުގެ ގޮނޑުދޮށް ހިމާޔަތް ކުރުމުގެ މަސައްކަތްތަކެއް ކުރެވޭ ކަމަށް ވިދާޅުވެފައިވާތީ އެރަށްތަކުގެ ތެރޭގައި އައްޑޫ މީދޫ ހިމެނޭތޯ ސާފުކުރެއްވުމަށް އައްޑޫ މީދޫ ދާއިރާގެ މެންބަރު ރޮޒައިނާ އާދަމް ކުރެއްވި ސުވާލަކަށް ޖަވާބު ދެއްވަމުންނެވެ.\nމިނިސްޓަރު ތޯރިގު ވިދާޅުވީ ރާއްޖޭގެ އެއްވެސް ސަރުކާރަކުން މިހާތަނަށް ތިމާވެށީގެ ދާއިރާގައި ކޮށްފައި ނުވާ ވަރުގެ ގިނަ މަސައްކަތްތަކެއް ރައީސް ޔާމިންގެ ސަރުކާރުން މިހާރުވެސް ކޮށްފައިވާ ކަމަށާއި އަދި ކުރަމުންވެސް ގެންދާ ކަމަށެވެ.\nއެގޮތުން މިނިސްޓަރު ވިދާޅުވީ 2015 ވަނަ އަހަރުގެ ނިޔަލަށް ރައީސް ޔާމިންގެ ސަރުކާރުން ހަތް ރަށެއްގެ 3.59 ކިލޯމީޓަރުގެ ގޮނޑޮދޮށް ހިމާޔަތް ކުރުމުގެ މަސައްކަތް ކޮށް ނިންމާފައިވާ ކަމަށެވެ. އަދި 13 ރަށެއްގައި 6.7 ކިލޯމީޓަރުގެ ގޮނޑުދޮށް ހިމާޔަތް ކުރުމުގެ މަސައްކަތް މިހާރުވެސް ހިނގަމުންދާ ކަމަށާ އެމަޝްރޫއުތަކަށް 223 މިލިއަން ރުފިޔާ ހަރަދުވާނެ ކަމަށްވެސް ވިދާޅުވި އެވެ. މީގެއިތުރުން ހުޅުމާލޭގެ ގޮނޑުދޮށް ހިމާޔަތް ކުރުމަށް 5.5 ކިލޯމީޓަރުގެ މަސައްކަތް ކުރިއަށްދާ ކަމުގައިވެސް ވިދާޅުވި އެވެ. މިހުރިހާ މަޝްރޫއުތަކަކާއި އެކު ރައީސް ޔާމިންގެ ވެރިކަމުގެ ތިން އަަހަރުގެ ތެރޭގައި ރާއްޖޭގެ ރަށްތަކުގެ ގޮނޑުދޮށް ހިމާޔަތް ކުރުމަށް ކުރެވޭ މަސައްކަތްތަކުގެ ދަށުން 15.8 ކިލޯމީޓަރުގެ ގޮނޑުދޮށް ހިމާޔަތްކޮށް ނިންމާލެވޭނެ ކަމުގައިވެސް ވިދާޅުވި އެވެ.\n"މިއީ އެމްޑީޕީގެ ސަރުކާރުގައިވެސް އަދި ރާއްޖޭގައި މިހާތަނަށް އެއްވެސް ސަރުކާރެއްގައި ކުރެވުނު މަސައްކަތެއް ނޫން. އަދި އަޅުގަނޑު ފާހަގަކޮށްލަން ބޭނުން އެމްޑީޕީގެ ސަރުކާރުގައި ތިން އަހަރުގެ މަސައްކަތުން ހަތް ކިލޯމީޓަރުގެ ގޮނޑުދޮށް ހިމާޔަތް ކުރުމުގެ މަސައްކަތް އެކަނި ކުރެވިފައިވާ ކަންވެސް ފާހަގަކުރަން،" މިނިސްޓަރު ވިދާޅުވި އެވެ.\nތޯރިގް ވިދާޅުވީ ރާއްޖޭގެ ތިމާވެށީގެ ދާއިރާގައި ކުރަން ހުރި ގިނަ މަސައްކަތްތައް ސަރުކާރުން ކުރަނީ ބޭރުގެ އެހީގައި ކަމަށްވާތީ ރާއްޖެއަށް އެންމެ ބޮޑު އާމްދަނީއެއް ލިބޭ ޓޫރިޒަމް ދާއިރާ ބޮއިކޮޓް ކުރުމަށް ބައެއް ފަރާތްތަކުން ގޮވާލަމުން ގެންދާތީއާއި ބޭރުން ރާއްޖެއަށް ލިބޭ އެހީ މަދުކުރުމަށް ބައެއް ދިވެހިން ބޭރު ދުނިޔޭގައި ކުރަމުންދާ މަސައްކަތްތަކުގެ ސަބަބުން ދިވެހި ރައްޔިތުންނަށް ވަރަށް ބޮޑު ނިކަމެތި ކަމެއް ލިބިގެން ހިނގައިދާނެ ކަމަށެވެ. އަދި ވަަރަށް ކަންބޮޑުވާ ކަމެއް ކަމުގައިވެސް ވިދާޅުވި އެވެ.\nމިނިސްޓަރު މިއަދު ވަނީ ގޮނޑުދޮށް ހިމާޔަތް ކުރުމުގެ މަސައްކަތް މިހާރު ހިނގަމުންދާ ރަށްތަކުގެ މައުލޫމާތު ވެސް ހިއްސާކުރައްވާފަ އެެވެ. އެގޮތުން ހިމެނެނީ ހއ. ހޯރަފުށި، ހދ. ކުޅުދުއްފުށި، ށ. ބިލަތްފަހި، ބ. ތުޅާދޫ، ޅ. ކުރެންދޫ، ކ. ވިލިނގިލި، ކ. މާފުށި، އއ. އުކުޅަސް، މ. ނާލާފުށި، ދ. މާއެނބޫދޫ، ތ. ކަނޑޫދޫ، ތ. ވޭމަންޑޫ އަދި ގދ. ތިނަދޫގެ ބާރާސިލް ސަރަހައްދެވެ.\nމީގެއިތުރުން ގޮނޑުދޮށް ހިމާޔަތް ކުރުމުގެ މަސައްކަތް މިއަހަރު ފެށުމަށް ހަމަޖެހިފައިވާ ރަށްތަކުގެ މައުލޫމާތު ވެސް މިނިސްޓަރު ވަނީ ހިއްސާކުރައްވާފަ އެެވެ. އެގޮތުން ހިމެނެނީ ހއ. ދިއްދޫ، ހދ. ހަނިމާދޫ، ށ. ފޮނަދޫ، ނ. ވެލިދޫ، ފ. ނިލަންދޫ، ތ. ގުރައިދޫ، ލ. ފުނަދޫ، ލ. ގަން، ގދ. ގައްދޫ، ގދ. މަޑަވެލި، ޏ. ފުވައްމުލަކު އަދި ސ. ހުޅުދޫ ހިމެނެ އެވެ.\nމިނިސްޓަރު ތޯރިގު އިބްރާހިމް އިތުރަށް ގޮނޑުދޮށް ހިމާޔަތް ކުރުމުގެ މަސައްކަތް މިއަހަރު ކުރެވޭ ރަށްތަކުގެ ތެރޭގައި އައްޑޫ މީދޫ ނުހިމެނޭ ކަމަށެވެ. ނަމަވެސް މީދޫއާއި އެއްފަސްގަނޑަކަށް އޮތް ހުޅުދޫގެ ގޮނޑުދޮށް ހިމާޔަތްކުރުމުގެ މަސައްކަތް މިއަހަރު ފެށޭއިރު އެމަސައްކަތުގައި ހިމެނޭ އެކިފިޔަވަހިތަކުގެ ދަށުން އައްޑޫ މީދޫގެ ގޮނޑުދޮށް ހިމާޔަތް ކުރުމުގެ މަސައްކަތް ވެސް ކުރެވޭނެ ކަމުގައި މިނިސްޓަރު ވިދާޅުވި އެވެ.\nމީދޫ އަކީ ރަށް ގިރުމުގެ މަޝްރޫއަކީ އެއް މަޝްރޫއެއް. ފިޔަަވަހިތަކަކަށް ބަހާލައިގެން ކުރިއަށްދާނެ


Rayyithun ge majileehuge vafudhu India ah furaifi - vNews.mv\nރައްޔިތުންގެ މަޖިލީހުގެ ވަފުދު އިންޑިއާއަށް ފުރައިފި\nސުވައިދާ ޙުސައިން Male' | 08 December 2019, 17:51\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ހިމެނިވަޑައިނަވާ ގޮތަށް މަޖިލީހުގެ ވަފުދު އިންޑިއާއަށް މިއަދު ފުރާވަޑައިނަވައިފި އެވެ.\nމަޖިލީހުގެ އިދާރާއިން ބުނިގޮތުގައި އިންޑިއާއަށް ވަޑައިގަތް މި ވަފުދުގައި މަޖިލީހުގެ 15 މެންބަރުން ހިމެނެއެވެ. އެއީ މަޖިލީހުގެ ރައީސް މުހައްމަދު ނަޝީދާއި މަޖިލީހުގެ ނާއިބު ރައީސް އީވާ އަބްދުﷲ އާއި، ސިޔާސީ ޕާޓީތައް ތަމްސީލު ކުރައްވާ ބައެއް މެންބަރުންނެވެ. އަދި މަޖިލީހުގެ އަމީންއާންމު ފާތިމަތު ނިއުޝާ އާއި ކައުންސެލް ޖެނެރަލް ފާތިމަތު ފިލްޒާވެސް މި ދަތުރުގައި ބައިވެރިވެވަޑައި ގަންނަވައެވެ.\nމަޖިލީހުގެ 15 މެންބަރުނަގެ ވަފުދު އިންޑިއާއަށް ކުރައްވާ މި ދަތުރަކީ އިންޑިއާގެ ގާނޫނު ހަދާ މަޖިލީހުގެ ދަށުގެ، ލޮކްސަބާއާއި ރައްޖޭގެ މަޖިލީހާއެކު ބަރުލަމާނީ ގުޅުން ބަދަހި ކުރުމުގެ ގޮތުން ކުރައްވާ ދަތުރުފުޅެކެވެ. މިގޮތުން ދެގައުމުގެ ދެމެދުގައި އޮތް ޒަމާންވީ ގުޅުން ބަދަހިކުރުމާއި ގުޅޭ އެއްބަސްވުމެއްގައި އިންޑިއާގެ ގާނޫނުހަދާ މަޖިލީހާއެކު ރައްޔިތުންގެ މަޖިލީހުން ސޮއިކުރުމަށް މިދަތުރުގައި މިވަނީ ހަމަޖެހިފައެވެ.\nރައްޔިތުންގެ މަޖިލީހުގެ މިއަހަރުގެފަހު ޖަލްސާގައި މަޖިލީހުގެ ރައިސް ވިދާޅުވީ މި އެއްބަސްވުމުގެ ދަށުން، މަޖިލީހާއި މަޖިލީހުގެ އިދާރާގެ ހިންގުން ތަރައްގީކުރުމުގެ ގޮތުން ތަމްރީނާއި ފަންނީ ފުރުސަތުތައް މަގުފަހިކުރުމަށްޓަކާ ދެފަރާތުން ރަސްމީ އޮނިގަނޑެއްވެސް އެކުލަވާލާނެ ކަމަށެވެ. އަދި ދެފަރާތުންވެސް ގަވާއިދުގެ ތެރެއިން މައުލޫމާތު ބަދަލުކުރުމާއި ބައިނަލްއަޤްވާމީ ބައްދަލުވުންތަކުގައި ބަރުލަމާނީ އެއްބާރުލުން ކުރިއަރުވައި މަގުފަހިކުރުންވެސް މަގުފަހިވެގެންދާނެ ކަމަށެވެ.\n"އެގްރީމެންޓް ފޯ ކޯޕަރޭޝަން ބިޓްވީން ލޮކަސަބާ އޮފް ދަ ރިޕަބްލިކް އޮފް އިންޑިއާ އެންޑް ދަ ޕީޕަލްސް މަޖިލިސް އޮފް ދަ ރިޕަބްލިކް އޮފް މޯލްޑިވްސް" ގެ ނަންދެވިފައިވާ މި އެއްބަސްވުމުގައި ސޮއިކުރުމަށް ފެނޭތޯ ޖަލްސާގައި ވަނީ ވޯޓަށް އަހައިފައެވެ. އަދި އެއްބަސްވުމުގައި ސޮއިކުރުމަށް ފެންނަކަމަށް މަޖިލީހުގެ 68 މެންބަރުންގެ ތާއީދާއެކު ވަނީ ފާސް ކޮށްފައެވެ.\nރާއްޖެ ރައްޔިތުންގެ މަޖިލިސް ރައީސް ނަޝީދު


" vagu soreh " | Bithufangi\nކަލޯ ! ވަގު ސޮރެއް މީ !\nމޯލްޑިވިއަން އައިޑަލް ގެ ޖަޖު އިއްބެ ނަމަ މި ވެރިކަން ސިފަކުރާނީ " ވަރަށް ތަފާތު " ވެރިކަމެއްގެ ގޮތުގައެވެ. ހަމަ އެފަދައިން އަންމަޑޭ ނަމަ އަންމަޑޭ އެ ހޯދާ " ލުކް " ހުރި ވެރިކަމެއް ގޮތުގައި މި ވެރިކަން ސިފަކުރާނެއެވެ. ވެރިކަމުގެ ޕްލެޓް ފޯމަށް އައްފާނަށް " އެންމެ ސަޅި " ޕެކޭޖަކަށް " މިވެރިކަން ވެގެން ދާނެއެވެ. ވަރަށް " ޔާނު " ވެރިކަމެއްގެ ގޮތުގައި ޒާރާ ފާހަގަ ކުރި އެއްކަމަކު ރައީސް ޔާމީން އާށް " ޔޫ ގޯ މޭން " އާއި އެކު ސްޓޭންޑިން އޮވޭޝަން އެއް އުނޫޝާ ދޭނެކަން ކަށަވަރެވެ.\nކޮންމެ އަކަސް މޯލްޑިވިއަން އައިޑަލް ގެ ވާހަކަ ނުދައްކާ ވާން ނެތީއެވެ. މުޒާހަރާތަކަށް އާދޭސްކޮއް ރޮއެ ހޭރިގެންވެސް އައިޑަލް އަންނަ ގަޑިއަށް ހަތަރު އަނގޯޅި ކަންމައްޗަށް އެއްވީ ހައެއްކަ " ކަނަލޭ " ބުންޏަސް ދޮގަކަށް ނުވާނެ އެވެ. އެހެންވީރު މިއަދުގެ ސިޔާސީ މައިދާންވެސް މި " މޯލްޑިވިއަން އައިޑޮލް " އަކާއި ނުލާ ލޮނު ހެޔޮވަރެއް ނުވާނެއެވެ.\nކޮންމެއަކަސް ދެންމިއޮތީ ބޮޑު ސުވާލެކެވެ. 2013 ވަނަ އަހަރު ރައްޔިތުންގެ ފުރިހަމަ ތާއީދާއިއެކު ވެރިކަމަށް ވަޑައިގަތް ކާމިނީގޭ އަބްދުﷲ ޔާމިން އަބްދުލް ގައްޔޫމަށް ދޭން އެންމެ ރަނގަޅީ ކޮން ލަގަބެއްތޯ އުފެދޭ ސުވާލެވެ. ޒުވާން އަންހެން ކުއްޖެއްނަމަ " އެންމެ ރީތި ރައިސް " ކަމަށް ކަނޑަ އަޅާފާނެއެވެ. ފިރިހެން ސޮރެއް ނަމަ " ގަޓު ޔާނު " ކަމަށް ވެދާނެއެވެ. އިސްރައްވެއްސެއް ނަމަ " ރަން ދަރީ " ގެ ލަގަބު ދީފާނެ ކަންނޭގެ އެވެ. އެކުވެރި ފަޅުވެރި އެއް ނަމަ " ކުޅަދާނަ ބަތޮލެއް " ގެ ލަގަބު ދީފާނެއެވެ. ރައްޔިތުން ނަމަ " ހެޔޮލަފާ ވެރިއެއް " ގެ ލަގަބު ދޭނެއެވެ. އަނބިކަނބަލުން މެޑަމް ފާތުން ނަމަ " ހެޔޮލަފާ ފިރިއެއް " އަދި ދަރިކަލެއް ނަމަ " ލޮބުވެތި ބައްޕަ " ގެ ލަގަބު ލިބޭނެ ކަން ކަށަވަރެވެ.\nދެން މިޖެހުނީ މަށާ ހަމައަށް ތާއެވެ. ރައީސް ޔާމިން އަށް ދޭން އެންމެ ރަނގަޅީ ކޮން ލަގަބެއްތޯ ކުރެވޭ ސުވާލަށް އަހަރެން ދޭނެ ޖަވާބެވެ. " ވަގެއް " ؟؟!! އިދިކޮޅު ފަރާތްތަކުން އެމަނިކުފާނު ސިފަކުރައްވަނީ ވަގެއް ގެ ގޮތުގައެވެ. އަޅުގަނޑަށްވެސް ބައެއްފަހަރު އެކަހަލަ އެއްޗެއް ހީވާތަން އާދެ އެވެ. ނުވާންވީ ކީއްވެ ތޯއެވެ؟ ހިންގުން ތެރިކަމާ ރޭވުންތެރިކަން ހުންނެވީ ޑޮނަލް ޓްރަންޕާއި ޕޫޓިން އަށް ވުރެ ކުރީގައެވެ. ވެރިކަމާއި ހަވާލުވެ ވަޑައިގަތް އިރު އަނގަވަތަށް ވެއްޓިފައި އޮތް މި ގައުމު ނަގާ ކޮޅަށް ޖައްސަވާ އަނގަމަތިން ވެލިފޮޅާ ވީދިފައިވާ އަހުލާގީ އަދި އިޖްތިމާއީ ފޭރާން ވިއެ ކަނޑައިގެން ދިޔަ އިގްތިސޯދީ ހާރު ގައްތައިދެއްވީ ފެންތަށްތެއް ބޯލާހާ ފަސޭހައިންނެވެ.\nވޭތުވެދިޔަ 50 އަހަރު ދައުލަތުގެ ރިޒާވް ކުރިއަރާ ނުދާމިންވަރަށް ބައިތުންމާލު އިތުރުކުރަށްވައިފިއެވެ. ތަރައްޤީއާއި ތަމައްދުނުގެ މުޅިން އައު ބާބަކާއިއެކު އަހަރުން އަހަރަށް 31 އިންސައްތަ އަދި މަހުން މަހަށް7އިންސައްތައިގެ ކުރިއެރުމެއް އިގްތިސޯދަށް ގެނެސް ދެއްވައިފިއެވެ. މީގެ ކުރިން ރާއްޖޭގެ އެއްވެސް ވެރިއަކު އެއްވެސް ރަށަކަށް ނުކޮއްދެއްވާވަރަށް މިލިޔަނުން ބިލިޔަނުން ތަރައްޤީގެ ތަނބުތަށް ޖައްސަވަމުން މިއަހަރަށް ރޭ ވިލުނު އިރު ރަސްމީ ރިޒާވް 625.9 މިލިއަން އެމެރިކާ ޑޮލަރަށް ވަނީ އިތުރު ކުރަށް ވާފައެވެ. އެވެސް4އަހަރު ވަންދެއް ރާއްޖޭގެ ފަތުރުވެރިކަން ބޮއިކޮޓް ކުރުމަށް އިދިކޮޅު ސިޔާސީ ޕާޓީތަކުން ކުރި ހަނގުރާމައާއި އިހަކަށް ދުވަހު ޣައްދާރުންގެ ބަޔަކު ގައުމަށް ދިން ބޮޑު ގެންލުން އެއްކައިރީ ބާއްވާފައެވެ. އެހެންވީރު މާމަމެން ބައެއްފަހަރު އަހަރެމެން މޮޅު ކަމެއް ކޮއްލުމުން ލޯބިން " ކަލޯ ! ވަގުސޮރެއް މީ ! " އޭ ބުނާހެން މިހާރުގެ ރައީސް ޔާމީން އަށް " ވަގު ސޮރެކޭ " ލޯބިން ބުނެލަން ހަމަ އެންމެ ރަނގަޅު ތާއެވެ.\nމި ދެ ދުވަހު ނިދާލެވިއްޖެ\nMarch 28, 2018 by ނަޝީ Reply\nMarch 28, 2018 by ވަގު ސޮރު Reply\nޢިނދިކޮޅޭމެންނަށް ހަޖަމެއް ނުވާނެ\nMarch 28, 2018 by Anonymous Reply\nވިގު ސޮރެއް ދޯ\nMarch 28, 2018 by އެވިއަން Reply\nއޮބި ނެސް ޓު ދަ މެކުސް


New normal aa eku bill thah normal vejje, musaara abnormal! – adduLIVE\nނިއު ނޯމަލްއާއެކު ބިލުތައްވެސް ނޯމަލް، މުސާރަ ނޯމަލްއެއް ނޫން!\nJul 04, 2020, 09:26 އަހުމަދު ނަސޫހް\nކޯވިޑް-19 އާ ގުޅިގެން ސަރުކާރުން މާލެ ސަރަހައްދާއި ރާއްޖޭގެ އެހެނިހެން ސަރަހައްދުތަކުގައި އެޅި ޚާއްސަ ފިޔަވަޅުތަކުގެ ތެރެއިން ގިނަ ފިޔަވަޅުތައް ލުއިކޮށްފައިވާއިރު ބިލުތަކުން ދެމުން އައި ޑިސްކައުންޓު ކަނޑާލައިފިއެވެ.\nމިކަން އެންމެ ބޮޑަށް ފެނިގެން ދިޔައީ ކަރަންޓާއި ފެނުގެ ބިލަށް އައި ބަދަލެވެ. ބައެއް ގޭގެ ބިލުތައް 900 ރުފިޔާ އިން ކުއްލިއަކަށް ވަނީ 5000 ރުފިިޔާއަށް މައްޗަށް ގޮސްފައެވެ. ފޯނު ބިލަށް މުވާސަލާތީ ޚިދުމަތް ދޭ ދެ ކުންފުނިން ވެސް ލުޔެއް ދީފައިނުވާއިރު، ދިން އިތުރު އެލަވަންސް ކޮޅު ވެސް ވަނީ ކަނޑާލާފައެވެ.\nކުލި ދައްކަމުންދާ ފަރާތްތަކުގެ ކުލި ކުޑަކުރުމަށް ފަހު ކުލިން ނެގި ޑިސްކައުންޓު ވެސް ބައެއް ފަރާތްތަކުން ކަނޑާލައިފިއެވެ.\nނަމަވެސް ލިބެމުން އައި މުސާރަ ކޮޅު ވީ ކުޑައެވެ. ގިނަ މީހުންނަށް މުސާރަ ކުޑަވެފައިވާއިރު ނޯޕޭ ލީވް ދީފައި ގޭގައި މަޑުކުރަން އެންގި މީހުންނާއި ވަޒީފާ ގެއްލުނު މީހުންނަށް ޚަރަދު ބަލަހައްޓާނެ ގޮތް ހުސްވެ ދަރަނިވެރިވާން ފަށައިފިއެވެ.\nސަރުކާރުން ދޭން ބުނި އެލަވެންސް ލިބުނު މީހުންނަށް ވުރެ އަދިވެސް ގިނައީ ނުލިބޭ މީހުންނެވެ.\nރާއްޖޭގެ އިގްތިސޯދު ދަށްވެ ވަޒީފާ ގެއްލުނު މީހުން ގިނަވެ އިގްތިސޯދީ ބޮޑު އަނދަވަޅަކާ ދިމާލަށް ގައުމު ދަތުރުކުރަމުން ދާއިރު ކަންކަން ރަނގަޅު ކުރުމަށް މަސައްކަތް ކުރެވޭ ތަން ނުފެންނަ ކަމަށް ބުނެ ގިނަ ބަޔަކު އަންނަނީ ސަރުކާރަށް ފާޑުކިޔަމުންނެވެ.


Ace hardware aai colour bank roadha sale: furathama naseebuveriyaa hovaifi\nމާލެ-15 އެޕްރީލް 2019: ކަލާ ބޭންކް ގައި ކުރިޔަށްދާ ޕްރޮމޯޝަންގެ ފުރަތަމަ ހަފްތާގެ ނަސީބުވެރިއަކަށް ހޮވުނު އަލީ ޝާމް (ވ) އަށް އިނާމު ހަވާލު ކުރަނީ -- ފޮޓޯ : އަހްމަދު އަޔާދު | އަވަސް\nކަލަ ބޭންކާއި އޭސް ހާޑްވެއާ އިން ރޯދަ މަހާ ދިމާކޮށް، ކުރިއަށް ގެންދާ ހާއްސަ ސޭލްގެ ފުރަތަމަ ނަސީބުވެރިޔާއާ ސައިކަލް ހަވާލުކޮށްފި އެވެ.\nއޭސް ހާޑްވެއާގައި އިން މި ޕްރޮމޯޝަންގެ ފުރަތަމަ ނަސީބުވެރިޔާ އިއުލާ ނުކުރީ ބުރާސްފަތި ދުވަހުއެވެ. އަގު ބޮޑު މި ޕްރޮމޯޝަންގައި ކޮންމެ 10 ދުވަހު ސައިކަލެއް ދޭނެ އެވެ. މިގޮތުން ސައިކަލް ލިބުނީ އަލީ ޝާމް، ގ. ޝާމްރާގެ އެވެ.\nމި ޕްރޮމޯޝަންގައި އޭސް ހާޑްވެއާ އާއި ކަލަ ބޭންކްގެ ފިހާރަތަކުން ވިޔަފާރި ކުރުމުން ގުރުއަތުން ދިމާވާ ނަސީބު ވެރިޔަކަށް ކޮންމެ 10 ދުވަހަކުން ސައިކަލެއް ދޭނެ އެވެ. މި ގުރުއަތުގައި ބައިވެރިވެވޭނީ 300 ރުފިޔާ އިން މަތިން ވިޔަފާރި ކޮށްގެނެވެ. ކަލަ ބޭންކާއި އޭސް ހާޑްވެއާގެ މި ޕްރޮމޯޝަން ކުރިޔަށް ދާނީ މޭ މަހުގެ 31 ވަނަ ދުވަހުގެ ނިޔަލަށެވެ.\nމި ޕްރޮމޯޝަންގައި ކަލަބޭކުން ވިޔަފާރި ކޮށްގެން ކަސްޓަމަރުންނަށް ހިލޭ ކުލަ ވެސް ދެ އެވެ. މި ޕްރޮމޯޝަންގެ ދަށުން ކަލާ ބޭންކުގެ ފިހާރަތަކުން ވިޔަފާރިކުރާ މީހުންނަށް ހިލޭ ކުލަ ދިނުމަށް ވަނީ ހަމަޖެހިފަ އެވެ. ޑިސްކައުންޓުތަކާ އެކު ފެށޭ މި ޕްރޮމޯޝަން ޝޯޝަލް މީޑިއާގައި ވެސް ކުރިއަށް ގެންދާނެ އެވެ. އެވެ.\nމާލެ-15 އެޕްރީލް 2019: ކަލާ ބޭންކް ގައި ކުރިޔަށްދާ ޕްރޮމޯޝަންގެ ފުރަތަމަ ހަފްތާގެ ނަސީބުވެރިއަކަށް ހޮވުނު އަލީ ޝާމް -- ފޮޓޯ : އަހްމަދު އަޔާދު | އަވަސް\nމި ޕްރޮމޯޝަމް ސޯޝަލް މީޑިއާގައި ވެސް ކުރިޔަށް ގެންދެ އެވެ. އެ ގޮތުން އޭސް ހާޑްވެއާގެ ފޭސްބުކް ޕޭޖްގައި "ލައިކް އެޑް ކޮމެންޓް" ގެ ނަމުގައި ކުރިޔަށްދާ ކޮންޓެސްޓް ކާމިޔާބު ކުރުމުން މެލޭޝިއާގެ ދެކޮޅު ޓިކެޓް ދެ އެވެ. އަދި ކަލަ ބޭންކްގެ ފޭސްބުކް ޕޭޖްގައިވާ "ލައިކް އެޑް ކޮމެންޓް" ކޮންޓެސްޓް ކާމިޔާބު ކުރުމުން ދެ މީހަކަށް ރިސޯޓު ދަތުރެއް ދެއެވެ.


Naib Raees kamun Jameel vaki kuri mahsala ge shareeaiy fashanee | Jazeera\tނައިބު ރައީސްކަމުން ޖަމީލު ވަކިކުރި މައްސަލާގެ ޝަރީއަތް ފަށަނީ - Jazeera\nނައިބު ރައީސްކަމުން ޖަމީލު ވަކިކުރި މައްސަލާގެ ޝަރީއަތް ފަށަނީ\nނާޒިމް ހަސަން November 2, 2020 66 views0\nނައިބު ރައީސް ކަމުގެ މަގާމުން ޑރ. މުހައްމަދު ޖަމީލު އަހުމަދު ވަކިކުރި މައްސަލާގައި އޭނާ ސުޕްރީމް ކޯޓަށް ހުށަހަޅާފައިވާ މައްސަލާގެ ޝަރީއަތް ފަށަން ތައްޔާރުވެއްޖެއެވެ.\nޖަމީލު، ނައިބު ރައީސް ކަމުން ވަކިކޮށްފައިވަނީ 2015 ވަނަ އަހަރުގެ ތެރޭގައި ރައްޔިތުންގެ މަޖިލީހުން އިތުބާރު ނެތް ކަމަށް ފާސްކޮށްގެންނެވެ. އޭނާ އޭގެ ފަހުން ދިރިއުޅުއްވަމުން ގެންދެވީ އިނގިރޭސިވިލާތުގައެވެ.\nއިނގިރޭސިވިލާތުގައި އޭރުގެ އިދިކޮޅުގެ ބޭފުޅުންނާއެކު ސިޔާސީ ހަރަކާތް ޖަމީލު ހިންގެވިއެވެ. ޖަމީލު ރާއްޖެ ވަޑައިގެންނެވީ ރިޔާސީ އިންތިހާބުގައި ރައީސް އަބްދުﷲ ޔާމީން ނާކާމިޔާބުވުމާއެކުއެވެ.\nނައިބު ރައީސްކަމުން ޖަމީލު ވަކިކޮށްފައިވަނީ އޭރު އިދިކޮޅު ފަރާތްތަކާ ގުޅެން އުޅޭ ކަމަށް ތުހުމަތުކޮށެވެ. ނަމަވެސް ޖަމީލު ވަނީ އޭނާ، އެ މަގާމުން ވަކިކޮށްފައިވަނީ ގާނޫނު އަސާސީއާ ހިލާފަށް ކަމަށް ވިދާޅުވެފައެވެ. އެހެންވެ ދައުލަތާ ދެކޮޅަށް ޖަމީލު ދުސްތޫރީ މައްސަލައެއް ހުށަހެޅުއްވީ މިދިޔަ އަހަރުގެ ތެރޭގައެވެ.\nއުއްތަމަ ފަނޑިޔާރު އަހުމަދު މުއުތަސިމް ވެސް ހިމެނިވަޑައިގަންނަވާހެން މައްސަލަ ބައްލަވަނީ ފަސް ފަނޑިޔާރުންގެ ބެންޗަކުންނެވެ.\nޖަމީލު މިހާރު މަސައްކަތް ކުރައްވަމުން ދަނީ ރައީސް ޔާމީންގެ ގާނޫނީ ވަކީލެއްގެ ގޮތުންނެވެ. އަދި އޭނާއަކީ ޕީޕީއެމްގެ އެޑްވައިޒަރެއްވެސްމެއެވެ. ޖަމީލު މިހާރު މަސައްކަތް ކުރައްވަމުން ދަނީ އޭނާ މަގާމުން ދުރުކުރި ފަރާތްތަކާއެކުއެވެ.


އިޖްތިމާޢީ ސަރަޙައްދު ކުނިކަހާ ސާފްކޮށް ބެލެހެއްޓުމާއިބެހޭ\nމިރަށުގެ އިޖުތިމާއީ ސަރަހައްދުތަކާއި، މަގުތައް ކޮންޓްރެކްޓް އުސޫލުން ކުނިކަހާ ސާފުކޮށް ބެލެހެއްޓުމަށް ޝައުގުވެރިވާ ފަރާތެއް ހޯދުމަށް ބޭނުންވެއެވެ.\nވީމާ، މިމަސައްކަތްކުރުމަށް ޝައުގުވެރިވެލައްވާ ފަރާތްތަކުން މައުލޫމާތު ސާފުކުރައްވާ، އަންދާސީހިސާބު ހުށަހެޅުއްވުން އެދެމެވެ. އަދި ވަޑައިގަންނަވާއިރު، އައިޑީ ކާޑް ހިއްޕަވައިގެން ވަޑައިގަތުމަށް ދަންނަވަމެވެ.\n02 ފެބްރުއަރީ 2020 (އާދީއްތަ)\n09 ފެބްރުއަރީ 2020 (އާދީއްތަ)\nމަޢުލޫމާތު ސާފުކުރުމަށް ވަޑައިނުގަންނަވާ ފަރާތްތަކުގެ ބީލަން ބަލައިނުގަނެވޭނެ ވާހަކަ ދެންނެވީމެވެ. ކުންފުންޏެއްގެ ފަރާތުން މައުލޫމާތު ސާފުކުރަން ވަޑައިގަންނަވާ ފަރާތެއްނަމަ އެކަން އެނގޭނެ ކުންފުނީގެ ލިޔުމެއް ގެންނަވަންޖެހޭނެއެވެ. އަދި އަމިއްލަފަރުދުންގެ ވިޔަފާރީގެ ވެރިފަރާތްނޫން ފަރާތެއް މައުލޫމާތު ސާފުކުރަން ވަޑައިގަންނަވާނަމަ ވެރިފަރާތުގެ ލިޔުމެއް ގެންނަންޖެހޭނެއެވެ. އެނޫން ފަރާތްތަކަށް މައުލޫމާތު ސާފުކުރުމުގައި ބައިވެރި ނުވެވޭނެ ވާހަކަ ދަންނަވަމެވެ.\nމިކަމާއި ގުޅޭ ގޮތުން އިތުރު މަޢުލޫމާތު ބޭނުންފުޅުވެލައްވާނަމަ، ރަސްމީ ގަޑީގައި މިކައުންސިލްގެ ނަމްބަރ: 6520043 ފޯނަށް ގުޅުއްވުން އެދެމެވެ.\nސުންގަޑި: 02 ފެބުރުވަރީ 2020 1100


"War"ge aamdhanee 300 crore ah | Mihaaru\n"ވޯ" ގެ އާމްދަނީ 300 ކްރޯޑަށް އަރައި، އަހަރުގެ އެންމެ ބޮޑު ހިޓަށްވެއްޖެ\n23 އޮކްޓޯބަރ 2019 - 06:31\nރިތިކް ރޯޝަނާއި ޓައިގާ ޝްރޮފްގެ ކުރިމަތިލުންތަކެއް ފެންނަ އަދި ވާނީ ކަޕޫރް ބަތަލާގެ ރޯލް ކުޅެފައިވާ "ވޯ" އަކީ ރިލީޒްކުރިތާ ތިން ދުވަހުގެ ތެރޭގައި 100 ކްރޯޑް (14 މިލިއަން ޑޮލަރު) އަދި ހަފުތާއަކުން 200 ކްރޯޑް (28 މިލިއަން ޑޮލަރު) ވެސް ހޯދި ފިލްމެކެވެ.\nސިދާތު އާނަންދު ޑައިރެކްޓްކޮށްފައިވާ "ވޯ" ގެ އާމްދަނީ 300 ކްރޯޑް ފަހަނަޅައި ދިޔައީ އާދީއްތަ ދުވަހު އެވެ. އެއީ 19 ދުވަހުގެ ތެރޭގަ އެވެ.\nމި ފިލްމަކީ 300 ކްރޯޑް ރުޕީސްގެ އާމްދަނީއެއް ފަހަނަޅައި ދޮޔަ ވައިއާރްއެފްގެ ތިން ވަނަ ފިލްމެވެ. އަނެއް ދެ ފިލްމަކީ 2017 ގެ "ޓައިގާ ޒިންދާ ހޭ" އާއި 2015 ގެ "ސުލްތާން" އެވެ. އެ ދެ ފިލްމުގެ ބަތަލަކީ ވެސް ސަލްމާން ޚާނެވެ.\n"ވޯ" އަށް ބޭރުގެ މާކެޓްތަކުން ވެސް ބޮޑު ތަރުހީބެއް ލިބެމުން އަންނަ އިރު، އިންޑިއާ އާއި ބޭރުގެ މާކެޓްތަކުން ލިބުނު ޖުމްލަ އާމްދަނީ ހޯމަ ދުވަހާ ހަމައަށް ވަނީ 437.66 ކްރޯޑް ރުޕީސް (62 މިލިއަން ޑޮލަރު) އަށް އަރައިފަ އެވެ.\nވައިއާރްއެފުން މިހާތަނަށް ގެނެސްދިން އެންމެ އަގުބޮޑު ފިލްމުތަކުގެ ތެރޭގައި ހިމެނޭ "ވޯ" އަކީ 200 ކްރޯޑް (28 މިލިއަން) ޑޮލަރުގެ ބަޖެޓަކުން ހަދާފައިވާ ފިލްމެކެވެ.\nފިލްމު ކްރިޓިކް ތަރަން އަދާޝް ބުނިގޮތުގައި "ވޯ" ހޯދަމުން އަންނަ ކާމިޔާބީތަކާ ގުޅިގެން ވައިއާރްއެފުން މީގެ ދެވަނަ ބައި ވެސް ވަރަށް އަވަހަށް އިއުލާންކުރުމުގެ އުންމީދު ބޮޑެވެ. ޑައިރެކްޓަރު ސިދާތު ވެސް ވަނީ ފިލްމު ބޮކްސް އޮފީހުގައި ހޯދާ ކާމިޔާބީ އަށް ބަލައިފައި "ވޯ" ފްރެންޗައިޒަކަށް ހަދާނެކަން ކަށަވަރުކޮށް ދީފަ އެވެ.\nމި އަހަރުގެ އެންމެ ކާމިޔާބު ފިލްމުގެ މަގާމު މި ފިލްމު ހޯދި އިރު "ވޯ" އަކީ ވައިއާރްއެފުން މި އަހަރު ގެނެސްދިން ފުރަތަމަ ފިލްމެވެ. އަދި މިއީ އެ ސްޓޫޑިއޯ އިން މިދިޔަ އަހަރު 300 ކްރޯޑް (42 މިލިއަން ޑޮލަރު) ގެ ބަޖެޓަކުން ގެނެސްދިން "ތަގްސް އޮފް ހިންދުސްތާން" ގެ ބޮޑު ނާކާމިޔާބީގެ ހިތި ރަހަ ވެސް ފިލުވައިލަ ދިން ފިލްމެކެވެ.\nވައިއާރްއެފުން ދެން މި އަހަރު ގެނެސްދޭނީ ރާނީ މުކަރްޖީއާ އެކު އަންނަ ޑިސެމްބަރު މަހުގެ 13 ގައި ގެނެސްދޭ "މަރުދާނީ 2" އެވެ.


ކޯވިޑް-19 : ޢަދަދުތައް މައްޗަށް، މިއަދު 59 މީހުން ޕޮޒިޓިވް ކޯވިޑް-19 : ޢަދަދުތައް މައްޗަށް، މިއަދު 59 މީހުން ޕޮޒިޓިވް\nކޯވިޑް-19 : ޢަދަދުތައް މައްޗަށް، މިއަދު 59 މީހުން ޕޮޒިޓިވް\n23 އޯގަސްޓް، 2020: މާލޭ ސިޓީގައި ކޮވިޑް-19ގެ ކޭސްތައް އިތުރުވަމުން ދިޔުމާ ގުޅިގެން ރޭގަނޑު 8:00ން ފެށިގެން ފަތިހު 5:00ށް އެއްގަމު އުޅަނދު ދުއްވަން މަނާ ކުރުމުން މަގުމަތީގައި ބަޔަކު ހިނގާފައި ދަނީ. ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް\nރާއްޖެއިން އިތުރު 59 މީހުން ކޯވިޑް-19އަށް ޕޮޒިޓިވްވެއްޖެއެވެ. މިއާއެކު މިހާތަނަށް ބައްޔަށް ޕޮޒިޓިވްވި މީހުން ޢަދަދުވަނީ 14218އަށް އަރާފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)އިން ޢާންމުކުރި ތަފާސްހިސާބުތައް ދައްކާގޮތުން އިއްޔެގެ 18:00އިން ފެށިގެން މިއަދުގެ 18:00އާ ހަމައަށް ގްރޭޓަރ މާލެ ސަރަޙައްދުން ޕޮޒިޓިވްވީ 33 މީހުންނެވެ. އަދި އަތޮޅު ތަކުގެ ރަށްރަށުން 20 މީހަކު ޕޮޒިޓިވްވިއިރު، ރިސޯޓުތަކުން6މީހަކު ވަނީ ޕޮޒިޓިވްވެފައެވެ. މިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ ޢަދަދުވަނީ 14218އަށް އަރާފައެވެ.\nމިއަދު ރާއްޖެއިން 37 މީހުންވަނީ ކޯވިޑް-19އިން ރަނގަޅުވެފައެވެ. މިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން ޖުމުލަ 13402 މީހުން ވަނީ ބަލިން ރަނގަޅުވެފައެވެ. މިހާރު ކޯވިޑް-19ގެ އެކްޓިވް ކޭސްތަކުގެ ޢަދަދަކީ 750އެވެ. މިބަލީގައި އެޑްމިޓްކޮށްގެން ފަރުވާދެނީ 53 މީހުންނަށެވެ.\nފާއިތުވި 24 ގަޑިއިރުގެ ތެރޭގައި ކޯވިޑް-19އަށް ޓެސްޓްކުރުމަށްޓަކައި ރާއްޖޭގައިވަނީ 2768 ސާމްޕަލެއް ވަނީ ނަގާފައެވެ. ރާއްޖެއިން މިބަލި ދެނެގަތުމަށްޓަކައި މިހާތަނަށް ޖުމްލަ 348464 ސާމްޕަލްވަނީ ނަގާފައެވެ.\nކޯވިޑް-19 ޖެހުނު މީހުންގެ ތެރެއިން، މިހާތަނަށް 49 މީހުން ވަނީ ރާއްޖެއިން ނިޔާވެފައެވެ. އެއީ 41 ދިވެހިންނާއި، 8 ބިދޭސީންނެވެ.


SunOnline: Video: WAMCO ge Veshifaaraverinnah ehbaarulun dhemaa!\nވެމްކޯގެ ވެށިފާރަވެރިންނަށް އެއްބާރުލުން ދެމާ!\nނަޖާހު މަސްއޫދު 18 Apr 2020, 20:21\nމާލޭގައި ކޮރޯނާވައިރަސް ފެތުރެން ފެށުމާއެކު މާލެ ލޮކްޑައުން ކުރުމުން ވޭސްޓް މެނޭޖްމަންޓް ކޯޕަރޭޝަން (ވެމްކޯ)ގެ ކުނި ނެގުމުގެ ހިދުމަތް ކުޑަ ހިނދުކޮޅަކަށް ހުއްޓުނެވެ. އެހެންނަމަވެސް، މަސައްކަތް ކުރިއަށް ގެންދާނެ ގޮތުގެ ރޭވުމަކާއެކު އަނެއްކާވެސް ވެމްކޯގެ ހީވާގި ވެށިފާރަވެރިން މަގުތަކަށް ނުކުތެވެ.\nމިހާރު ގޭބީސީތަކުން ކުނި ނަގަން ވެށިފާރަވެރިން ގެތަކަށް ނުވަންނާނެއެވެ. ކުނި އުކަން ހަދަން ޖެހޭ ގޮތަކީ ކޮންމެ ދުވަހަކު 12:00އާއި 14:00އާ ދެމެދު ކުނި ކޮތަޅުތައް ހިފައިގެން ގެއިން ބޭރުގައި، މަގުމަތީގައި ބެހެއްޓުމެވެ. އެ ގަޑީގެ ތެރޭގައި ވެށި ފާރަވެރިން މަގުތަކަށް ނުކުމެ އެ ކުނި ކޮތަޅުތައް ނަގައިގެން ގެންދާނެއެވެ.\nއެޗްޕީއޭއިން މޮނިޓަރިންގެ ހާލަތަށް ގެނެސްފައިވާ ބިލްޑިންތަކުން މިގޮތަށް އަމަލު ކުރާކަށް ނުޖެހޭނެއެވެ. އެ ގެތަކުގެ ކުނި ގެންދިޔުމާ ވެމްކޯގެ ހާއްސަ ޓާސްކް ފޯސްއަކުން ވަނީ ހަވާލުވެފައެވެ.\nނުރައްކާތެރި ކޮވިޑް-19 ވައިރަސް ފެތުރެމުންދާއިރު، އެންމެ ކުރީ ސަފުގައި މަސައްކަތް ކުރަން ޖެހިފައިވާ އެއް ބަޔަކީ ވެމްކޯގެ ވެށި ފާރަވެރިންނެވެ. އެ މީހުން ވަޒީފާ އަދާ ކުރަން ޖެހިފައި ވަނީ އަމިއްލަ ނަފްސު ނުރައްކަލުގެ ތެެރެއަށް ހުށަހަޅައިގެންނެވެ. އެހެންކަމުން، އެ މީހުންނަށް ރައްކާތެރިވުމަށް ބޭނުންވާ އަންގި އަދި މާސްކު ފަދަ ތަކެތި ވަނީ ފޯރުކޮށްދީފައެވެ.\nނަމަވެސް، އާންމުން ކުނި ބަންދު ކުރާ ގޮތަކުންވެސް ވެށި ފާރަވެރިން ނުރައްކަލަށް ހުށަހެޅިދާނެއެވެ. އެހެންކަމުން ކުނި ބަންދު ކުރާ އިރު ވަކި ކަންކަމަށް ސަމާލުކަން ދީ، ވެށިފާރަވެރީންގެ މަސައްކަތަށް އެއްބާރުލުން ދިނުމަށް ވެމްކޯއިން އެދެއެވެ. އެ ކަންތައްތަކަކީ:\nރައްކާތެރިކަމުގެ ފިޔަވަޅެއްގެ ގޮތުން ކުނި ބަންދުކުރާއިރު ކުނިއަޅާފައިވާ ކޮތަޅު އިތުރު ކޮތަޅަކަށްލާ، ބަންދުކުރުމަށް ސަމާލުކަންދިނުން.\nކުނި ބަންދުކުރުމުގައި ލީކުވާނެ ފަދަ އެއްޗެއްވާނަމަ، އެފަދަ އެއްޗެއް ލީކް ނުވާނެފަދަ ގޮތަކަށް ކޮތަޅު ބަންދުކުރުމަށް ސަމާލުކަންދިނުން.\nކުނި ކޮތަޅަށް އެކަށީގެންވާ މިންވަރަށް ކުނިއެޅުމަށް ސަމާލުކަންދިނުން އަދި ކޮތަޅުގައި ކުނި ބަންދުކުރާއިރު، އެދެވިގެންވާ މިންވަރުކަމަށްވާ ކޮތަޅުގެ 3/4އަށް ކުނިއެޅުން.\nރެޖިސްޓްރީ އުވާލައި ބިލް ނުދައްކާތީ ވެމްކޯ އާމްދަނީ ދަށަށް\nތިލަފުށީގެ ވިހައިން ސަލާމަތްވާން އޭޑީބީން 73 މިލިއަން ދީފި


ސްކޫލް އެސެމްބްލީގައި ޤުރުއާން ކިޔެވުމަކީ ޖިއާންގެ ހުވަފެނެކެވެ. އެކަމަކު އެ ހުވަފެން ހަގީގަތަކަށް ވުމުގެ ކުރިން މާލޭގައި ހަދަމުން ދިޔަ އިމާރާތަކުން ވެއްޓުނު ސިމެންތި ބަސްތާއަކުން ޖެހި ޑިސެމްބަރު މަހު އެ ކުއްޖާ ވަނީ މަރުވެފަ އެވެ.\nމިދިޔަ އާދިއްތަ ދުވަހު ކުއްލި ގޮތަކަށް މަރުވި ޒުވާން ފުޓުބޯޅަ ކުޅުންތެރިޔާ އިބްރާހިމް ރިޒްވާން (ބަގޭ) މަރުވީ ފިޓް ޖެހިގެން ކަމަށް، ކައިރީގައި ތިބި ރައްޓެހިންނާ ހަވާލާދީ އޭނާގެ މަންމަ މިއަދު ބުނެފި އެވެ.\nAugust 09, 2019 13\nރީކޯ އިބްރާހިމް މަނިކު އަވަހާރަވެއްޖެ\nހުޅުހެންވޭރު ދާއިރާގެ ކުރީގެ މެމްބަރު ރީކޯ މޫސާ މަނިކުގެ ބޭބެ، އިބްރާހިމް މަނިކު (ރީކޯ އިބްރާހިމް މަނިކޔ) މިއަދު އަވަހާރަވެއްޖެ އެވެ.\nބޯންމެރޯ ހެދި ކުއްޖަކު މަރުވެއްޖެ\nއިންޑިއާގެ މަނިޕާލު ހޮސްޕިޓަލުން ބޯންމެރޯ ހެދި ދިވެހި ކުއްޖަކު އަނެއްކާވެސް މިއަދު މަރުވެއްޖެ އެވެ.\nއެންޓި ކޮރަޕްޝަން ކޮމިޝަން (އޭސީސީ) ގެ ކުރީގެ ރައީސް ހަސަން ލުތުފީ އަށް ހޯމް މިނިސްޓަރު އިމްރާން އަބްދުﷲ ދެއްވި ކަމަށް ބުނާ އިންޒާރާ ގުޅިގެން ރައްޔިތުންގެ މަޖިލިހުގެ ގިނަ މެމްބަރުން...\nމުލީ ހޮސްޕިޓަލުގައި މަރުވި އަންހެނެއްގެ މައްސަލަ ބަލަނީ\nނޭވާ ނުލައިގެން މ. މުލީ ހޮސްޕިޓަލަށް ގެންދިޔަ އަންހެނަކު މަރުވި މައްސަލައެއް ފުލުހުން ތަހުގީގު ކުރަން ފަށައިފި އެވެ.\nAugust 05, 2019 51\nމީހެއްގެ މަރާ މެދު އާއިލާ އިން ސުވާލު އުފައްދައިފި\nމާލޭގެ ގެއެއްގެ ތެރޭގައި މަރުވެފައި އޮއްވައި ފެނުނު ހއ. ބާރަށު މީހެއްގެ މަރާ މެދު އާއިލާ އިން ސުވާލު އުފައްދައި ފުލުހުންނަށް ހުށަހަޅައިފި އެވެ.\nފުލުހުންގެ ތަމްރީންގައި އުޅުނު ޒުވާނަކު މަރުވެއްޖެ\nދ. ވާނީގައި ފުލުހުންގެ ތަމްރީން ހަދަމުން ދިޔަ، އުމުރުން 19 އަހަރުގެ ޒުވާނަކު ގެނބިގެން މިއަދު މަރުވެއްޖެ އެވެ.\nލުތުފަރުގެ މަރާ ގުޅިގެން ތިން މީހަކަށް ދައުވާކޮށްފި\nށ. ޅައިމަގުގައި، ބަންގްލަދޭޝް މީހެއް ކަމަށްވާ ލުތުފަރު މަރާލުމާ ގުޅިގެން ތިން މީހެއްގެ މައްޗަށް ދައުވާކޮށްފި އެވެ.\nމުޅި އުމުރަށް ލޭ އަޅަންޖެހޭ، ތެލެސީމިއާގެ ދެ ޒުވާނަކު މިއަދު މަރުވެއްޖެ އެވެ.\nJuly 06, 2019 17\nކ. މާފުށީގައި މޫދަށް އެރި އުޅެނިކޮށް ހަތަރު އަހަރުގެ ކުއްޖަކު މިއަދު ގެނބިގެން މަރުވެއްޖެ އެވެ.\nގުރައިދޫ ކޯޓުގެ ގާޒީ ކުއްލިގޮތަކަށް އަވަހާރަވެއްޖެ\nކ. ކުރައިދޫ ކޯޓުގެ އިސް މެޖިސްޓްރޭޓް، އެރަށު ކުދިރުވާގޭ އަލްއުސްތާޒް މުހައްމަދު މޫސާ ކުއްލި ގޮތަކަށް މިއަދު ހެނދުނު އަވަހާރަވެއްޖެ އެވެ.\nJuly 03, 2019 11\nރަތަފަންދޫ މީހެއްގެ މަރުގެ މައްސަލަ ފުލުހުން ބަލަނީ\nގދ. ރަތަފަންދޫ ސިއްހީ މަރުކަޒަށް ރޭ ގެންދިޔަ މީހަކު މަރުވުމުގެ ފަހަތުގައި ޝައްކުތަކެއް އުޅޭތީ ފުލުހުން އެ މައްސަލަ ތަހުގީގު ކުރަން ފަށައިފި އެވެ.\nދިވެހި ބޭސްވެރިޔާ ޔޫސުފް ހުސައިން އަވަހާރަވެއްޖެ\nދިވެހި ބޭސްވެރިކަން ކުރައްވާތާ ގާތްގަނޑަކަށް 60 އަހަރު ވެފައިވާ މަޝްހޫރު ޔޫސުފް ހުސައިން (ދޮން ޔޫސުފް) މިއަދު އަވަހާރަވެއްޖެ އެވެ.


ޙަސަން ފަރީދު ދީދީ - ވިކިޕީޑިއާ\nޙަސަން ފަރީދު ދީދީ\nއަލްއަމީރު ޙަސަން ފަރީދު ދީދީ\nއަލްއަމީރު ޙަސަން ފަރީދު ދީދީ އަކީ ޢަބްދުލްމަޖީދު ރަންނަބަނޑޭރި ކިލެގެފާނު ގެ ދަރިކަލެކެވެ.\nއަލްއަމީރު ޙަސަން ފަރީދު ދީދީ އަކީ އަތިރީގޭ ސުމުއްވުލް އަމީރު ޢަބްދުލްމަޖީދު ރަންނަބަނޑޭރި ކިލެގެފާނުންގެ ދެވަނަ ދަރިކަލުންނެވެ. މަންމާ ފުޅަކީ އައްސުލްޠާން އިބްރާހީމް ނޫރައްދީން އިސްކަންދަރު ބަންޑާރައިންގެ ދަރިކަބަލުން އަލްއަމީރާ ދޮންގޮމާ އެވެ. ދުނިޔޭގެ އަލިކަން ދެކެވަޑައިގަތީ 28 ޖުމާދިލް އޫލާ 1322ހ، 10 އޮގަސްޓް 1904މ ގައެވެ. ޙަސަން ފަރީދު ދީދީގެ މައިފުށުގެ ބޮޑު ބޭބެ އަކީ އައްސުލްޠާން މުޙައްމަދު ޝަމްސުއްދީން އިސްކަންދަރު އެވެ.ޙަސަން ފަރީދު ދީދީގެ ބަފައިފުށުގެ ބޮޑު ބޭބެ އަކީ ސުމުއްވުލް އަމީރު އަޙުމަދު ދޮށިމޭނާ ކިލެގެފާނު އެވެ. ކާފަ އަކީ ސުމުއްވުލް އަމީރުއިބްރާހީމް ދޮށިމޭނާ ކިލެގެފާނު އެވެ. ސުމުއްވުލް އަމީރު މުހައްމަދު އަމީން ދޮށިމޭނާ ކިލެގެފާނު އަކީ ޙަސަން ފަރީދު ދީދީގެ ދެބެން ދެދަރި ކޮއްކޮ އެކެވެ.\nއަލްއަމީރު ޙަސަން ފަރީދު ދީދީ ފުރަތަމަ ކައިވެނި ބައްލަވައިގަތީ ފަރަންސޭސި އަންހެނަކާ އެވެ. އޭނާ ދިވެހިރާއްޖެ ގެނައުމަށްޓަކައި ކޮޅުނބާއި ހަމައަށް ގެންނެވި އެވެ. އެއަށްފަހު މާލެ ވަޑައިގަތުމަށް މޮޓަރު ބޯޓްގައި ފުރާވަޑައިގަތްވެސް މެއެވެ. ނަމަވެސް އެބުރި ކޮޅުބަށް ވަޑައިގެން އެ އަބިކަބަލުން ވަރިކޮށްފައި ފަރަންސޭސި ވިލާތަށް ފޮނުއްވި އެވެ. އޭނާގެ ނަމަކީ ޝެރީން އެވެ. ދެވަނަ އަށް ކައިވެނި ބައްލަވައިގަތީ އަލްއަމީރު މާންދޫގެ ތުއްތު މަނިއްޕުޅުގެ ދަރިކަނބަލުން ބޮޑު ދަހަރާގޭ އައްނަބީލާ ރުގިއްޔާ ( ތުއްތު ދޮންގޮމާ ) އެވެ. ތިންވަނައަށް ކައިވެނި ބައްލަވައިގަތީ އެއްގަމުގޭ އަލްވަޒީރު ހަކުރާ މަނިކުފާނުގެ އަލްފާޟިލް މުޙައްމަދު ދީދީގެ ދަރިކަބަލުން އައްނަބީލާ އާމިނަތު މުޙައްމަދު ދީދީ އާއެވެ. މިއިން ވެސް ބޭފުޅެއްގެ ފަރާތުން ޙަސަން ފަރީދު ދީދީ އަށް ދަރިއަކު ލިބިވަޑައިގެންފައެއް ނުވެއެވެ.\nއަލްއަމީރު ޙަސަން ފަރީދު ދީދީ އިބްތިދާއީ ތަޢުލީމް ޙާޞިލްކުރެއްވީ ޝާހީ އާއިލާގެ ތެރޭގައި ހިމެނިގެންވާ ގޮތުގެމަތީން ގަނޑުވަރުގެ ތެރޭގައެވެ. މަތީ ތަޢުލީމު ހޯއްދެވުމަށް ފުރަތަމަ ވެދެވަޑައިގަތީ ސިލޯނުގެ ރޮޔަލް ކޮލެޖަށެވެ. އޭގެ ފަހުން އިންޑިޔާގެ ލާހޫރު އާއި މިޞްރު އަށް ވަޑައިގަތެވެ. ތަޢުލީމް ނިންމެވީ އޮކްސްފޯރޑް ޔުނިވަސިޓީ އިންނާއި، ޕެރިހުގެ ސޯބޯން ޔުނިވަސިޓީ އިންނެވެ.\nއަލްއަމީރު ޙަސަން ފަރީދު ދީދީ ތައުލީމް ހޯއްދެވުމަށް ވަޑައިގަތް ތަންތަނާއި ކުރެއްވި ހިއްމަތުގެ ސަބަބުން، އިގިރޭސި، ޢަރަބި، އުރުދޫ، ފާރިސީ، ސިންގަޅަ، ތަމަޅަ، އަދި ފަރަންސޭސި ބަސް ދެނެވަޑައިގަންނަވައެވެ.އަދި ޖަރުމަނު ބަސްވެސް ހިސާބަކަށް ދެނެވަޑައިގަންނަވައެވެ. އެމަނިކުފާނަކީ ދޫފުޅު ހިނގާ ވާހަކަ ދެއްކުން ތެރިއެކެވެ. މިއުޒިކްގެ ރޮނގުން ޚާއްޞަ ބޭފުޅެކެވެ. ހަރުދަނާ އަޚްލާޤެއްގެ ވެރި ޚާއްޞަ ޝަޚްޞިއްޔަތެކެވެ.\nޙަސަން ފަރީދު ދީދީ ކިޔަވާ ވިދާޅުވެ ނިންމައިގެން މާލެ ވަޑައިގަތީ 8 ފެބުރުއަރީ 1932 ވީ ބުދަ ދުވަހުގައެވެ.\nއަލްއަމީރު ޙަސަން ފަރީދު ދީދީ ދިވެހިރާއްޖޭގެ ފުރަތަމަ ގާނޫނު އަސާސީ ހެދި މަޖުލިސްގެ މެންބަރަކަށް ވެވަޑައިގަތުމުން ސަރުކާރަށް ޚިދުމަތް ކުރައްވަން ފެއްޓެވީ ހިޖުރައިން 1350 ވަނަ އަހަރުގެ ޝައްވާލު މަހުގެ 1 ވަނަ ދުވަހުއެވެ. ބައެއް ލިޔުންތަކުގައި ޝައްވާލުމަހުގެ 8 ވަނަ ދުވަސް ކަމަށް ވެސް ލިޔެފައި ވެއެވެ. ހިޖުރައިން 1351 ވަނަ އަހަރުގެ ޝައުބާން މަހުގެ 23 ވަނަ ދުވަހު ގާނޫނު އަސާސީ ފާސްވެ އަލަށް އުފެދުނު ވަޒީރުންގެ މަޖުލިސްގައި ވަޒީރުލް މާލިއްޔާކަން ލިބިވަޑައިގަތީ އެމަނިކުފާނަށެވެ. ބައެއް ލިޔުންތަކުގައި ފުރަތަމަ އުފެދުނު ގާނޫނީ ޙުކޫމާގައި ވަޒީރުލް ޚާރިޖިއްޔާ ކަމާއި، ވަޒީރުލް މާލިއްޔާކަން ލިބިވަޑައިގަތީ އެމަނިކުފާނަށް ކަމަށް ލިޔެފައި ވެއެވެ. މަހުކަމާ ތަކުގެ ގާނޫނު ލިޔުއްވި ކޮމިޓީގެ ރައީސް އަކީ ވެސް ޙަސަން ފަރީދު ދީދީ އެވެ. އަދި އޭގެ ފަހުން ރައްޔިތުން މަޖުލީހުގެ މެންބަރުކަމާއި، ވަޒީރުއް ދާޚިލިއްޔާކަން، ވަޒީރުލް އަޝްޣާލްކަން، ވަޒީރުއްޒިރާޢާކަން، މަޙްކަމަތުލް އަމަން އާންމުގެ ވެރިކަން، ވަޒީރުލް އަޢުޒަމްގެ ނާއިބުކަން، ކުރެއްވި އެވެ. ދުނިޔޭގެ ދެވަނަ ބޮޑު ހަނގުރާމަ ފެށުމާއި ގުޅިގެން، ރައްޔިތުން މަޖުލީހުން ފާސްކުޅަ ފާސްކުރުމާއި ގުޅިގެން ދައުލަތް ހިންގުމުގެ އެންމެ މަތީ ބާރާއި އެމަނިކުފާނު ޙަވާލުވެ ވަޑައިގެންނެވި އެވެ.\nއަލްއަމީރު ޙަސަން ފަރީދު ދީދީ ދިވެހި ދައުލަތާއި ގައުމަށް ކުރެއްވި ޚިދުމަތް ތަކުގެ ތެރޭގައި ، ތަނުގެ އަމަން ހިފެހެއްޓުމުގެ ގަވާޢިދުތައް ހަރުދަނާ ކުރެއްވުން، ރައްޔިތުންގެ ޙައްޤުތައް ލިބިގަތުމުގައި އެމީހެއްގެ ލިޔާގަތާއި، ގާބިލިއްޔަތުގެ މަތިން، އެންމެން ހަމަހަމަކުރެއްވުމަށް ބާރު އެޅުއްވުން، ދީނުގެ ނަމުގައި ރާއްޖޭގައި ކުރެވެމުންދިޔަ އެކަށީގެންނުވާ ކަންތައްތައް ހުއްޓުވަމުން ގެންދިއުން، އަދި ދިވެހި ޘަޤާފަތް ދިރުވުމުގެ ޚިދުމަތް ހިމެނިގެން ދެއެވެ.\n11 ޝައްވާލް1350ހ : ދިވެހިރާއްޖޭގެ ފުރަތަމަ ގާނޫނު އަސާސީ އެކުލަވާލި މަޖުލިހުގެ މެންބަރުކަން\n1932 : ވަޒީރުލް މާލިއްޔާކަން\n30 ޖެނުއަރީ 1940 އަންގާރަ : ދެވަނަ ބޮޑުހަނގުރާމަ ތެރޭގައި ދިވެހިރާއްޖޭގެ އެންމެ މަތީ ވަލިއްޔުލް އަމްރުކަން\n27 ފެބުރުއަރީ 1940 : ވަޒީރުއް ދާޚިލިއްޔާކަން\nމަޙްކަމަތުލް ޢަމަން އާންމުގެ ވެރިކަން\nވަޒީރުލް އަޢުޒަމްގެ ނާއިބުކަން\n25 މާރޗް 1943 : ކޮޅުބުގައި ހުންނަ ދިވެހިރާއްޖޭގެ ރެޕްރެޒެންޓެޓިވްކަން\nޙަސަން ފަރީދު ދީދީ އަކީ ސަރުކާރަށް ޚިދުމަތްކުރުމުގައި ތާރީކްގައި ފަވާލެވޭފަދަ ދިވެރި ދަރިއެކެވެ. އައްސުލްޠާން މުޙައްމަދު ޝަމްސުއްދީންގެ ރަސްކަމުގައި ޢަބުދުލް މަޖީދު ރަންނަބަޑޭރި ކިލެގެފާނު ބޮޑު ވަޒީރު ކަމުން އިސްތިއުފާދެއްވައި މިޞްރަށް ވަޑައިގަތީއްސުރެ 14 އޮކްޓޯބަރު 1932 ން (13 ޖުމާދިލް އާޚިރާ 1351ން ) ފެށިގެން ޙަސަން ފަރީދު ގެއްލި ވަޑައިގަތުމާއި ހަމައަށް ދިވެހިރާއްޖޭގެ ވެރިކަން ހިންގުމުގެ އެންމެ ނުފޫޒް ގަދަ ވެރިއަކީ ޙަސަން ފަރީދު ދީދީ އެވެ.\nދެވަނަ ބޮޑު ހަނގުރާމަ ފެށުމާއި ގުޅިގެން ރައްޔިތުންގެ މަޖުލީހުން ފާސްކުޅަ ކުޅައުމާއި ގުޅިގެން، ދައުލަތް ހިންގެވުމުގެ އެންމެ މަތީބާރާއި ޙަސަން ފަރީދު ދީދީ ހަވާލުވެ ވަޑައިގެންނެވި އެވެ. އެދުވަސްވަރު ދިވެހިރާއްޖެ އޮތީ އިގްތިޞާދީ ގޮތުން ބޮޑެތި ދަތިތަކާ ކުރިމަތިވެފައެވެ. އެދުވަސްވަރު ދަނޑުވެރިކަމާއި މަސްވެރިކަން ކުރުމަށް ރައްޔިތުންނަށް ބާރުއެޅުއްވި އެވެ. އަދި ރާއްޖޭގައި ކުރީގައި ޢަރަބި ބަހުން ކިޔަމުން އައި ޚުތުބާ ދިވެހި ބަހުން ކިޔަން އަމުރު ކުރެއްވި ވެސް ޙަސަން ފަރީދު ދީދީ އެވެ. އަދި އަޅުގަނޑުމެންގެ މާދަރީ ލަވަހެދުމާއި ކިޔައި އުޅުމަށް އަމުރުކުރެއްވި އެވެ. ހަތަރު އަވަށުގެ ލަވަތައް ހެދި ލަވަތައް އެއްކުރައްވައި ލަވަފޮތް ޗާޕުކުރެއްވެވީ ވެސް ޙަސަން ފަރީދު ދީދީ އެވެ.\nއަލްއަމީރު ޙަސަން ފަރީދު ދީދީ އަކީ ވަރަށް ނާދިރު އާދެ ވަރަށް ކުލަގަދަ ޝަޚްޞިއްޔަތެއްގެ ވެރިއެކެވެ. އިސްކޮޅުން މެދުމިން، ވަރަށް ދޮން، އަދި ހަށިގަނޑާ ގުޅޭ ރޫފައެއް ހުރި، ރީތި ބޭފުޅެކެވެ. ހަށިކޮޅު ވަރުގަދަ އާލާސްކަންފުޅެއް ނެތް، ފުރިހަމަ ޞިއްޙަތެއްގެ ވެރިއެކެވެ. ސަމާސާ ވެރިކަން އޭގެ ނިހާޔަތަށް ގެންދަވާ ބޭފުޅެކެވެ. މިއުޒިކްގެ ފަންނުތައް ދެނެވަޑައިގަންނަވާ އަޑުފުޅާއި މަޚްރަޖު ރީތި ރާގުހުރި ބޭފުޅެކެވެ. އެއީ އެކިދަރަޖައިގެ މީހުންނާއި ވާހަކަދައްކަވައި އުޅުއްވުން ގިނަ، އެކި ދަރަޖައިގެ ގެތަކަށް ވަދެވަޑައިގެން އުޅުއްވި، ރޭގަނޑު އަވަހާރަފުޅު މަދު، ސަޔާއި ސިގިރޭޓް ހިއްޕެވުން ގިނަ، ތާސްބައިގެ ކުޅިވަރުތަކުގެ ތެރެއިން ނީލަން ކުޅުއްވުން ގިނަ ބޭފުޅެކެވެ. ސާފުތާހިރު ހެދުން ކޮޅު ތުރުކުރައްވާ ސާފު ތާހިރު ބޭފުޅެކެވެ. ލިބާސް ކޮޅުގެ ގިރުވާނު ފެޝަން އާގޮތެއްގައި ބެހެއްޓެވި، ބޭފުޅެކެވެ. އާންމުން އޭރު އަދެ އުޅޭވަރަށްވުރެ މަތީގައި މުންޑު އެދެވަޑައިގަތް ބޭފުޅެކެވެ. ފެންކުޅިއަށް ވަރަށް ލޯބިކުރެއްވި ބޭފުޅެކެވެ.\nއަލްއަމީރު ޙަސަން ފަރީދު ދީދީ ހަޔާތްޕުޅު ނިމިގެން ދިއުމުގައި އެމަނިކުފާނަކީ ދިވެހިރާއްޖޭގެ މިޒަމާނުގެ ތާރީޚްދުށް ލާމަސީލު ބަޠަލެކެވެ. ގައުމީ ޚިދުމަތުގައި ފުރާނައިން ގުރުބާންވި ދިވެހި ދަރިއެކެވެ. ތާރީޚް ހެކިދޭފަދައިން އެމަނިކުފާނު އަވަހާރަވީ ހަނގުރާމައިގެ ދަތިކަމުން ބަނޑަށް ޖެހިފައިވާ ދިވެހިންނަށް ކާބޯތަކެއްޗާއި ދައުލަތުގެ އެންމެހާ ޚާރިޖީ ކަންތައް ތަކާއިގެން އޮޅުދޫކަރައާއި މިރާއްޖެއާއި ދެމެދު މެދުކެނޑުމެއްނެތި ކުރަމުން ގެންދިޔަ ދަތުރުތަކުގައި ދުޝްމަނުން ދިން ހަމަލާއެއްގެ ސަބަބުންނެވެ. އެމަނިކުފާނު ދަތުރުކުރެއްވި އުޅަނދު އެޗްއެމްއެސް މާލޮއީ ދުޝްމިނުން ފައްތާލި ޚަބަރު ލިބުނީ 1 އެޕްރީލް 1944 ގައެވެ. ބައެއް ލިޔުންވުން ތަކުގައި ޙަސަން ފަރީދު ދީދީ އަވަހާރަވީ 31 މާރޗް 1944 ގައި ކަމަށް ވެސް ބަޔާންކޮށްފައި ވެއެވެ. މިއީ ތަކުރާރުކޮށް މިފަދަ ބިރުވެރިކަން ފެނިވަޑައިގަތް އެތައް ދަތުރެއްގެ ތެރެއިން އެންމެ ފަހުން އެމަނިކުފާނު ނެތިގެން ހިގައްޖެކަމުގެ ޚަބަރު ލިބުނު ދަތުރެވެ. ބުނެވޭގޮތުގައި މިދަތުރުގައި ކޮޅުބަށް ދިއުމަށް ޙަސަން ފަރީދުދީދީ ފުރާވަޑައިގަތީ ތ.އަތޮޅުންނެވެ. އެއީ އިގިރޭސީންގެ ކުޑަ މަނަވަރެއްގައެވެ.\nފަތްތޫރަ - އެޕްރީލް 1980 - ދިވެހިބަހާއި ތާރީޚަށް ޚިދުމަތްކުރާ ގައުމީ މަރުކަޒު\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ9ފެބްރުއަރީ 2010، 18:38 ގައެވެ.


Kulhudhuffushee hunna gai BML ATM upgrade koffi | ThePress\nކުޅުދުއްފުށީގައި ބީއެމްއެލް އޭޓީއެމް އަޕްގްރޭޑް ކޮށް ހުޅުވުމާއެކު އެތަނުން މީހުން ހިދުމަތް ހޯދަނީ / ފޮޓޯ: ބީއެމްއެލް\nކުޅުދުއްފުށީގައި ހުންނަ ބީއެމްއެލް އޭޓީއެމް ސެންޓަރު އަޕްގްރޭޑްކޮށް ހިދުމަތްދޭން ފަށައިފިއެވެ.\nބޭންކް އޮފް މޯލްޑިވްސް (ބީއެމްއެލް) އިން ބުނީ، މުޅި ރާއްޖެއަށް ބޭންކިން ހިދުމަތް ފޯރުކޮށްދިނުމަށް އެ ބޭންކުން ކުރަމުންދާ މަސައްކަތުގެ ދަށުން ހދ. ކުޅުދުއްފުށީގައި ހުރި އޭޓީއެމް ސެލްފް ސާވިސް ބޭންކިން ސެންޓަރަކަށް ބަދަލުކޮށް ހިދުމަތް ދޭން ފަށާފައިވާވެ. އެ ސެލްފް ސާވިސް ސެންޓަރު ގާއިމްކޮށްފައި ވަނީ ބީއެމްއެލް ކުޅުދުއްފުށީ ބްރާންޗް ހުރި އިމާރާތުގައެވެ.\nއެ ރަށުގައި ދެ އޭޓީއެމް މެދުވެރިކޮށް ފަސޭހަކަމާ އެކު 24 ގަޑިއިރު ބޭންކިން ހިދުމަތް މިހާރު ލިބޭނެ ކަމަށް ބީއެމްއެލުން ބުނެއެވެ. އެ ސެންޓަރު މެދުވެރިކޮށް ރަށުގެ ރައްޔިޔުންނަށާއި ރަށަށް ޒިޔާރަތް ކުރާ އެތައް ސަތޭކަ ރައްޔިތުންނަށް ފައިސާ ނެގުމާއި ފައިސާ ޖަމާ ކުރުމާއި، ޓްރާންސްފާ ކުރުމުގެ ހިދުމަތް ލިބިގެންދާނެ ކަމަށް ބީއެމްއެލުން ބުނެއެވެ.\nމިއީ ކުޅުދުއްފުށީގައި މި ގޮތަށް ގާއިމް ކުރި ދެވަނަ ސެލްފް ސާވިސް ބޭންކިން ސެންޓަރެވެ. ފުރަތަމަ ސެލްފް ސާވިސް ސެންޓަރު ގާއިމްކޮށްފައި ވަނީ ކުޅުދުއްފުށީ ރީޖަނަލް ހޮސްޕިޓަލް އިމާރާތުގައެވެ.\nބީއެމްއެލުން ވަނީ ހދ. މަކުނުދޫ އާއި ގދ ފަރެސްމާތޮޑާގައި ވެސް ސެލްފް ސާވިސް ބޭންކިން ސެންޓަރެއް ހުޅުވާފައެވެ.\nމުޅި ރާއްޖެ ހިމެނޭ ބޭންކިން ވިއުގަޔަކާއެކު މިހާތަނަށް 20 އަތޮޅުގައި 35 ބްރާންޗް، 69 ސެލްފް ސާވިސް ބޭންކިން ސެންޓަރު، 130 އޭޓީއެމް، 200 އަށް ވުރެ ގިނަ ކޭޝް އޭޖެންޓުން ތިބެއެވެ. މީގެ އިތުރުން އެންމެ ޒަމާނީ އޮންލައިން ބޭންކިން ހިދުމަތް ވެސް ބީއެމްއެލުން އަންނަނީ ފޯރުކޮށް ދެމުންނެވެ.\nބީއެމްއެލްގެ އަމާޒަކީ އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުމެވެ.


ކައުންސިލުން ރަށުގެ ރައްޔިތު ފިރިހެން ބޭފުޅުންނާއި ބައްދަލު ކުރައްވައިފި - R. Fainu Council\nފުރަތަމަ ޞަފްޙާ ޚަބަރު ބަނދަރު\nކައުންސިލުން ރަށުގެ ރައްޔިތު ފިރިހެން ބޭފުޅުންނާއި ބައްދަލު ކުރައްވައިފި\nފައިނު ކައުންސިލް އިދާރާ 12:55 AM ޚަބަރު, ބަނދަރު\nމިރަށުގައި ސަރުކާރުން ހައްދަވައިދެއްވި ބަނދަރު ރަސްމީކޮށް ހުޅުވުމުގެ ރަސްމިއްޔާތު މިމަހުގެ ތެރޭގައި ބޭއްވުމަށް ހަމަޖެހިފައިވާތީ، އެރަސްމިއްޔާތަށް ތައްޔާރުވުމާއި ގުޅޭގޮތުން ރައްޔިތު ފިރިހެން ބޭފުޅުންނާއި5އޭޕްރިލް 2017 ވަނަ ދުވަހުގެ ރޭގަނޑު ބައްދަލުވުމެއް ބާއްވައިފިއެވެ.\nރައްޔިތުންގެ ގިނަ ޢަދަދެއްގެ ބަޔަކު ބައިވެރިވި މިބައްދަލުވުމުގައި ބަނދަރު ހުޅުވުމުގެ ރަސްމިއްޔާތު ބޭއްވުމަށް މިހާރު ވަމުންދާ ތައްޔާރީތަކާއި ރަސްމިއްޔާތަށް އިތުރަށް ވާންޖެހޭ ތައްޔާރީ ތަކާއި ގުޅޭ މަޢުލޫމާތު ކައުންސިލްގެ ރައީސް އަލްފާޟިލް އިބްރާހީމް ނާޞިރު ދެއްވިއެވެ. އަދި މިރަސްމިއްޔާތުގެ ކަންކަން ކުރިޔަށް ގެންދިޔުމާއި ގުޅޭގޮތުން ހިޔާލު ހުށަހެޅުމުގެ ފުރުޞަތު ހުޅުވާލެވުނެވެ. މިގޮތުން ހުޅުވާލި ފުރުޞަތުގައި ރައްޔިތުންގެ ތެރެއިން ބައެއް ބޭފުޅުން ޙިޔާލު ފާޅު ކުރެއްވިއެވެ. އަދި އެއަށްފަހު، ކައުންސިލުން މިރަސްމިއްޔާތު ގެންދިޔުމާއި ގުޅޭގޮތުން އެކުލަވާލާފައިވާ ޓާސްކްފޯސްއިން ނިންމަވާފައިވާ ގޮތްތަކުގެ މަޢުލޫމާތު ޙިއްސާ ކުރެވުނެވެ.\nކައުންސިލްގެ ރައީސް އިބްރާހީމް ނާޞިރުގެ ވާހަކަފުޅުގައި، މިފަދަ ރަސްމިއްޔާތެއް ބޭއްވުމުގެ މުހިންމުކަން ފާހަގަ ކުރެއްވިއެވެ. އަދި މެޙްމާނުންނަށް ފުރިހަމަ މަރުޙަބާއެއް ކިޔުމަށާއި ރަސްމިއްޔާތުގެ އެންމެހާ ކަންކަމެއް ހުރިހާ ރައްޔިތުން އެކުވެރިކަމާއި އެއްބައިވަންތަކަމާއިއެކު ކުރިޔަށް ގެންދިޔުން އެދޭކަމުގައި ދެންނެވިއެވެ. އެއަށްފަހު ރަސްމިއްޔާތަށް ރަށް ޒީނަތްތެރި ކުރުމަށްޓަކައި ބަނދަރުމަތި ސާފުކުރުމުގެ ދުވަހެއް ފާހަގަ ކުރުމަށް ނިންމުނެވެ. އަދި ދެންހުރި ބޮޑެތި އެހެން މަސައްކަތްތައް ފުރިހަމަ ކުރުމަށްޓަކައި، ރައްޔިތުންގެ ހިޔާލާއި އެއްގޮތަށް، ކައުންސިލުން ގުރޫޕްތަކެއް ބަހާ އެގުރޫޕްތަކުގެ މެދުގައި މަސައްކަތްތައް ކުރަމުން ގެންދިޔުމަށް ނިންމުނެވެ.\nމިރަސްމިއްޔާތު ފުރިހަމަ ކުރުމަށާއި އެކުވެރިކަމާއި އެއްބައިވަންތަކަމާއިއެކު މިކަމަށް ތައްޔާރުވުމަށް ތައްޔާރަށް ތިއްބެވިކަމަށް ރައްޔިތުންގެ ގިނަބަޔަކު ވިދާޅުވިއެވެ. އަދި ކައުންސިލުން ރާވާ ގޮތެއްގެމަތިން މިކަމުގައި އެންމެހާ ބޭފުޅުންގެވެސް އެއްބާރުލުން ލިބިގެންދާނެކަމުގައި ދެންނެވިއެވެ.\nކައުންސިލުން ރަށުގެ ރައްޔިތު ފިރިހެން ބޭފުޅުންނާއި ބައްދަލު ކުރައްވައިފި Reviewed by ފައިނު ކައުންސިލް އިދާރާ on 12:55 AM Rating: 5


IS ge is reyvun theriyaa maraalaifi | Mihaaru\nހުޅަނގަށް ހަމަލާ ދިނުމަށް ގޮވާލާ އައިއެސްގެ ލީޑަރު އަދުނާނީ.\nއައިއެސް އިން ދޭ ހަމަލާތަކުގެ އިސް ރޭވުންތެރިޔާ މަރާލައިފި\n31 އޯގަސްޓް 2016 - 10:304comments\nއައުމާގު ނިއުސް އެޖެންސީން ބުނީ ހުޅަނގުގެ ގައުމުތަކަށް ރޯދަ މަހު ހަމަލާ ދިނުމަށް ގޮވާލި އަބޫ މުހައްމަދު އަލް އަދުނާނީ މަރުވީ ސީރިއާގެ ހަލަބު ސިޓީން ކަމަށެވެ. ޕެންޓަގަނުން ބުނީ ހަލަބުގެ އަލް ބާބު ޓައުނަށް ދިން ހަމަލާތައް އަމާޒުކޮށްފައި ވަނީ އަދުނާނީ އަށް ކަމަށެވެ. އަދި އެ ހަމަލާތަކުގައި ލިބުނު ގެއްލުން ވަޒަން ކުރަމުންދާ ކަމަށް ވެސް ބުނެފައިވެ އެވެ. އަދުނާނީ އަކީ އައިއެސްގެ ތަރުޖަމާނު ވެސް މެ އެވެ.\nއައިއެސްގެ އިސް ލީޑަރަކު މަރާލި ކަމަށް ބުނެފައި މިވަނީ އެ ޖަމާއަތަށް ސީރިއާ އާއި އިރާގުގައި އަސްކަރީ ގޮތުން ބޮޑެތި ގެއްލުންތަކެއް ލިބެމުންދާ ދުވަސްވަރެއްގަ އެވެ.\n"އަދުނާނީ ވަނީ ހަލަބުގެ އަސްކަރީ ހާލަތު ވަޒަން ކުރަން ނުކުމެ އުޅެނިކޮށް ޝަހީދުވެފައި،" އައުމާގު ނިއުސް އެޖެންސީން ބުންޏެވެ. އިތުރު ތަފްސީލެއް އެ އެޖެންސީން ދީފައެއް ނުވެ އެވެ.\nހަލަބު ސިޓީގެ ހަނގުރާމަ ހޫނުވެފައިވާތާ ދުވަސްކޮޅެއް ވެއްޖެ އެވެ. ސަރުކާރު ސިފައިން ހަލަބު ސިޓީ ހިސާރުކޮށްފައި އޮތް އޮތުން އިދިކޮޅު ހަނގުރާމަވެރިން ވަނީ ނިމުމަކަށް ގެނެސްފަ އެވެ. އަދި އެ ސަރަހައްދުގައި ސީރިއާ ސަރުކާރާ ދެކޮޅު ފަރާތްތައް ތިބި ސަރަހައްދުތަކަށް ރަޝިޔާ އިން ދަނީ ވަރުގަދަ ވައިގެ ހަމަލާތައް ވެސް ދެމުންނެވެ.\nޕެންޓަގަނުން ނެރުނު ބަޔާނެއްގައި ތަރުޖަމާން ޕީޓާ ކުކް ވިދާޅުވީ އަދުނާނީ އަކީ ގައުމުން ބޭރުގައި ދޭ ހަމަލާތައް ރޭވުމުގެ އެންމެ އިސް މޭސްތެރިޔާ ކަމަށެވެ.\n"ހަލަބަށް ދިން ހަމަލާތަކުގެ ގެއްލުން މިދަނީ ވަޒަން ކުރަމުން. އެކަމަކު އަދުނާނީ މަރާލުމަކީ އައިއެސް އަށް ލިބޭނެ ވަރަށް ބޮޑު ގެއްލުމެއް،" ކުކް ވިދާޅުވި އެވެ.\nސީރިއާގެ ބަނާޝް ޓައުން އަށް 1977 ވަނަ އަހަރު އުފަންވެފައިވާ އަދުނާނީގެ ބޮލަށް އެމެރިކާ އިން ވަނީ ފަސް މިލިއަން ޑޮލަރު ހުށަހަޅައިފަ އެވެ. އައިއެސްއާ ރަސްމީކޮށް ގުޅުނުކަން އޭނާ އިއުލާންކުރީ ޖޫން، 2014 ގަ އެވެ. އޭނާ ވަނީ އައިއެސްގެ ލީޑަރު އަބޫ ބަކްރު އަލް ބަޣުދާދީއާ ގުޅުމަށް މުސްލިމުންނަށް ގޮވާލައިފަ އެވެ. އަދި އޭނާ ވަނީ އެމެރިކާ ކޯލީޝަނުގައި ހިމެނޭ ގައުމުތަކަށް ވަކި ވަކި ފަރުދުން ހަމަލާ ދިނުމަށް ރެކޯޑްކޮށްފައިވާ މެސެޖެއްގައި ގޮވާލައިފަ އެވެ.\nމި އަހަރު ކުރީކޮޅު އޭނާ ވަނީ ރޯދަ މަހު ހަމަލާތައް ގިނަ ކުރަން ވެސް ގޮވާލައިފަ އެވެ. އޭގެ ފަހުން ވަނީ އެމެރިކާގެ ނައިޓް ކްލަބެއްގައި ބަޑީގެ ހަމަލާދީ، ފްރާންސްގެ ނީސްގައި އެއްވެފައި ތިބި ބައެއްގެ ގައިގައި ޓްރަކަކުން ޖައްސާ ގިނަ ބަޔަކު މަރާލާ އަދި ބަޣުދާދުގައި ޖާނުންފިދާވުމުގެ ބޮމުގެ ހަމަލާދީ އެތައް ބަޔަކު މަރާލައިފަ އެވެ. އަދުނާނީގެ އަޑުން އޯޑިއޯ މެސެޖެއް އެންމެ ފަހުން އިވިފައި ވަނީ މެއި މަހު އެވެ. އެ މެސެޖުގައި އޭނާ ވަނީ މުސްލިމުން ހުޅަނގަށް ހަމަލާ ދިނުމަށް ގޮވާލައިފަ އެވެ.


Eydhafushee gai mehi ginave, aammunge shakuva boduvejje\nއޭދަފުށީގައި މެހި ގިނަވެ، އާންމުންގެ ޝަކުވާ ބޮޑުވެއްޖެ\nއޭދަފުށީގައި އާދަޔާ ހިލާފަށް މެހި ގިނަވެ، އާންމުންނަށް އުޅެން އުނދަގޫވުމާ ގުޅިގެން އެ މައްސަލަ ހައްލުކުރުމަށް ކައުންސިލުން ފިޔަވަޅުތަކެއް އަޅަން ފަށައިފި އެވެ.\nއޭދަފުށީގައި އާދަޔާ ހިލާފަށް މެހި ގިނަވެ، އާންމުންގެ ޝަކުވާ ބޮޑުވެފައިވާތާ ދުވަސްތަކެއް ވެއްޖެ އެވެ.\nމި ރަށުގައި އާދަޔާ ހިލާފަށް މެހި ގިނަވެފައި ވަނީ މި ރޯދަމަހު ގޭގެއިން އުކާލި ބަދިގޭ ކުނި ރަނގަޅަށް މެނޭޖް ނުކުރެވޭތީ ކަމަށް މި ރަށު މީހުން ބުނެ އެވެ. މެހި ގިނަވުމުން ބަލިތައް ފެތުރުމުގެ ބިރު ވެސް އެބަ އޮތެވެ.\nއޭދަފުށީގައި މެހި ގިނަވާ މައްސަލައާ ގުޅޭ ގޮތުން ރަށުކައުންސިލްގެ މެންބަރު ޒައިދު އަލީ ވިދާޅުވީ އެއީ އެ މައްސަލަ ހައްލުކުރަން ކައުންސިލުން އިއްޔެ ކުނި ކޮށިގޮނޑު ސާފުކޮށްފައިވާ ކަމަށެވެ. މިގޮތަށް ކޮންމެ އަހަރަކުވެސް ރަށު ތެރޭގައި މެހި ގިނަވާން ދިމާވަނީ މޫސުމި ގޮތުންނާއި ރޯދަމަހު އުކާލެވޭ ކާއެއްޗެހި ރަނގަޅަށް މެނޭޖުނުރެވޭތީ ކަމަށް ކައުންސިލުން ވެސް ގަބޫލުކުރެއެވެ.\nކައުންސިލުން ބުނިގޮތުގައި މީގެ އިތުރުން ރަށު ތެރޭ މެހި ގިނަވާން މެދުވެރިވި އެންމެ ބޮޑު ސަބަބަކީ ބައެއް ފަރާތްތަކުން ގަވައިދާ ޚިލާފަށް ރޭގަނޑު ކުނިގޮނޑަށް ކުނި އަޅާއިރު، އެކި ވައްތަރުގެ ކުނި ވަކިނުކޮށް އުކުމެވެ.\nމި މައްސަލަ އަށް ދާއިމީ ހައްލެއް ލިބޭނީ މިހާރު ގާއިމުކޮށްފައިހުރި ކުނި މެނޭޖްކުރާ ސެންޓަރު ހުޅުވި އެތަނުގެ ބޭނުންކުރަން ފެށުމުން ކަމަށްވެސް ކައުންސިލުން ބުންޏެވެ.


Covid19: Bandhukoh Beyhvvumah Fahu Reethi Beach Resort Hulhuvaalaifi\nކޮވިޑް19: ބަންދުކޮށް ބޭއްވުމަށްފަހު ރީތި ބީޗު ރިސޯޓު ހުޅުވާލައިފި\nރީތި ބީޗު ރިސޯޓު --\nބ. ފޮނިމަގޫދޫގައި ހިންގާ، ރީތި ބީޗް ރިސޯޓް ގައި މަސައްކަތްކުރާ ދެމީހެއްގެ ފަރާތުން ކޮވިޑް19 އަށް ޝައްކު ކުރެވޭ އަލާމާތްތައް ފެނިގެން އެ ރިސޯޓު މޮނީޓަރިންގެ ހާލަތަށް ގެނައުމަށްފަހު މިހާރު އާއްމު ހާލަތަކަށް ގެނެސްފައިވާ ކަމަށް ސަރުކާރުން ބުނެފިއެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ކޮވިޑް19 ގެ މައުލޫމާތު ހިއްސާ ކުރުމަށް ސަރުކާރުން ކަނޑައަޅާފައިވާ ތަރުޖަމާން މަބްރޫކް އަޒީޒް ވިދާޅުވީ މޮނީޓަރިންގެ ހާލަތުގައި މީގެކުރިން އޮތް ރީތި ބީޗު އާއްމު ހާލަތަކަށް ގެނެސްފައިވާ ކަމަށެވެ. އެ ރިސޯޓު ބަންދު ކުރީ ރިސޯޓުގައި މަސައްކަތް ކުރާ ބިދޭސީއަކާއި ދިވެއްސެއްގެ ގައިން ބަލީގެ އަލާމާތްތައް ފެނިގެންނެވެ.\nމީގެކުރިން ވެސް އެ ރިސޯޓުގައި މަސައްކަތް ކުރާ ބިދޭސީ މުވައްޒަފަކަށް ޝައްކުވެގެން ވަނީ ޓެސްޓުކޮށްފަ އެވެ. ނަމަވެސް އެމީހާގެ ނަތީޖާ ވަނީ ބައްޔަށް ނެގެޓިވް ވެފައެވެ.\nރާއްޖޭގައި މުޅި ޖުމްލަ 13 މީހަކު ކޮވިޑް19 އަށް ޕޮޒިޓިވްވެފައިވާއިރު މިހާރު އެބަލިން 8 މީހަކު ވަނީ ރަނގަޅުވެފައެވެ. ނަމަވެސް އެމީހުން އަދި ތިބީ މޮނީޓަރިންގެ ހާލަތުގައެވެ. ސަރުކާރުން ބުނެފައިވަނީ އެމީހުން ދޫކޮށްލާނީ ބަލީގެ އެއްވެސް އަލާމާތެއް ނުފެންނަ ކަމަށްވާ ނަމަ ކަމަށެވެ.


System Ah Technical Kameh Eh Dhimaave Kulli Massala Eh Kuriakah Nugendhevunu - Vaguthu\nސިސްޓަމަށް ޓެކްނިކަލް ކަމެއް ދިމާވެ ކުއްލި މައްސަލައެއް ކުރިއަކަށް ނުގެންދެވުނު\nތުލުސްދޫ ދާއިރާގެ މެންބަރު އިބްރާހީމް ނަސީމް - ފޮޓޯ: މަޖިލިސް\nއުދަ އެރުމުގެ ސަބަބުން ކ.ދިއްފުށްޓަށް ގެއްލުންތަކެއް ވަމުންދާތީ ރައްޔިތުންގެ މަޖިލީހަށް ކުއްލި މައްސަލައެއް ހުށަހެޅުއްވުމަށް ފަހު، މައްސަލަ ހުށަހެޅުއްވި ތުލުސްދޫ ދާއިރާގެ މެންބަރު އިބްރާހީމް ނަސީމްގެ ސިސްޓަމަށް ދިމާވި ޓެކްނިކަލ މައްސަލައަކާ ގުޅިގެން އެ މައްސަލަ ކުރިއަށް ނުގެންދެވިގެން އެޖެންޑާގައި ހިމެނޭ އެހެން މަސައްކަތްތައް ފަށައިފިއެވެ.\nދިއްފުށި ހިމެނޭ އެ ދާއިރާ ތަމްސީލް ކުރައްވާ މެންބަރު އިބްރާހީމް ނަސީމް ހުށަހެޅުއްވި ކުއްލި މައްސަލަ ބަލައިގަނެ ބަހުސަށް ހުޅުވާލަން ފާސް ކުރީ 21 މެންބަރުންގެ ވޯޓުންނެވެ. އެ މައްސަލަ ބަލައިގަންނަން ނުފެންނަ ކަމަށް 11 މެންބަރަކު ވޯޓު ދެއްވިއެވެ. ވަކި ގޮތަކަށް ވޯޓު ނުދެއްވާ7މެންބަރަކު ތިއްބެވިއެވެ.\nމި މައްސަލަ ބަހުސަށް ހުޅުވާލަން ފާސްވުމުން، މަޖިލީހުގެ ގަވާއިދު އޮންނަ ގޮތުން ބަހުސްގެ ފުރަތަމަ ފުުރުސަތު މައްސަލަ ހުށަހެޅުއްވި މެންބަރަށް ދެއްވުމުގެ ގޮތުން ނަސީމަށް ފުރުސަތު ދެއްވިއެވެ. އެކަމަކު ނަސީމްގެ ފޯނު އޭރު ވަނީ ހޯލްޑްގައެވެ. އެހެންވެ އެ މައްސަލަ ދެން ކުރިއަށް ގެންދެވެން ނެތް ކަމަށް ރިޔާސަތުގައި އިންނެވި، މަޖިލީހުގެ ނައިބު ރައީސް އީވާ އަބްދުﷲ ވިދާޅުވިއެވެ.\nނަސީމް ހުށަހެޅުއްވި ކުއްލި މައްސަލާގައި ވަނީ 2004 ގެ ސުނާމީއަށް ފަހު ރަށުގެ ހުޅަނގު ފަރާތު އަތިރިމަތީގެ ފަސްގަނޑު ވަރަށް ބޮޑަށް ތިރިވެފައިވާ ކަން ފާހަގަކުރައްވާފައިވެއެވެ.\nދެން މީގެ ހައެއްކަ އަހަރު ކުރިން ދިއްފުށްޓާއި ކުޑަވިލިނގިއްޔާ ދެމެދު ހިއްކައިގެން އިތުރު ރަށްތަކެއް ތަރައްގީ ކުރުމަށް ކުރި މަސައްކަތަށް ފަހު އުދައިގެ އަސަރު ކުރުން އިންތިހާއަށް ބޮޑުވެފައިވާ ކަން ވެސް އެ ކުއްލި މައްސަލާގައި ނަސީމް ފާހަގަ ކުރައްވާފައިވެއެވެ.\nއެންމެ ފަހުން މިދިޔަ ހަފުތާގައި ކ.އަތޮޅަށް ކުރި ވިއްސާރައިގެ ތެރެއިން ވެސް ދިއްފުށްޓަށް އުދަ އަރާފައިވާ ކަން ނަސީމް ފާހަގަ ކުރެއްވިއެވެ. މިދިޔަ ހަފުތާގެ ތެރޭގައި އުދަ އެރުމުގެ އަަސަރު ބޮޑުވެފައިވާ ކަމަށް މައްސަލާގައި ބަޔާން ކުރައްވާފައިވެއެވެ.\nކޮވިޑް-19 އާއި ގުޅިގެން މަޖިލިސް ޖަލްސާ މިހާރު ކުރިއަށް ގެންދަނީ އޮންލައިންކޮށެވެ. މައްސަލަ ކުރިއަށް ނުގެންދެވުނީ މެންބަރުގެ ފޯން ހޯލްޑްގައި އޮތުމުން މެންބަރާއި މުއާމަލާތް ނުކުރެވުމުންނެވެ.\nފަހުން "ވަގުތު" އާ ވާހަކަ ދައްކަވަމުން މެންބަރު ނަސީމް ވިދާޅުވީ ފޯނު ހޯލްޑުގައި އޮތް ކަމަށް އެ ބުނަނީ ސިސްޓަމް ކަނެކްޓް ނުވުމުން ކަމުގައި ކަމަށް ފެނިވަޑައިގަންނަވާ ކަމަށް އޭނާ ވިދާޅުވިއެވެ. އެހެން ވިޔަސް ފޯނު ހޯލްޑަށް ނުލާ ކަމަށާއި ވާހަކަ ނުދެކެވުނީ ދިމާވި ޓެކްނިކަލް މައްސަލައަކާ ގުޅިގެން ކަމަށެވެ. އެ މައްސަލަ ފަހުން ކުރިއަށް ދާނެ ކަމަށް އޭނާ ވިދާޅުވިއެވެ.


Olympic size ge swimming pool eh elhumah Male inn binn dheefi\n25 ނޮވެންބަރ 20193ކޮމެންޓް\nއޮލިމްޕިކް ސައިޒުގެ ސްވިމިން ޕޫލެއް އެޅުމަށް މާލެއިން ބިން ދީފި\nއޮލިމްޕިކް ސައިޒުގެ ސްވިމިން ޕޫލެއް މާލޭގައި އެޅުމަށް ބޭނުންވާ ބިން ސަރުކާރުން ހަމަޖައްސާފައިވާ ކަމަށް ރާއްޖޭގެ ސްވިމިން އެސޯސިއޭޝަނުން ބުނެފި އެވެ.\nއޮލިމްޕިކް ސައިޒުގެ ސްވިމިން ޕޫލް ކޮމްޕްލެކްސް މާލެ ސަރަހައްދުގައި ހަދަން ފެށުމަކީ ސަރުކާރުގެ 100 ދުވަހުގެ ވައުދުގެ ތެރޭގައި ހިމެނޭ ކަމެކެވެ. އެހެން ނަމަވެސް އެ މަސައްކަތުގެ އަމަލީ މަސައްކަތް ފެށިފައި ނުވާއިރު، އެ ކަމުގައި އެންމެ ފަހުން ލިބުނު މައުލޫމާތަކީ، ސްވިމިން ޕޫލް ޤާއިމުކުރާނެ ތަނެއް ކަނޑައެޅުމުގެ މަޝްވަރާތައް ކުރިއަށްދާ ކަމެވެ.\nސީއެންއެމްގެ "އިތުރު ކާފު" ޕްރޮގްރާމުގައި ވާހަކަ ދައްކަވަމުން ރާއްޖޭގެ ސްވިމިން އެސޯސިއޭޝަންގެ ނައިބު ރައީސް އިސްމާއިލް އަލީ ވިދާޅުވީ، މިހާ ހިސާބަށް އައި އިރު ސްވިމިން ޕޫލުގެ ވާހަކަ އޮތީ ކަރުދާހުގައި އެކަނި ކަމަށެވެ.\nއިސްމާއިލް ވިދާޅުވީ، އެހެން ޤައުމުތަކުގައި ވެސް ހުންނަ ފެންވަރުގެ އޮލިމްޕިކް ސައިޒުގެ ސްވިމިން ޕޫލެއް އެޅުމަށް މާލެއިން ބިން ހުސްކުރެވިފައިވާ ކަމަށެވެ. އަދި އެބިން ޔޫތް މިނިސްޓްރީ އާއި ހަވާލުކުރެވިފަިއިވާ އިރު އެބިން ތަރައްޤި ކުރުމުގެ މަސައްކަތް މިނިސްޓްރީ އާއި ސްވިމިން އެސޯސިއޭޝަން ގުޅިގެން ކުރިއަށް ގެންދާ ކަމަށް އިސްމާއިލް ވިދާޅުވި އެވެ.\n"އިރާދަކުރެއްވިއްޔާ އެތަނުގެ މަސައްކަތް ނިމިގެން ދާއިރު، އޮލިމްޕިކް ސައިޒުގެ ސްވިމިން ޕޫލަކާއި، ދުނިޔޭގެ އެހެން ޤައުމުތަކުގައި ވެސް ހުންނަ ފެންވަރުގެ ސުވިމިން ޕޫލެއް، އޭގެ އިތުރުން މުބާރާތް ކުރިއަށް ދާއިރު ވޯމްއަޕް އަދި ވޯމްޑައުން ޕޫލެއްގެ ގޮތުގައި 25 މީޓަރުގެ ހަތަރު ލޭންގެ ޕޫލެއް އޮންނާނެ،" އިސްމާއިލް ވިދާޅުވި އެވެ.\nމީގެ އިތުރުން ސްވިމިން ޕޫލް ތަރައްޤީކޮށް ނިމޭއިރު، ކުޅި ބަލަން މީހުން ތިބޭނޭ ރަނގަޅު ތަނަކާއި އެހެން ވަސީލަތްތައް ވެސް ހިމެނޭ ރަނގަޅު ޕޫލެއް އެޅިގެން ދާނެ ކަމަށް އިސްމާއިލް ވިދާޅުވި އެވެ. އަދި އެކަމަށް ބޭނުންވާ ކުރެހުންތައް ނިންމާ ޔޫތް މިނިސްޓްރީ އާއެކު މަޝްވަރާ ކުރެވި ފައިނަލް ކުރެވިފައިވާ ކަމަށް އިސްމާއިލް ވިދާޅުވި އެވެ. އަދި އެ މަސައްކަތުގައި މިހާރު ކުރިއަށް ދަނީ ފައިސާ ހޯދުމުގެ މަސައްކަތް ކަމަށް ވެސް ވިދާޅުވި އެވެ.\nޔޫތު މިނިސްޓްރީ ސްވިމިން ސްވިމިންގ އެސޯސިއޭޝަން\nއެންމެ ރަށެއްގައި ފަތަންދާ ދޮޅަހަކަށްމީހުން ރުއްސަން މިހުރިހާކަމެއް މިކުރަނީ. ކުރިން ބުނީ ޕޫލެއްނެތިގެނޭ މެޑަލް ނުލިބެނީ، ޕޫލެއް އެޅީމަވެސް އަންނަނީ ހުސްއަތާ، އައިސް ބުނަނީ ޕޫލު ތިލަވީމައޭ މެޑަލް ނުލިބެނީ. މިހާރު އަނެއްކާ ދެވަނަ ޕޫލު އަޅަންވީ.\nކީކުރަންތޯ އޮލިމްޕިކުސައިޒު ޕޫލެއް އަޅަނީ.. އޭރުން ތިތަން ބޭނުން ކުރެވޭނީ އޮލިމްޕިކު ފެތުންތެރީންނައް..މިތަނައް ބޭނުންވަނީ ކުޑަކުދީންނާއި އާއިލާ ގޮވައިގެން އެރިލާނެ ރީތި ރި ސޯޓު ސުޓައިލް ޕޫލްތަކެއް.\nބިން ހަ ވާލު ކުރެ ވިފަ އެކަމަކު ބިން އޮތްތަނެއް ނޭނގޭ


އެންވަޔަރްމެންޓް މިނިސްޓްރީ / ތިމާވެށި\nތިލަފުށީގެ ބިން ހިއްކަން އެމްޓީސީސީއާ ހަވާލުކޮށްފި\nDecember 06, 2017 7\nށ އަދި ނ. ގައި ކަރަންޓުގެ ބޮޑު މަޝްރޫއެއް\nށ. އަތޮޅާއި ނ. އަތޮޅުގައި މީހުން ދިރިއުޅޭ ހުރިހާ ރަށެއް ހިމެނޭ ގޮތަށް ކަރަންޓުގެ ބޮޑު މަޝްރޫއެއް ހިންގަން ޗައިނާ ކުންފުންޏަކާ މިއަދު ހަވާލުކޮށްފި އެވެ.\nތިލަފުށީގައި ވޭސްޓް ބޭލިން ސިސްޓަމެއް ގާއިިމު ކުރުމަށް 1.7 މިލިއަން ޑޮލަރު (27 މިލިއަން ރުފިޔާ) އަށް ސްވިޑްންގެ ކުންފުންޏަކާ މިއަދު ހަވާލުކޮށްފި އެވެ.\nކުނި އުކުމުގެ ގަވާއިދަށް އަމަލު ކުރުން ފަސްކޮށްފި\nދެ ރަށެއްގެ ފެނާއި ނަރުދަމާ ގާއިމުކުރަން ހަވާލުކޮށްފި\nޅ. ނައިފަރުގައި ފެނާއި ނަރުދަމާ އަދި ތ. ވޭމަންޑޫގައި ނަރުދަމާގެ މަސައްކަތް ކުރަން އިންޑިއާގެ ޖޮއިންޓް ވެންޗާ ކުންފުންޏެއް ކަމަށްވާ އެލްއީ ޓްރިވެނީ ޖޭވީ އާ މިއަދު ހަވާލުކޮށްފި އެވެ.\nކުނި މެނޭޖްކުރުމާ ގުޅޭ ގޮތުން ދެ މަސައްކަތެއް ހިންގަން ދެ ކުންފުންޏަކާ ހަވާލުކޮށްފި އެވެ.\nކުނިއުފުލުމާބެހޭ ގަވާއިދަށް ބިދޭސީން ހޭލުންތެރިކުރަނީ\nކުނި އުކާލުމުގެ އާ ގަވާއިދަށް ބިދޭސީން ހޭލުންތެރިކުރުވުުގެ މަސައްކަތް ވޭސްޓް މެނޭޖްމަންޓް ކޯޕަރޭޝަން (ވެމްކޯ) އާއި ތިމާވެއްޓާ ބެހޭ މިނިސްޓްރީން ފަށައިފި އެވެ.\nކުނި މެނޭޖްކުރާ ސާމާނު ހޯދަން ބަޔަކާ ހަވާލުކޮށްފި\nސ. ހުޅުމީދޫ އާއި ފުވައްމުލަކާއި ހުވަދު އަތޮޅުގެ އަށް ރަށަކަށް، ޑަސްބިނާއި ގަސްކާނާ އުފައްދަން ބޭނުންވާ ސާމާނު ފޯރުކޮށްދޭން މިލިއަނަކަށް ވުރެ ގިނަ ރުފިޔާ އަށް ކުންފުންޏަކަށް މިއަދު ހަވާލުކޮށްފި އެވެ.\nFebruary 16, 2017 28\nދުނިޔޭގެ ޗަކަބިމާއި ކުޅީގެ ދުވަސް ފުވައްމުލަކުގައި\nރާއްޖޭގައި ފުރަތަމަ ފަހަރަށް ފާހަގަކުރާ، ދުނިޔޭގެ ޗަކަބިމާއި ކުޅީގެ ދުވަސް ފުވައްމުލަކުގައި ފާހަގަކުރާ ގޮތަށް ނިންމައިފި އެވެ.\nކުނިކޮތަޅު އެލުވާލައިގެން ގެންދިއުން މަނާކުރަނީ\nޒޯން 3ގެ ވޭސްޓް މެނޭޖްމަންޓް ސެންޓަރު ތިލަފުށީގައި\nރާއްޖޭގެ ރަށްތައް ސާފުކޮށް ބެލެހެއްޓުމަށާއި ރައްކާތެރި ގޮތެއްގައި ކުނި ނައްތާލެވޭނެ ނިޒާމުތައް ގާއިމު ކުރަން ބޭރުގެ ބޮޑެތި ބޭންކުތަކުގެ އެހީއަށް ރާއްޖޭން މިއަދު އެދެފި އެވެ.\nކުނި ނައްތާލާ ބިމުގެ ވަށާފާރު ރާނަން ހަވާލުކޮށްފި\nހަތަރު ރަށެއްގައި ކުނި މެނޭޖުކުރަން ބޭނުންވާ ސާމާނު ގަތުމަށް ހަތް މިލިއަން ރުފިޔާ އަށް މިއަދު ބަޔަކާ ހަވާލުކޮށް، ކުނި ނައްތާލުމުގެ މަސައްކަތަށް މާލޭގެ އިންޑަސްޓްރިއަލް ވިލެޖުން ހާއްސަކުރި ބިމުގެ ވަށާފާރު ރާނަން ވެސް ބަޔަކަށް ދީފި އެވެ.\nމޫސުމާބެހޭ މައުލޫމާތު ލިބޭނެ ސިސްޓަމް ގާއިމްކުރަނީ


ޔަމަނުގައި ޙޫޘީންނަށް ބޮޑެތި ކުރިއެރުންތަކެއް ޔަމަނުގައި ޙޫޘީންނަށް ބޮޑެތި ކުރިއެރުންތަކެއް\nޔަމަނުގައި ޙޫޘީންނަށް ބޮޑެތި ކުރިއެރުންތަކެއް\nޔަމަނުގެ ސަރުކާރަށް ތާޢީދުކުރާ ހަނގުރާމަވެރިންގެ ބައެއް / ފޮޓޯ: ރޮއިޓަރސް\nޔަމަނުގެ ދާޚިލީ ހަނގުރާމައިގައި ޙޫޘީ ޖަމާޢަތުން ބޮޑެތި ކުރިއެރުންތަކެއް ހޯދައިފިއެވެ.\nފާއިތުވި ދުވަސްތަކުގެ ތެރޭގައި ޙޫޘީންގެ ބާރުގެ ދަށުގައި އޮންނަ އެ ޤައުމުގެ ދުވަސްވީ ވެރިރަށް ޞަންޢާގެ އިރުމަތީގައި އޮންނަ ރަޙަބާވަނީ އެ ޖަމާޢަތުގެ ބާރުގެ ދަށަށް ގެނެސްފައެވެ. ރަޙަބާގައި ބަދަލުކުރި ޙަމަލާތަކުގައި ދެ ފަރާތުން 65 ހަނގުރާމަވެރިންވަނީ މަރުވެފައެވެ. އެކި ފަހަރުމަތިން ރަޙަބާވަނީ ޙޫޘީންނާއި ޔަމަނުގެ ސަރުކާރުގެ ބާރުގެ ދަށަށް ގެންގޮސްފައެވެ. އެއާއެކު އެ ރަށްވެފައިވަނީ ޔަމަނުގެ ދާޚިލީ ހަނގުރާމައިގެ އެންމެ މުޙިއްމު ސަރަޙައްދަށްވެފައެވެ.\nޔަމަނުގެ ސަރުކާރުގެ ބާރުގެ ދަށަށް ރަޙަބާ ގެންގޮސްފައިވަނީ މިދިޔަ ޖުލައި މަހުގެ ތެރޭގައެވެ. އޭގެ ކުރިން މިދިޔަ ސެޕުޓެންބަރުގެ މަހުގެ ތެރޭގައި ސަރުކާރުގެ ފައުޖުތަކަށްވަނީ އެ ރަށް ގެއްލިފައެވެ. ޙޫޘީންގެ ބާރުގެ ދަށަށް ރަޙަބާ އަލުން ގެނައުމަށްފަހު އެ ޖަމާޢަތުންވަނީ ޔަމަނުގެ ސަރުކާރުގެ ބާރުގެ ދަށުގައި އޮންނަ މާރިބަށް ޙަމަލާދޭން ފަށައިފައެވެ. މާރިބަކީ ޔަމަނުގެ ސަރުކާރުގެ ބާރުގެ ދަށުގައި މިހާރު އޮތް ހަމައެކަނި މައި ރަށެވެ. އޭގެ އިތުރުން އަހަރުގެ ކުރީކޮޅު ސަރުކާރުގެ ފައުޖުތަކުން ކުރިއެރުންތަކެއް ހޯދި ނަމަވެސް ޙޫޘީންވަނީ އެ ފައުޖުތައް ފަހަތައް ޖައްސައިފައެވެ. އެއާއެކު ޔަމަނުގެ ދާޚިލީ ހަނގުރާމަ ކާމިޔާބުކުރާނީ ޙޫޘީންކަމަށް މިހާރުވަނީ ބެލެވެން ފަށައިފައެވެ.\nޔަމަނުގެ ދާޚިލީ ހަނގުރާމައަކީ ސުންނީންނާއި ޝިޢީންނާ ދެމެދު ކުރަމުންދާ އެންމެ ވަރުގަދަ ހަނގުރާމައެވެ. ޔަމަނުގެ އާބާދީގެ 75 އިންސައްތައަކީ ސުންނީންނެވެ. އަދި ބާކީ 25 އިންސައްތައަކީ ޝިޢީންނެވެ. ޔަމަނުގެ ދާޚިލީ ހަނގުރާމަ ފެށުމުގެ ކުރިން އެ ޤައުމުގެ ސުންނީ އަދި ޝީޢީ ޤަބީލާތަކުގެ މެދުގައިވަނީ ހަމަނުޖެހުން އުފެދިފައެވެ. އެ ހަމަނުޖެހުންތަކުގެ ތެރެއިން ޝިޢީންގެ ހަނގުރާމަވެރި ޖަމާޢަތެއްކަމަށްވާ ޙޫޘީންގެ ބާރުގެ ދަށަށް ޔަމަނުގެ ވެރިރަށް ޞަންޣާ ގެނެސް އެ ޤައުމުގައި އޮތް ސުންނީންގެ ވެރިކަންވަނީ 2014ވަނަ އަހަރުގެ ތެރޭގައި ވައްޓާލައިފައެވެ. އެއާއެކު ސަޢުދީ ޢަރަބިއްޔާ އިސްވެ އެކުލަވާލާފައިވާ އަސްކަރީ އިއްތީޙާދުންވަނީ ހޫޘީންނާ ދެކޮޅަށް ވަރުގަދަ ޙަމަލާތަކެއް ދޭން ފަށައިފައެވެ. ޙޫޘީންނަށް އެންމެ ބޮޑު އެއްބާރުލުމަކާއި އެހީތެރިކަމެއް ލިބެނީ އީރާނާއި ލުބުނާނުގެ ޙިޒުބުﷲ ޖަމާޢަތުންނެވެ.


Ajay ge "Bhuj" ge role akah Nora | Mihaaru\n05 ޖެނުއަރީ 2020 - 06:16\nބޮލީވުޑްގައި މިހާރު އެންމެ ވިދާ އައިޓަމް ގާލްގެ ގޮތުން މަޝްހޫރު ވެފައިވާ ނޯރާ، ފިލްމުން ފެންނާނީ ކުރިން ޕަރިނީތީ ޗޯޕްޅާ ސޮއިކުރި ހީނާ ރަހްމާންގެ ރޯލުން ކަމަށް މީޑިއާތަކުން ބުނެ އެވެ. ނޯރާގެ ނަން ވަނީ "ބޫޖް" ގެ ވިކިޕީޑިއާގައި ވެސް ހިމަނައިފަ އެވެ.\nއެކަމަކު، މިދިޔަ ހަފުތާގައި މީޑިއާތަކުން ވަނީ ޕަރިނީތީ ކުޅެން އޮތް ރޯލު އޭނާ އަށް ވަގުތު ދެވެން ނެތިގެން ދޫކޮށްލުމުން ޕަންޖާބީ ފިލްމުތައް ކުޅޭ ބަތަލާ އިހާނާ ދިލަކް ސޮއިކުރި ކަމަށް ބުނެފަ އެވެ. އަދި އިހާނާ ވެސް ފިލްމާ ބެހޭ ގޮތުން ވާހަކައެއް ނުދައްކަ އެވެ.\nނަމަވެސް މިހާރު "ބޫޖް" ގެ ކާސްޓްގައި އޭނާގެ ނަމެއް ނެތެވެ. އަބީޝެކް ދުދައްޔާ ޑައިރެކްޓްކުރާ ފިލްމުގެ ކާސްޓުންނަކީ އަޖޭ އާއި ސަންޖޭ ދަތާއި ސޮނާކްޝީ ސިންހާ އާއި ރާނާ ދަގޫބަތީ އާއި އައްމީ ވާކާއި ޕްރަނީތާ ސުބާޝްގެ އާއި މަހޭޝް ޝެޓީގެ އިތުރުން ނޯރާ އެވެ.\nWeather forecast for today.. too HOT to Handle 🥵🔥 Garmi out NOW https://t.co/VHm0EWUtSn@TSeries @Varun_dvn @Its_Badshah @iAmNehaKakkar @remodsouza @itsBhushanKumar pic.twitter.com/oQFOzC1PDB\n— Nora Fatehi (@Norafatehi) December 26, 2019\nމިއީ، އަންނަ އޮގަސްޓް މަހުގެ 14 ގައި ސިނަމާތަކުގައި އަޅުވަން ނިންމާފައިވާ ފިލްމެކެވެ.\nޖުމްލަ 100 ކްރޯޑް ރުޕީސް (14 މިލިއަން ޑޮލަރު) ގެ ބަޖެޓަކުން ހަދާ "ބޫޖް" އަކީ 1971 ގެ އިންޑިއާ އާއި ޕާކިސްތާނާ ދެމެދު ކުރި ހަނގުރާމައިގެ ތެރޭގައި ބޫޖްގައި ގާއިމް ކޮށްފައިވާ އެއާސްޓްރިޕް ހަލާކުކޮށްލުމުން އޭގެ ފަހުން ހިނގި ކަންތައްތަކަށް ބިނާކުރާ ފިލްމެކެވެ. އެއާސްޓްރިޕް ހަލާކުކޮށްލުމުން، އިންޑިއަން އެއާ ފޯސް (އައިއޭއެފް) ސްކޮޑްރަންގެ ލީޑަރެއްގެ ގޮތުގައި މަސައްކަތް ކުރި ވިޖޭ ކަރްނިކް އިސްކޮށް، ބޫޖާއި އެ އަވަށާ ކައިރީގައި ހުރި އަވަށްތަކުގެ 300 އެއްހާ އަންހެނުންގެ ވެސް އެހީއާ އެކު އަލުން އެއާސްޓްރިޕް ގާއިމް ކުރަން ކުރި މަސައްކަތްތައް މި ފިލްމުން ފެންނާނެ އެވެ. މި ފިލްމުގައި އަޖޭ ކުޅެނީ ވިޖޭގެ ރޯލެވެ.\n"ދިލްބަރު" އާއި "އޮ ސާކީ ސާކީ" ފަދަ އައިޓަމް ލަވަތަކުން ވިދުން ގަދަކޮށްލި ނޯރާ "ބޫޖް" އަށް ސޮއިކުރި އިރު، އޭނާގެ ކުރިއަށް އޮތް ފިލްމަކީ މި މަހުގެ 24 ގައި ރިލީޒްކުރާ "ސްޓްރީޓް ޑާންސާ" އެވެ.


Bodu lead akaa eku Liverpool ah thaareehee record eh | Mihaaru\nބޮޑު ލީޑަކާ އެކު ލިވަޕޫލަށް ތާރީހީ ރެކޯޑެއް\nލަންޑަން (އޮކްޓޫބަރު 6) - ފަހު ވަގުތު ޖެހި ގޯލުން ލެސްޓާ ސިޓީގެ މައްޗަށް 2-1 އިން ކުރިހޯދައި އިނގިރޭސި ޕްރިމިއާ ލީގުގެ މި ފަހަރުގެ ސީޒަނުގައި މިހާތަނަށް ކުޅުނު އަށް މެޗުން މޮޅުވެ ލިވަޕޫލުން ލީގުގެ ތާރީހުގައި ރެކޯޑެއް ގާއިމްކޮށްފި އެވެ.\nރޭގެ ނަތީޖާއާ އެކު ލިވަޕޫލަކީ ލީގު ތާރީހުގައި ފުރަތަމަ އަށް މެޗުން ދެ ސީޒަނެއްގައި މޮޅުވި ފުރަތަމަ ޓީމެވެ. އަދި ލީގުގައި ފަހު ވަގުތު ޖެހި ގޯލުން މޮޅުވުމުގެ ރެކޯޑް ވެސް އޮތީ ލިވަޕޫލް އަތުގަ އެވެ. އެ ޓީމުން ވަނީ އިތުރު ވަގުތުގައި ޖެހި ގޯލުތަކުން 34 މެޗުން މޮޅުވެފަ އެވެ\nލިވަޕޫލުން ވަނީ އެންމެ ފަހުން ލީގުގައި ކުޅުނު 17 މެޗުން ވެސް މޮޅުވެފަ އެވެ. އެންމެ ގިނަ މެޗުން މޮޅުވުމުގެ ރެކޯޑް އޮތީ މެންޗެސްޓާ ސިޓީ އަތުގަ އެވެ. އެ ޓީމުން އެ ރެކޯޑް ހެދީ 18 މޮޅު ހަމަކޮށްގެންނެވެ.\nސައްތަ އިން ސައްތަ ރެކޯޑަކާ އެކު އަށް މެޗުން 24 ޕޮއިންޓް ހޯދައިގެން އަށް ޕޮއިންޓުގެ ލީޑަކާ އެކު ލިވަޕޫލް ލީގުގެ އެއް ވަނައިގައި އޮތްއިރު އެންމެ ފަހުގެ ޗެމްޕިއަން ސިޓީ ދެ ވަނައިގައި އޮތީ ހަތް މެޗުން 16 ޕޮއިންޓާ އެކު އެވެ.\nލިވަޕޫލްގެ ކުރީގެ ކޯޗު ބްރެންޑަން ރޮޖާސްގެ އިރުޝާދުގެ ދަށުން ބޮޑު ކުރިއެރުމެއް ހޯދާފައިވާ ލެސްޓާ އިން ރޭގެ މެޗުގައި ވެސް މޮޅު ކުޅުމެއް ދެއްކި އެވެ. ލިވަޕޫލުން ޕްރެޝަރުގައި ބައެއް ވަގުތުތަކުގައި ކުޅުނު މި މެޗުގެ 40 ވަނަ މިނިޓްގައި އެ ޓީމަށް ލީޑުނަގައިދިނީ ސަޑިއޯ މާނޭ އެވެ. ލީޑުފުޅާކުރަން ލިވަޕޫލްގެ ރޮބާޓޯ ފިރްމީނޯ އާއި މުހައްމަދު ސަލާހަށް ރަނގަޅު ފުރުސަތުތަކެއް ލިބުނެވެ.\nލެސްޓާ އަށް އެއްވަރުކޮށްދިނީ އަނިޔާ އަށް ފަހު އެނބުރި އައިސް ރޭގެ މެޗުގައި ކުޅުނު ޖޭމްސް މެޑިސަން އެވެ. މެޗުގެ އިތުރު ވަގުތުގެ ފަހު މިނިޓްގައި ލިވަޕޫލް މޮޅުކޮށްދިނީ ޖޭމްސް މިލްނާ ޖެހި ޕެނަލްޓީންނެވެ. މި ޕެނަލްޓީ އަކީ ލިވަޕޫލްގެ މާނޭ އަށް ލެސްޓާގެ މާކް އޯލްބްރައިޓަން ކުރި ފައުލަކަށް ރެފްރީ ދިން ޕެނަލްޓީ އެކެވެ. ޕެނަލްޓީ ދިނީ ވީޑިއޯ އެސިސްޓަންޓް ރެފްރީ (ވީއޭއާރް) އިން ވެސް ބެލުމަށް ފަހު އެވެ.\nލެސްޓާ ކޯޗު ރޮޖާސް ވަނީ އެ ޕެނަލްޓީ އަކީ ރަނގަޅު ނޫން ނިންމުމެއް ކަމަށް ބުނެފަ އެވެ. އަދި މެޗު ދިޔަ ގޮތުން ލެސްޓާ އަށް ޕޮއިންޓެއް ހައްގުވާ ކަމަށާއި ލިވަޕޫލް ކަހަލަ ޓީމަކާ ދެކޮޅަށް ލެސްޓާ އިން ދެއްކި ކުޅުމަށް ތައުރީފުކުރާ ކަމަށް ވެސް ބުންޏެވެ.\nރޭގެ މެޗުގައި ލެސްޓާގެ ހަމްޒާ ޗޯދުރީ ކުރި ޓެކުލެއްގެ ސަބަބުން ލިވަޕޫލްގެ ސަލާހުގެ ކުޑަހުޅަށް އަނިޔާވެފައިވާއިރު، މެޗަށް ފަހު ލިވަޕޫލްގެ ކޯޗު ޔާގެން ކްލޮޕް ބުނީ ހަމްޒާ ކުރި ފައުލަށް އޭނާ އަށް ރަތް ކާޑެއް ދައްކަންޖެހޭ ކަމަށެވެ.\nލީގުގައި ރޭ ޓޮޓެންހަމް ކުޅުނު މެޗުން ވަނީ ރަށުން ބޭރުގައި 3-0 އިން ބްރައިޓަން އަތުން ވަނީ ބަލިވެފަ އެވެ.\nފާގީގެ ޒަމާނުގް މެންޔޫއަށް ރެފްރީންނާ އެފްއޭ ވެގެން ލީގު ހޯދަދިން ގޮތަށް ލިވަޕޫލްއަށް މިފަހަރު ލީގު ދޭން އެފްއޭއާ ރެފްރީން ހާދަ އުޅޭހެން ހީވެޔޭ. އާން ކޮންމެ ހަފްތާއަކު ސިޓީއަށް ވުރެ ކުރިން މި މީހުންގެ މެޗް އެބަ ކުޅުވާ ވިއްޔާ\nކްލޮޕް އެބުނީ ހަމަރަނގަޅަށް. އޭނާއަށް ރަތްކާޑެއް ދައްކަންޖެހެއެވެ.\nއެފައުލްކުރުމށް މަގުފަހިކުރީ ރެފްރީ. އެބޯޅަ ހިފައިގެން ސަލާ ދިޔައީ ބޮޑު ފައުލެއް ކޮށްފައި.


Huvadhoo dhathuru ge aneh faraai: Gekolhah gaa uki, baaruge beynun...\nހުވަދޫ ދަތުރުގެ އަނެއް ފަރާތް: ގެކޮޅަށް ގާ އުކި، ބާރުގެ ބޭނުން ކުރީ ޕީޕީއެމާ ދެކޮޅަށް!\nއިބޫ ހުންނެވި ގެކޮޅަށް ގާ އުކީ ވިލިނގިލިން\nޕީޕީއެމް ސަޕޯޓަރުންގެ ގަޔަކަށް ޕެޕާ ސްޕްރޭ ޖެހީ ވިލިނގިލީގައި\nފުލުހުން ކުރި މަސައްކަތަށް ތައުރީފުކޮށްފައިވޭ\nކ. މާލެ5ސެޕްޓެންބަރ 2018 | ބުދަ 16:23 10,957\nހުވަދު އަތޮޅަށް ކުރެއްވި ދަތުރުފުޅުގައި އިބޫ ގދ. އަތޮޅުގައި - އަވަސް\nސިޔާސީ ފޯރި ގަދަވެ، ބަހުގެ ހަމަލާތަކުގެ އަޑު ވަނީ ގަދަވެފައެވެ. އެއް ބަޔަކު، އަނެއް ބަޔަކަށް އެ ހަމަލާތައް ކޮންމެ ދުވަހަކުމެ ދެމުންދެއެވެ. އިންތިހާބީ މޫސުމުގައި އެ މަންޒަރު އާންމުކޮށް ފެނެއެވެ. ހުވަދޫގެ ބައެއް ރަށްތަކުން ވެސް ފެނުނީ އެ މަންޒަރެވެ. އިވުނީ އެ އަޑުތަކެވެ.\nގުޅިފައިވާ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) ހުވަދު އަތޮޅަށް ވަޑައިގެންނެވި ދަތުރުފުޅުގައި ތަފާތު މަންޒަރުތަކެއް ފެނިގެން ދިޔައެވެ. ކުރި ހޯދުމަށް ފޯރިއާއެކު މަސައްކަތް ކުރިތަން ފެނުނެވެ. ހަރުގެތަކުގެ އަޑަށް ވުރެ ޖަގަހަތަކުގެ އަޑު ގަދަކުރަން އުޅުނެވެ. ދިދަ ފަތިތަކާއި އެކި ކުލަތަކުން ކުރި ހޯދަން މަސައްކަތް ކުރިއެވެ.\nއެ ފޯރީގައި ހައްދު ފަހަނަ އަޅާ ދިޔަތަން ވެސް ފެނުނެވެ. އެގޮތުން އިބޫ ވަޑައިގެންނެވި ވަގުތާ ދިމާކޮށް ބައެއް ރަށްތަކުގެ ބައެއް ޖަގަހަތަކުން "ޖެއްސުން" ކުރުމުގެ ގޮތުން އަޑުގަދަކޮށް ލަވަ ޖެހިއެވެ. އިބޫއަށް މަރުހަބާ ދެންނެވުމަށް ސަފު ހަދައިގެން ތިބި މަގުތަކުގައި ވެހިކަލް ބުރު ބާއްވާއި، އިދިކޮޅު ހަރަކާތަށް ހުރަސް އެޅިއެވެ.\nއެ ހާލަތަށް ކަންތައްތައް ދިއުމުން، އިތުރަށް ގޯސްވެދާނެތީ، ފުލުހުން އިސް ކުރީ މަސްލަހަތެވެ. އިބޫ ގއ. ވިލިނގިއްޔަށް ވަޑައިގެންނެވި ވަގުތު އެ ރަށުގައި ޕީޕީއެމްގެ ރެލީއެއް ކުރިއަށްދިޔައެވެ. ޕީޕީއެމް ސަޕޯޓަރުން އިސްވެ އޮވެ، ސަރުކާރުގެ މުވައްޒަފުންނާއި ސިވިލްސާވަންޓުން ނެރެގެން ބޭއްވި އެ ވެހިކަލް ބުރު ގޮސް ހުއްޓުނީ އިބޫއަށް މަރުހަބާ ދަންނަވަން ރަށުގެ ބޮޑު މަގުގައި ދަމާލާފައިވާ ސަފާ ހިސާބަށެވެ. ބޭނުމަކަށްވީ އިބޫއަށް މަރުހަބާ ދަންނަވަން ގޮސް ތިބި މީހުންނަށް ހުރަސް އެޅުމެވެ. ނަމަވެސް އެ ދެމެދަށް ވަނީ ފުލުހުންނެވެ. ފުލުހުން ސުލްހައަށް މަސައްކަތް ކުރިއެވެ. ހަމަނުޖެހުން ހިންގަން އުޅުނު މީހުން ދުރަށް ޖެއްސިއެވެ. އިބޫއަށް މަރުހަބާ ދަންނަވަން ހުރަސް އަޅަން އުޅުނު މީހުންނަށް ހުރަކަށް ވީ ފުލުުހުންނެވެ.\nއެންމެ ފަހުން އެ މީހުން ފުލުހުންނާ ކުރިމަތިލާން އުޅުމުން ފުލުހުން ޕެޕާ ސްޕްރޭ ވެސް ޖެހިއެވެ. ރައްދުގައި ބާރުގޭ ބޭނުންކޮށް އިބޫއަށް ހުރަސް އަޅަން އުޅުނު މީހުން މައިތިރި ކުރިއެވެ.\nއެ ހިސާބުން އެ ވާހަކަ ނިމުނީއެއް ނޫނެވެ. ފުރަން އޮތް ދުވަހު ނޫން އޭގެ ކުރީ ދުވަހު އިބޫ މަޑު ކުރެއްވީ ވިލިނގިލީގައެވެ. އެ ރަަށުގައި ހުންނަ ކުރީގެ އަތޮޅުގެ ނުވަތަ މިހާރުގެ ނަމުންނަމަ ސްޓޭޓް ހައުސްގައެވެ. ސަރުކާރަށް ތާއިދު ކުރާ ބަޔަކު ހަމަލާ އަމާޒު ކުރީ އެތަނުގެ ދޮރަށެވެ. ދެ ފުލުހަކު ފޯރިއަށް ތިއްބާ، ބަޔަކު އައިސް، ގަލަކުން އެ ގޭގެ ދޮރުގައި ޖެހިއެވެ. އެހާ ހިސާބަކުން، ދަންވަރުގެ އެ ވަގުތުގައި ރަށުގެ މަސް ރަހު ހޫނިވިއެވެ. އިބޫގެ ސަޕޯޓަރުންނަށް އެއީ ކެއްކުރެވޭ ކަމަކަށް ނުވިއެވެ. ނަމަވެސް އެ ރަށަށް ވަޑައިގެން ތިއްބެވި ޕާޓީތަކުގެ އިސް ބޭފުޅުން ނަސޭހަތްތެރިވީ އަތް އިސް ނުކުރުމަށެވެ. ރައްދުގައި އެއްވެސް ކަމެއް ނުކުރުމަށެވެ. އެ އެދުމާއެކު، އިބޫގެ ސަޕޯޓަރުން މައިތިރިވެގެން ތިބީއެވެ.\nއެއަށްފަހު އެމަނިކުފާނު ހުވަދޫގައި ހޭދަ ކުރެއްވި އެންމެ ފަހު ދުވަހު ވަޑައިގެންނެވި ގދ. އަތޮޅުގެ ހަތަރު ރަށަކަށެވެ. އިބޫއަށް ހުރަސް ތަކެއް ކުރިމަތި ކުރަން މަދު ބަޔަކު ދެން މަސައްކަތް ފެށީ މަޑަވެލިންނެވެ. ހޯޑެއްދޫ އާއި މަޑަވެލި ކޯޒްވޭއިން ސައިކަލުގައި ވަޑައިގެން، މަޑަވެއްޔަށް ފައިބައިވަޑައިގެން ސަލާމް ކުރައްވަމުން ގެންދަވަނިކޮށް، އަޑުގަދަކޮށް ޕީޕީއެމްގެ ޖަގަހައަކުން ލަވަ ޖަހަމުން ދަނިކޮށް ފުލުހުން އެ ތަނަށް ވަދެ، އަޑު ގަދަ ކުރާގެ އަޑު ކަނޑާލިއެވެ. އަދި އެކަން ތަކުރާރު ނުކުރުމަށް ނަސޭހަތްތެރިވިއެވެ.\nހުވަދޫ ދަތުރުގައި އިބޫއަށް ސަލާމަތާއި ރައްކާތެރިކަން ދޭން އުޅުނީ 30 ވަރަކަށް ފުލުހުންނެވެ. އިބޫ ވަޑައިގަންނަވާ ކޮންމެ ރަށަކަށް އެ ފުލުހުން ދެއެވެ. ކުރިއާލައި މަގުތައް ބަލަހައްޓައެވެ. އެއްވުންތަކާއި ޖަލްސާތައް ބާއްވާ ތަންތަނަށް ދުއްވާ އެއްޗެހި ނުވަދެވޭ ގޮތް ހަދައި، ބެެރިކޭޑް ޖަހައި، ކޯޑަން ކުރުމުގައި ވެސް އުޅުނީ އެ ފުލުހުންނެވެ. އެ ފުލުހުންގެ ފަރާތުން ފެނުނީ ތައުރީފު ހައްގު މަސައްކަތެކެވެ.\nއެ ސަބަބާ ހުރެ، އިބޫ ހުވަދޫއަށް ކުރެއްވި ހަތަރު ދުވަހުގެ ދަތުރުފުޅު މަޑަވެލިން ނިންމާލައްވަމުން ވަނީ ފުލުހުންނަށް ތައުރީފު ކުރައްވައި ވާހަކަފުޅު ދައްކަވާފައެވެ. އަދި ހުވަދޫގެ މީހުން ދިރިއުޅޭ 18 ރަށަކަށް އެމަނިކުފާނު ވަޑައިގެންނެވުމުން ފުލުހުންގެ ފަރާތުން ފެނުނު މަސައްކަތަށް ފަށްފަށުން ޝުކުރު އަދާ ކުރާ ކަމަށް އިބޫ ވަނީ ވިދާޅުވެފައެވެ.


ޤުރުއާނުގައިވާ ތެދު ސައިންޓިފިކް މައުލޫމާތު، ސައިންސްވެރީން އަންތަރީސްކޮށްފައި…! – Ungoofaaru\nބަނޑޭރިގަނޑު/ދިރިއުޅުން/ދީން/ޤުރުއާނުގައިވާ ތެދު ސައިންޓިފިކް މައުލޫމާތު، ސައިންސްވެރީން އަންތަރީސްކޮށްފައި…!\nއިބްރާހީމް ޒަޔާން 19 މެއި 2018\n0 5183މިނެޓުން ކިޔާލެ\nއިސްލާމް ދީނުގެ ޢަދުއްވުން ދަނީ އަބަދުވެސް ޤުރުއާނުން ކުށެއް ފެނޭތޯ ރެޔާއި ދުވާލު މަސައްކަތްކުރަމުންނެވެ. ހަމައެހެންމެ ޤުރުއާނުން މިޒަމާނުގެ ސައިންސާއި ފުށުއަރާ ކަމެއްވެސް ފެނޭތޯ އެމީހުން ދަނީ ބަލަމުންނެވެ. މިގޮތުން ބައެއް މީސްމީހުންވަނީ ޤުރުއާނުގެ ބައެއް އާޔަތްތަކަކީ ސައިންސާއި ފުށުއަރާ ކަންކަން ކަމަށް ދަޢުވާވެސް ކޮށްފައެވެ. ނަމަވެސް މުސްލިމުން، އެ ފަދަ އާޔަތްތަކުގެ މާނައާއި ތަފްސީރަށް ބަލައި ދިރާސާކޮށް ނިމޭ އިރު އަބަދުވެސް ކާފަރުންތައް އޮންނަނީ ނުހަނު ފާޅުކަންބޮޑު ގޮތެއްގައި ފަޟީޙަތްވެފައެވެ. މި ފަދަ ބައެއް އާޔަތްތަކާއި، އެ ފަދަ އާޔަތްތަކަށް މުސްލިމު ޢިލްމުވެރީން ދެއްވާފައި ހުންނަ ވަރުގަދަ ރައްދުތައް، މުޅި ދުނިޔެއަށް މަޝްހޫރު ދާޢީ- ޑރ ޒާކިރް ނައިކްގެ “ޤުރްއާން އެންޑް މޯޑާން ސައިންސް- ކޮންފްލިކްޓް އޯ ކޮންސިލިއޭޝަން” ބެއްލެވުމުން ފެނިގެންދާނެއެވެ.\nމިއީ ޔުނިވާސިޓީ އޮފް ޓޮރޮންޓޯގެ ޑިޕާޓްމެންޓް އޮފް އެނެޓޮމީ އެންޑް ސެލް ބައޮލޮޖީގެ ޕްރޮފެސާއެކެވެ. މީނާއަކީ ބޭސްވެރިކަމާއި ބެހޭ ޢިލްމީ އެތަކެއް ފޮތްތަކެއްގެ މަޝްހޫރު މުޞައްނިފެވެ. މި ގޮތުން މީނާގެ “ކްލިނިކަލީ އޮރިއެންޓެޑް އެނެޓޮމީ” (ތިންވަނަ އެޑިޝަން) އާއި، ޕްރޮފެސާ ޓީ.ވީ.އެން ޕާސައުޑް އާއި އެކު ލިޔުނު “ދަ ޑިވެލޮޕިން ހިއުމަން” ފަސްވަނަ އެޑިޝަން ފާހަގަކޮށްލެވެއެވެ. މި ޕްރޮފެސަރު ކީރިތި ޤުރުއާނާއި ބެހޭގޮތުން ބުނެފައިވެއެވެ.\n“ފާއިތުވެ ދިޔަ ތިން އަހަރު އަހަރެން ވާނީ ސުޢޫދީ ޢަރަބިއްޔާ، ޖިއްދާގެ ކިންގް އަބްދުލް ޢަޒީޒް ޔުނިވާސިޓީގެ އެންބްރިއޮލޮޖީ ކޮމިޓީގައި މަސައްކަތްކޮށްފައެވެ. އަދި އަހަރެންވާނީ ޤުރުއާނާއި ސުންނަތުގައިވާ އެންބްރިއޮލޮޖީއާއި ބެހޭ އާޔަތްތައް ތަފްސީރު ކުރުމުގައި އެހީތެރިވެދީފައެވެ. ޤުރުއާނުގައިވާ އެ ފަދަ އާޔަތްތައް ފެނިފައި އަހަރެން ހަމަ ހައިރާންވިއެވެ. ސަބަބަކީ ޤުރުއާނުގައި އެފަދަ އާޔަތްތައް ރިކޯޑް ކުރެވިފައިވަނީ އެންބްރިއޮލޮޖިކަލް ސައިންސްއާއި ބެހޭ އެއްވެސް އެއްޗެއް ހޯދިފައި ނެތް ދުވަސްވަރެއްގައި ކަމަށް ވުމެވެ. އެއީ ގާތްގަނޑަކަށް މީލާދީ ގޮތުން7ވަނަ ޤަރުނެވެ. އަހަރެންނަށް ކޮންމެވެސް ވަރަކަށް 10 ވަނަ ޤަރުނުގައި މުސްލިމް ސައިންޓިސްޓުންގެ އަގުހުރި ޚިދުމަތްތަކާއި ބެހޭ ޚަބަރު ލިބިފައިވިނަމަވެސް، ޤުރުއާނާއި ސުންނަތުގައިވާ މައުލޫމާތުގެ އެއްވެސް މިންވަރެއް އެނގިފައެއް ނެތެވެ.”\n“ޤުރުއާނުގައިވާ އެންބްރިއޮލޮޖީގެ އާޔަތްތައް ތަފްސީރުކޮށް ދިނުމަށް އެހީތެރިވެ ދިނުމަކީ އަހަރެންނަށް ލިބުނު ވަރަށް ބޮޑު އުފަލެކެވެ. ޤުރުއާނުގައިވާ މިފަދަ އާޔަތްތައް މުޙައްމަދު (ޞައްލަﷲ ޢަލައިހި ވަސައްލަމް) އާއި ހަމައަށް އައިސްފައިވަނީ ﷲ ގެ ފަރާތުން ކަމަށް އަހަރެންނަށް ވަރަށް ފާޅުކަން ބޮޑު ގޮތެއްގައި އެނގިއްޖެއެވެ. ސަބަބަކީ ޤުރުއާނުގައިވާ މި މައުލޫމާތުތައް ސައިންސްވެރީނަށް ހޯދިފައިވަނީ ޤުރުއާން ބާވާލެއްވެވުމުގެ އެތައް ޤަރުނެއް ފަހުން ކަމަށް ވުމެވެ. އެހެންކަމުން މިކަން ދަލީލުކޮށްދެނީ މުޙައްމަދު (ޞައްލަﷲ ޢަލައިހި ވަސައްލަމް) އަކީ ﷲގެ ފަރާތުން ފޮނުވުނު ރަސޫލެއްކަމެވެ.”\n” ކީރިތި ޤުރުއާނުގައި، ހަމައެކަނިވަނީ ރަޙިމުގައި ކުއްޖާ ހެދި ބޮޑުވަމުން ދާއިރު ބޭރުފުށުގެ ސިފަކުރުންތައް އެކަންޏެއް ނޫނެވެ. ކުއްޖާގެ އެތެރޭގެ ހެދި ބޮޑުވުމުގެ މަރުހަލާތަކަށް ދާންދެން ކިޔައިދީފައިވެއެވެ. މި ސިފަކުރުންތައްވަނީ އަދުގެ ސައިންސުން ސާބިތުވެފައެވެ.”\n“ސައިންސްވެރިއެއްގެ ހައިސިއްޔަތުން އަހަރެންނަށް ހަމައެކަނި އެއްޗެއް ބުނަން އެނގޭނީ ސާފުކޮށް ފެންނަން ހުރި ކަންތައްތަކާއި މެދުގައެވެ. އަހަރެންނަށް އެންބްރިއޮލޮޖީއާއި ޑިވެލޮޕްމެންޓަލް ބައޮލޮޖީ އެނގެއެވެ. ހަމައެހެންމެ އަހަރެންނަށް އެނގޭނީ ކީރިތި ޤުރުއާނުން ތަރުޖަމާ ކުރެވޭ ލަފުޒުތަކެވެ. ކުރިންވެސް އަހަރެން ދިން މިސާލުގައިވާ ގޮތަށް، މިއަދު އަހަރެންނަށް މި އެނގޭ އެއްޗެއްސާއި ކަންކަމާއިގެން ޤުރުއާން ބާވާލެއްވުނު ޒަމާނަށް ގޮސްގެން، އަހަރެންނަކަށް ޤުރުއާނުގައި ސިފަކުރައްވާފައި އެވާ ކަންތައްތަކެއް ސިފައެއް ނުކުރެވޭނެއެވެ….\nމުޙައްމަދު (ޞައްލަﷲ ޢަލައިހި ވަސައްލަމް) މި މައުލޫމާތުތައް ލިބިވަޑައިގަތީ ކޮންމެވެސް ފަރާތަކުންނޭ ބުނާ ވާހަކައަށް ރައްދު ދޭނެ އެއްވެސް ދަލީލެއް އަހަރެންނަކަށް ނުފެނެއެވެ. އެހެންކަމުން އެކަލޭގެފާނު (ޞައްލަﷲ ޢަލައިހި ވަސައްލަމް) މި ވާހަކަތައް ލިޔުއްވުމުގައި ވަޙީ ލިބިވަޑައިގަތްކަމާ މެދު ދެކޮޅު ހެދޭނެ އެއްވެސް ޖާގައެއް ނެތެވެ.”\nޓީ.ވީ.އެން. ޕާސައުޑް [T. V. N Persaud]\nމިއީ އެނެޓޮމީގެ ޕްރޮފެސާއެކެވެ. އަދި ހަމައެހެންމެ މިއީ ކެނެޑާގެ ޔުނިވާސިޓީ އޮފް މެނިޓޮބާގެ ޕޭޑިއަޓްރިކްސް އެންޑް ޗައިލްޑް ހެލްތް ގެ ޕްރޮފެސާއެއް ވެސް މެއެވެ. މީނާ ވެސް ޕްރޮފެސަރ ކެއިތް އެލް. މޫރް އާއި އެކު “ދަ ޑިވެލޮޕިން ހިއުމަން” ގެ ފަސްވަނަ އެޑިޝަން ލިޔުމުގައި ބައިވެރިވިއެވެ. ކީރިތި ޤުރުއާނާއި ބެހޭގޮތުން މީނާ ބުންޏެވެ.\n“ބެލެވޭ ގޮތުގައި މުޙައްމަދު (ޞައްލަﷲ ޢަލައިހި ވަސައްލަމް) އަކީ، ލިޔަން ކިޔަން ދެނެވަޑައި ނުގަންނަވާ ވަރަށް އާދައިގެ ބޭކަލެކެވެ. އަހަރެމެން މި ދައްކަނީ މި ފަދަ ބޭކަލަކު މީގެ 14 ޤަރުނު ކުރީން ބަޔާންކޮށްފައިވާ، ޒަމާނީ ސައިންސްގެ ގޮތުން ބަލާއިރު ވެސް އެއްވެސް ކަހަލަ ކުށެއް ނުފެންނަ ފަދަ ޖުމްލަތަކެއްގެ ވާހަކައެވެ.\nއަހަރެންނަށް މިއީ ހަމަ އިއްތިފާގަކުން ބުނެވިފައިވާ ވާހަކަތަކެއް ކަމަކަށް އެއްގޮތަކަށްވެސް ޤަބޫލެއް ނުކުރެވެއެވެ. ސަބަބަކީ މި ހުރިހާ މައުލޫމާތެއް ހަމަ އެންމެ ކުށަކާ ނުލައި ރަނގަޅަށް ބަޔާންކޮށްފައިވުމެވެ. އެހެންކަމުން ޑރ މޫރް ފަދައިން މި ފަދަ ބަސްތަކެއް އައިސްފައިވަނީ ވަޙީގެ ޒަރީއާއިންނޭ ބުނާކަށް އަހަރެންނަކަށް އުނދަގުލެއް ނޫނެވެ.”\n“ފާއިތުވެ ދިޔަ ތިން އަހަރު ތެރޭގައި ކީރިތި ޤުރުއާނާއި މެދު އަހަރެންގެ ޝަޢުޤުވެރިކަން ބޮޑުވިއެވެ. އަހަރެންގެ ދިރާސާތަކުންނާއި މި ކޮންފަރެންސްގެ ތެރެއިން ދަސްވި ކަންތައްތަކަށް ބަލާއިރު، މީގެ 1400 އަހަރު ކުރީން ކީރިތި ޤުރުއާނުގައި ބަޔާން ކުރެވިފައި އެވާ ހުރިހާ ވާހަކަތަކަކީ އަދުގެ ސައިންސް ޤަބޫލުކުރާ ޙައްޤު ތެދުކަމަށް އެއްބަސްވަމެވެ.\nމި ކޮންފަރެންސްގެ ސަބަބުން އަހަރެންނަށް ލިބުނު އެންމެ އަގު ބޮޑު އެއްޗަކީ لا إله إلاَّ الله އެވެ. މުސްލިމަކަށް ވެވުމެވެ.”\nމަސްދަރު: ނޫރުލް އިސްލާމް ޑޮޓްނެޓް\nފޮލޯމީ އުފާ ރޯދަ ކުއިޒް 1439 –3ވަނަ ސުވާލު\nފޮލޯމީ އުފާ ރޯދަ ކުއިޒް 1439 –4ވަނަ ސުވާލު


Instagram, Messenger Adhi WhatsApp Ge Baithakeh Ehkollanee - Vaguthu\nއިންސްޓަގްރަމް، މެސެންޖަރ އަދި ވަޓްސްއެޕްގެ ބައިތަކެއް އެއްކޮށްލަނީ\n1 އަހަރު ކުރިން ( ޖެނުއަރީ 25, 2019 )\nމީސް މީޑިޔާ ސިނާއަތުގެ ދުނިޔޭގެ އެންމެ ބޮޑު އަދި އެންމެ ވަރުގަދަ ކުންފުނިކަމުގައިވާ ފޭސްބުކުގެ ދަށުން ހިންގަމުން އަންނަ މަޝްހޫރު ތިން މީސް މީޑިޔާއެއް ކަމުގައިވާ އިންސްޓަގްރަމް، ފޭސްބުކް މެސެންޖަރ އަދި ވަޓްސްއެޕްގެ މެސެޖިންގ ޚިދުމަތް އެއްކޮށްލުމަށް ފޭސްބުކުން ނިންމައިފިއެވެ.\nއެމެރިކާގެ "ނިއު ޔޯކް ޓައިމްސް" އިން ބުނެފައިވާ ގޮތުގައި ތިން އެޕްލިކޭޝަނުގެ މެސެޖިންގ ބައި އެއްކޮށްލުމަށް ނިންމާފައިވަނީ 2020 ވަނަ އަހަރު އެވެ.\nއެނޫހުން ބުނެފައިވާ ގޮތުގައި މެސެޖިންގ ބައި އެއްކޮށްލިކަމުގައިވިޔަސް ތިން އެޕްލިކޭޝަންވެސް އޮންނާނީ ވަކި ވަކި އެޕްލިކޭޝަންތަކެއްގެ ގޮތުގައެވެ. އަދި އެޕްލިކޭޝަންތަކުގެ މަގުސަދަށްވެސް މާ ބޮޑު ބަދަލެއް ނާންނާނެއެވެ. އެއް ވާނީ ހަމައެކަނި މެސެޖު ކުރުމުގެ ބައެވެ.\nޚަބަރު ފަތުރާ ވަސީލަތްތަކުން ބުނެފައިވާ ގޮތުގައި މި ބަދަލު ގެންނަން އުޅޭކަން ހާމަކޮށްފައިވަނީ ފޭސްބުކުގެ ކޯ-ފައުންޑަރ އަދި ޗީފް އެގްޒެކެޓިވް، މާކް ޒަކަބާގް އެވެ. އަދި އެންޑް ޓު އެންޑް އެންކްރިޕްޓް ކުރުމަށްވެސް ތިން ސަބްސިޑަރީ ކުންފުންޏަށް ވަނީ އަންގާފައެވެ.\nމިކަމާ ގުޅިގެން ފޭސްބުކުގެ ތަރުޖަމާނަކު، މީޑިޔާ އަށް މައުލޫމާތު ދެމުން ބުނެފައިވަނީ މިއީ ޚިދުމަތްތައް ބޭނުންކުރާ ފަރާތްތަކަށް އެންމެ ފުރިހަމަ މެސެޖިންގ ޚިދުމަތެއް ފޯރުކޮށްދިނުމަށް ކުންފުނިން އަޅަން ނިންމާފައިވާ ފިޔަވަޅެއްކަމުގައެވެ.\nފޭސްބުކުން އިންސްޓަގްރަމް ގަނެފައިވަނީ އެއް ބިލިއަން ޑޮލަރުގެ އަގަކަށް 2012 ވަނަ އަހަރުއެވެ. ވަޓްސް އެޕް ގަނެފައިވަނީ 19.3 ބިލިއަން ޑޮލަރަށް 2014 ވަނަ އަހަރުއެވެ. ފޭސްބުކް މެސެންޖަރ އަކީ ސީދާ ފޭސްބުކުގެ އުފެއްދުމެކެވެ.


Dhivehi dhidha akun Burj khalifa dhillaalaifi | Mihaaru\nބުރުޖް ޚަލީފާ ދިވެހި ދިދަ އިން ދިއްލާފައި.\n27 ޖުލައި 2019 - 00:13\nޔުނައިޓެޑް އަރަބް އެމިރޭޓްސް (ޔޫއޭއީ)ގެ ދުބާއީގައި ހުންނަ މި އިމާރާތަކީ ދުނިޔޭގެ އުސް އިމާރާތެވެ. ފެއްސާއި ރަތާއި ހުދުން މި އިމާރާތް ދިއްލީ ރާއްޖޭގެ މިނިވަން ދުވަހުގެ އުފަލުގައި ބައިވެރިވުމުގެ ގޮތުންނެވެ.\nBurj Khalifa 🇲🇻#IndependenceDay pic.twitter.com/wvObHUEOKP\n— aShrafiaano 🇲🇻 (@ashrafiaano) July 26, 2019\nދުނިޔޭގައި ފާހަގަކުރާ އެކި މުނާސަބަތުތަކާ ގުޅިގެން މި އިމާރާތް ދިއްލުމަކީ އާއްމު ކަމެކެވެ. އެކި ގައުމުތަކުގެ މިނިވަން ދުވަހާ ގުޅިގެން އެ ގައުމެއްގެ ދިދަ އިން މީގެ ކުރިން ވެސް މި އިމާރާތް ދިއްލާފައިވެ އެވެ.\nދިވެހި ދިދައަކުން ބުރުޖް ހަލީފާ ދިއްލުމާ ގުޅިގެން ޔޫއޭއީގައި ހުންނަ ރާއްޖޭގެ އެމްބަސީން ކުރި ޓުވީޓު\nބުރުޖް ޚަލީފާ އަކީ 2008 ވަނަ އަހަރުން ފެށިގެން ދުނިޔޭގެ އެންމެ އުސް އިމާރާތުގެ ރެކޯޑް އޮންނަ އިމާރާތެވެ. އުސްމިނުގައި 2700 ފޫޓް ހުންނަ އެ އިމާރާތުގައި 164 ފްލޯ ހުރެ އެވެ.\nމިނިވަން ދުވަސް ރާއްޖެ-ޔޫއޭއީ ޔޫއޭއީ ދުބާއީ\n19 ކޮމެންޓް, 140 ރިއެކްޝަންސް\nއާޖެންޓީނާ ، ސްރީލަންކާ،އިންޑިޔާ ، ޕާކިސްތާން ، ކެނެޑާ ، އެމެރިކާ ، ބަހްރެއިން ، ފިލިޕީންސް ދިވެހިރާއްޖެ ފަދަ އެތައް ގައުމެއްގެ ދިދަ ވަނީ ދިއްލާފަ.\n"ދިދައަކުން" ބުނީމަ ހީވަނީ ރާއްޖޭގަ އެކި ވައްތަރުގެ ގައުމި ދިދަ ހުންނަހެން. "ރަނގަޅު ގޮތަކީ ދިވެހި ދިދައިން ބުރުޖް ޚަލީފާ ދިއްލާލައިފި"\nމިނިވަންދުވަހުގެ ކުޅިވަރުތަކަށް ރައީސް ވަޑައިގެންނެވިއިރު މޫނުމަތީ އެއްވެސް ހިނިތުންވުމެއް ނެތް. ހުރީ ހާސްވެފަ ނޫނީ ވަރަށް ބޮޑަށް ރުޅިއައިއްސަ. އެތައް ދުވަހަކަށް ދެމިގެން ދިއަ އެހާމެ ބުރަ ވަގުތުނެގި ފަރިތަކުރުންތަކަށްފަހު އުއްމީދާއެކު ޕެރޭޑްކުރި ކެޑޭޓްކުދިންކޮޅާ ދިމާއަށް ހިނިތުންވުމެއްހާ ހިސާބު ނުދީ ހުންނެވީ. މޫނުފުޅުވަނީ ވަރަށް ބޮޑަށް އުދާސްވެ ހިތްހަމަނުޖެހިފައި. ބަޔަކު ކުރީގެ ރައީސެއްގެ މޫނު ހުންނަ ގޮތާމެދު ވަރަށް އެއްޗެހި ކިޔައި އުޅުނު.\nމިކަން ވެސް ހަޖަމްނުވާބަޔަކު އުޅޭނެ، ބަޔަކު ޤަބޫލް ކުރިއަސް ނުކުރިޔަސް، މިއިން ދޭހަކޮއްދެނީ ދެޤައުމުގެ ގުޅުން އޮތްމިންވަރު، ލާރިދީގެންވިޔަސް އެމީހުން ކުރަންބޭނުން ނޫންކަމެއް އެވެރިން ނުކުރާނެ، ކީއްތަވީ މީގެ ކުރިން ނުދިއްލީ، ނުނީ ދިއްލަން ނޭގުނީ، މީގެން ރާއްޖެއަށް އެތަށް ފައިދާއެއް ކުރާނެ، އަދި ރާއްޖޭގެ ޓޫރިޒަމް އިސްތިހާރުވެސް ކުރެވުނީ\nޓޫރިސްޓުންނޭ ކިޔަން ލަދު ނުގަނޭ ދޯ. މީގެ ކުރުން ރާއްޖެޔަށް ޓޫރިސްޓުން ނާންނާށޭ ގޮވީ ކޮންބައެއްތަ. މީގެ ކުރިންވެސް މިހާރުވެސް ސީސަން ގާ ފުލް ވެފަ އޮންނަނީ.\nމަރުހަބާ އިބޫ މީގެން އެނގިގެންދަނީ ދުނިޔޭގެ ލޯބި މިހާރުގެ ސަރުކާރައް ލިބޭ މިންވަރު ދުނިޔެބަލައި ގަނެފަވާ މިންވަރު ހަޖަމުނުވާ ހުދުމުހުތާތު ބަޔަކު އިންޖެކްޝަނޭ ރިހަފޮޅިޔޭ ކިޔާނެ އަޅާލާ އެއްޗެއްނޫން\nކޮބާތަ މަރު ކޮމިޝަން ދެފުއް ފެންނަ. ޙަމަ އަހާލީ ނޭގޭތީ.\nކިތައްމިލިޔަން ޚަރަދުކޮށްގެންބާ މިކަންކުރީ؟ ބުރިޖު ޚަލީފާ ދިއްލަދެނީ ވިޔަފާރި އުސޫލުންކަން މީދަންނަ ހަގީގަތެއް!\nތީގެން ރަމްޒް ކޮށް ތި ދިނީ ދެގައުމްގެ ގުޅުން ގުޅި ލާމެހިފަ އޮތް މިންވަރު. ތީ މީގެ ކުރިން ދުވަހަކުވެސް ވާ ކަންތަން ތަކެއް ނޫން. ސުކުރިއްޔާ ރައީސް ސޯލިހް.\nމިއުޅެނީ ހޮސްޕިޓަލް ތަކުން އިންޖިކްސަން ހުސްވެގެން. ބަޔަކު ތިބޭނެ ތިތަން ފެނިފަވެސް ހެވިފައި.\nޢިންޖެކްޝަން ގަންނަންހުރި ލާރިކޮޅު ބަޔަކު މީހުން ދަވާލައިގެން ފިލިކަމެއް ނުދެނަހުރިން އުތަ، ހަމަ ސާބަސް.\nއިންޖެކްޝަން ގަންނަން ލާރި ހުރި ފައިބައިގެން ދިއައިރު. މިހާރު އެރި ސަރުކާރުން މިހާތަނަށް އައިއިރު ހިންގަން ނޭނގި ބަޖެޓް ހުސެވެގެން އެކަން ނުވެގެން އުޅެނީ\nކޮބައިތަ އެއްކަލަ ޕެނަޑޯލު ބެހި ދީލަތި މެޑަމް؟ އެމަޑަމް ކައިރީ ބުނެލަނިކޮށް އިންޖެކްށަންވެސް ގެނެސްދޭނެ.


SunOnline: BML ah midhiya aharu record adhadhegge faidhaa\nގައުމީ ބޭންކް، ބޭންކް އޮފް މޯލްޑިވްސް -- ފޮޓޯ: ބީއެމްއެލް\nބީއެމްއެލްއަށް މިދިޔަ އަހަރު ރެކޯޑް އަދަދެއްގެ ފައިދާ\nމިދިޔަ އަހަރު ފައިދާގެ ގޮތުގައި 1.416 ބިލިއަން ރުފިޔާ\nޖުމުލަކޮށް ބަލާނަމަ4އިންސައްތަ ކުރިއެރުމެއް\nއެއްމިންގަނޑުން ބަލާނަމަ 20 އިންސައްތަ ކުރިއެރުމެއް\n3 މަސް6ދުވަސް ކުރިން - 12 އޭޕްރިލް 2018 10\nބޭންކް އޮފް މޯލްޑިވްސް ޕަބްލިކް ލިމިޓެޑް (ބީއެމްއެލް)އަށް މިދިޔަ އަހަރު ރެކޯޑް މިންވަރަކަށް ފައިދާ އިތުރުވެފައިވާކަމަށް އެ ބޭންކުގެ އަހަރީ ތަފާސް ހިސާބުތަކުން ދައްކައިފިއެވެ.\nބީއެމްއެލްގެ 2017 ވަނަ އަހަރުގެ އޮޑިޓްކޮށްފައިވާ މާލީ ބަޔާނާއި އަހަރީ ރިޕޯޓް މިއަދު ވަނީ ޝާއުއުކޮށްފައިވާ އިރު އެ ބޭންކަށް މިދިޔަ އަހަރު ޓެކްސްއަށް ކެނޑުމުގެ ކުރިން ލިބުނު ސާފު ފައިދާ 1.416 ބިލިއަން ރުފިޔާއަށް އަރައެވެ.\nމިއީ ޖުމްލަކޮށް ކުރީ އަހަރާ އަޅާބަލާއިރު ހަތަރު އިންސައްތަ އިތުރު އަދަދެކެވެ. އަދި އެއްމިންގަނޑަކުން ކުރީ އަހަރާ އަޅާބަލާއިރު 20 އިންސައްތައިގެ ކުރިއެރުމެކެވެ.\nބޭންކް އޮފް މޯލްޑިވްސްއަށް 2017 ވަނަ އަހަރު ލިބުނު ފައިދާ ރެކޯޑު މިންވަރަކަށް އިތުރުވެފައި ވާއިރު، އެ ބޭންކުގެ ހިއްސާދާރުންނަށް ހިއްސާއަކަށް 22 ރުފިޔާ ބަހަން ވަނީ ނިންމައިފައެވެ. ގައުމީ ބޭންކުން ބުނެފައިވާ ގޮތުން، މިއީ ކުންފުނީގެ ތާރީޚުގައި އެންމެ ބޮޑު ފައިދާއެއް ބަހާ ފަހަރެވެ.\nމިދިޔަ މާޗު މަހު ބޭއްވި ބީއެމްއެލްގެ 2017 ވަނަ އަހަރުގެ އަހަރީ އާންމު ޖަލްސާގައި ހިއްސާދާރުންގެ އަގުލަބިއްޔަތުން ފާސްވުމުން، އެކުންފުނީގެ ޑިރެކްޓަރުންގެ ބޯޑުން ވަނީ 2016 ވަނަ އަހަރު ހިއްސާގެ ފައިދާގެ ގޮތުގައި 118،402،240 ރުފިޔާ ބަހަން ނިންމާފައެވެ.\nބޭންކް އޮފް މޯލްޑިވްސްގެ ހިއްސާ ސްޓްރަކްޗާ ބެހިގެންވާ ގޮތަށް ބަލާއިރު، ކުންފުނީގެ މެޖޯރިޓީ ޝެއާހޯލްޑަރަކީ 50.80 ޕަސަންޓު ހިއްސާ ކޮންޓްރޯލުކުރާ ދިވެހި ސަރުކާރެވެ.\nއާންމުންގެ އަތުގައި އޮންނަނީ ބީއެމްއެލްގެ 33.73 ޕަސަންޓެވެ. މީގެ އިތުރުން، އަތޮޅު/ރަށްތަކުގެ ރައްޔިތުންގެ އެކައުންޓް ތަކުގެ 4.07 ޕަސަންޓް، އެމްޓީސީސީގެ 4.07 ޕަސަންޓް، ސަރުކާރު މުވައްޒަފުންގެ ޕްރޮވިޑެންޓް ފަންޑުގެ 7.33 ޕަސަންޓް ހިއްސާ އޮވެއެވެ.\nރާއްޖޭގެ ގައުމީ ބޭންކުން މިދިޔަ އަހަރު މާލީގޮތުން ރެކޯޑް ނަތީޖާއެއް ހޯދާފައިވާއިރު އެ ބޭންކުން މުޖުތަމައަށް ކުރާ އިންވެސްޓްމަންޓްތައް ވަނީ ދެގުނަ އިތުރުކޮށްފައެވެ.\nމިދިޔަ އަހަރު ބީއެމްއެލްއިން ވަނީ މުޖުތަމައަށް ފައިދާހުރި ތަފާތު ކަންކަމުގައި 300 މިލިއަން ރުފިޔާ އިންވެސްޓްކޮށްފައެވެ.\nރިޕޯޓް ވިޔަފާރި ބީއެމްއެލް އޮޑިޓް ރިޕޯޓު މާލީ ބަޔާން\nގާނޫނު ތަން ނުދޭ ދޮޅު އަހަރުގެ "ސަރުކާރު"! 15 ގަޑި 55 މިނެޓް ކުރިން


އެމްޑީޕީގެ ޤައުމީ މަޖިލީހަށް އިންތިޚާބުވި މެންބަރުންނަށް ރައީސް މަރުހަބާ ވިދާޅުވެއްޖެ އެމްޑީޕީގެ ޤައުމީ މަޖިލީހަށް އިންތިޚާބުވި މެންބަރުންނަށް ރައީސް މަރުހަބާ ވިދާޅުވެއްޖެ\nއެމްޑީޕީން މިރޭ ބޭއްވި ރަށްވެހި ފަތިސް ޕްރޮގުރާމުގެ ތެރެއިން، ފޮޓޯ: އެމްޑީޕީ\nވެރިކަންކުރާ މައި ޕާޓީ، އެމްޑިޕީގެ ޤައުމީ މަޖިލީހުގެ އިންތިޚާބު ކާމިޔާބުކުރި މެންބަރުންނަށް ރައީސުލްޖުމްހޫރިއްޔާ އަދި އެމްޑީޕީގެ އެންމެ އިސް ލީޑަރު އިބްރާހީމް މުޙައްމަދު ޞާލިޙް މަރުޙަބާ ވިދާޅުވެއްޖެއެވެ.\nރައީސުލްޖުމްހޫރިއްޔާ ކުރެއްވި ޓުވީޓެއްގައި ވަނީ އެމްޑީޕީގެ ޤައުމީ މަޖިލީހުގެ އިންތިޚާބު ކާމިޔާބުކުރެއްވި މެންބަރުންނަށް ތަހުނިޔާއާއި މަރުޙަބާ ދަންނަވާފައެވެ. އަދި އިންތިޚާބުގައި ވާދަކުރެއްވި ހުރިހާ ކެނޑިޑޭޓުންނާއި ވޯޓުލުމުގައި ބައިވެރިވި ޕާޓީގެ މެންބަރުންނަށް އެމަނިކުފާނު ވަނީ ޝުކުރު ދަންނަވާފައެވެ.\n@MDPSecretariat ޤައުމީ މަޖިލީހުގެ އިންތިޚާބު ކާމިޔާބުކުރެއްވި ހުރިހާ މެންބަރުންނަށް ތަހުނިޔާއާ މަރުޙަބާ ދަންނަވަން. އަދި މި އިންތިޚާބުގައި ވާދަކުރެއްވި ހުރިހާ ކެނޑިޑޭޓުންނާއި ވޯޓުލުމުގައި ބައިވެރިވި ޕާޓީގެ މެންބަރުންނަށް ޝުކުރު ދަންނަވަން.\n— Ibrahim Mohamed Solih (@ibusolih) September 26, 2021\nއިއްޔެ ބޭއްވި އެމްޑީޕީގެ ޤައުމީ މަޖިލީހުގެ އިންތިޚާބުގައި ޕްރޮވިންސްތަކާއި ސިޓީތަކާއި ދާއިރާތަކަށް 455 މީހަކު ވަނީ އިންތިހާބު ވެފައެވެ. ޤައުމީ މަޖިލީހަށް އިންތިޚާބަށް ހޮވުނު މީހުންގެ ތެރޭގައި ސަރުކާރުގެ ވަޒީރުންނާއި މަތީ އިސް މަޤާމުތަކުގައި ތިއްބެވި ބައެއް ފަރާތްތައް ހިމެނެއެވެ.\nއިންތިހާބުގެ ވޯޓް ނެގުުމުގެ ކުރީން 165 ކެންޑިޑޭޓަކު ވަނީ ހޮވިފައެވެ. މިބޭފުޅުން ހޮވިފައިވަނީ ކުރިމަތިލާންޖެހޭ އަދަދަށްވުރެ އިތުރަށް މެމްބަރުން ކުރިމަތި ނުލުމުންނެވެ.